
1. 


Ducele de Raeburn era prost dispus. 


Acest lucru fusese remarcat încă de dimineaţă de 
către toţi servitorii castelului, cu aceeaşi atenţie cu 
care marinarii, scrutând cerul, zăvorăsc trapele în 
apropierea furtunii. De aceea, de la spălătoreasă 
până la majordom, toţi se străduiseră să se ferească 
din calea ducelui, mergând în vârful picioarelor. 

Singurul pe care nu-l afectase proasta dispoziţie a 
ducelui era John Farley, intendentul grajdurilor. Însă 
el slujea la Castelul Raeburn de aproape cincizeci de 
ani. Il cunoştea pe actualul duce încă de când acesta 
era doar Lordul Simon. De aceea, în timp ce restul 
servitorilor se agitau nervoşi să-şi îndeplinească 
îndatoririle, Farley trândăvea lângă armura expusă 
din faţă, strivind gânditor între dinţi un fir de iarbă. 

Cu capul descoperit, fără şapcă, înfăţişarea sa nu 
trăda lipsă de respect, dar nici teamă, în timp ce-l 
privea pe duce trecând cu paşi furioşi pe sub arcada 
din celălalt capăt al vastei camere. 

Lumina dimineţii se filtra prin ferestrele înguste, 
cu geamuri de cristal. Salonul acesta întunecos, cu 
tavanul boltit, era singurul care rezistase în timp, 
din partea medievală a castelului. Pe pereţii săi din 
piatră erau etalate o mulţime de săbii, halebarde şi 
securi de luptă. Farley se gândi că majoritatea 
bărbaţilor din vremea lui, cu pantalonii lor galbeni şi 
gulerele cu jabou, ar arăta de-a dreptul ridicoli într-o 
asemenea postură. Dar nu şi Alteţa Sa. 

Ducele era un bărbat solid, cu umeri masivi, clădit 
ca un bloc de granit. Văzându-l intrând cu paşi mari 
în salon, parcă te aşteptai să vezi un scutier 
grăbindu-se să-i tragă nişte mănuşi de armură pe 
mâinile puternice şi o cămaşă de zale peste pieptul 
său larg. 


În ciuda croielii moderne a costumului său de 
călărie bleumarin, Alteţa Sa dădea impresia că venea 
dintr-un alt secol, unde bărbaţii erau parcă plăsmuiţi 
din oţel. Părul său negru îi încadra fruntea, căzând 
apoi în smocuri aspre peste gulerul scrobit; cele 
două şuviţe argintii de la tâmple mai îmblânzeau 
întrucâtva severitatea acestui chip. Moştenise nasul 
acvilin şi maxilarele pătrate ale familiei Raeburn, dar 
sprâncenele amenințătoare şi ochii de culoarea 
oţelului călit îi erau proprii Alteţei Sale. 

Tenul său era atât de bronzat, încât îi dădea un aer 
straniu de căpitan de navă de pe Coasta Barbară. 
Două şanţuri adânci îi brăzdau obrajii de o parte şi 
de alta a gurii. Cei mai mulţi erau de părere că 
trăsăturile acestea bătătorite şi dure erau rezultatul 
atâtor ani de călătorie prin ţinuturile sălbatice, dar 
Farley le atribuia faptului că ducele zâmbea extrem 
de rar. 

Intendentul auzise odată povestindu-se cum nişte 
gentilomi excentrici din Londra propuseseră un 
pariu pe seama ducelui, dacă şi când acesta va 
binevoi să zâmbească. Dar pariul nu se ţinuse 
deoarece nimeni nu avusese curajul să înscrie 
numele de Raeburn în carnetele de pariuri, mânia 
ducelui fiind la fel de temută ca şi faimoasa sa 
privire încruntată. 

Văzând-o pe Alteța Sa călcând apăsat şi cu zgomot 
pe podeaua de piatră a salonului, Farley observă că 
privirea ducelui era chiar mai încruntată decât de 
obicei. Cu furie abia reţinută întipărită pe chip şi 
lovindu-se nervos cu biciul de călărie pe pantalonii 
din piele de căprioară, ducele arăta suficient de 
înspăimântător pentru a băga în sperieţi pe aproape 


orice bărbat. Prin urmare, nu era de mirare că 
drăgălaşa domnişoară care păşea în urma ducelui 
arăta atât de tulburată. 

Ţinându-şi cu o mână trena costumului de călărie, 
aceasta aproape alerga pentru a ţine pasul cu Alteța 
Sa. Pe chip avea întipărit un surâs chinuit despre 
care Farley credea că vrusese a fi un zâmbet 
atrăgător. 

— Nici nu mi-a trecut prin cap să pricinuiesc atâta 
deranj Alteţei Voastre. Dumnezeule! Pur şi simplu nu 
înţeleg cum am reuşit să mă rătăcesc pe moşia 
Dumneavoastră şi cum s-a întâmplat că iapa mea a 
pierdut o potcoavă. 

— Nici eu, doamnă, răspunse ducele cu răceală. 
Voi chema imediat trăsura să vă ducă acasă. 

— O, nu, nu, vă rog, nu trebuie să vă osteniţi atât. 
Nu mă deranjează să aştept până ce îmi va fi 
potcovit calul. 

Îi aruncă ducelui o privire care ar fi înmuiat şi o 
inimă de piatră, dar Farley era convins că tânăra 
doamnă nu întâlnise până atunci un bărbat făcut în 
întregime din granit. 

— Credeţi-mă, nu este niciun deranj să trimit pe 
cineva să vă însoţească. 

Ducele pocni scurt din bici şi menajera răsări ca 
din pământ lângă el. In realitate, doamna se 
învârtise prin preajmă în tot acest timp. 

— Ce doriţi, Alteță? Menajera făcu o plecăciune 
adâncă. 

— Ai grijă ca domnişoara Long să se simtă 
confortabil până vine trăsura. 

Domnişoara Long scoase un slab strigăt de 
protest, dar Alteța Sa îi aruncă o privire ucigătoare, 


învârtind sugestiv biciul pe degete. 

Tânăra doamnă privi ţintă la bici, înghiţi cu 
greutate şi tăcu. 

— Slujitorul dumneavoastră, doamnă. Ducele se 
înclină cu răceală în timp ce menajera o conducea 
afară pe tânără. Era greu de spus dacă expresia de 
pe chipul încântător al domnişoarei Long era de 
dezamăgire sau de uşurare. 

Pe când cele două femei dispăreau sub arcada 
salonului, privirea ducelui se îndreptă spre Farley. 
Acesta deveni brusc atent. 

— În ce stare se află calul acestei tinere? 

— Va fi potcovit imediat, Alteță. Farley îşi scărpină 
şuviţele rare. Este destul de ciudat, Alteță, dar calul 
acela pare să fi fost potcovit de curând. Nu înţeleg 
cum o fi reuşit să-şi piardă... 

- Sunt convins că ştii la fel de bine ca şi mine cum 
a ajuns acel cal să aibă o potcoavă lipsă, John. Ceea 
ce vreau să ştiu este dacă iapa este gata să-i fie 
înapoiată domnişoarei Long. 

— Da, Alteță. 

— Atunci trimite un băiat de la grajduri să o ducă 
şi spune-i lui Parker să se grăbească să aducă 
trăsura. 

— Am înţeles, Alteță. Farley se îndepărtă să 
execute ordinele. Dar nu apucă să facă doi paşi că fu 
oprit de vocea ducelui. 

— John... 

Farley se întoarse din drum. 

— Dacă încă vreo tânără doamnă se mai rătăceşte 
prin pădurile mele... 

- Da, Alteță? 

— Arunc-o în şanţul cu apă. 


— Am înţeles, Alteță. Farley îşi duse mâna la şapcă 
în semn de respect. Numai după ce ieşi dintre 
zidurile castelului, îşi îngădui un zâmbet larg. 

— Nu văd nimic amuzant în întâmplarea asta. 

Simon Arthur Lakeland, al şaselea Duce de 
Raeburn,  bombănise multă vreme după ce 
îndrăzneață domnişoară Long fusese condusă acasă 
de la castelul său. Instalat la un birou lucios din 
lemn de mahon în biblioteca sa, îşi privea aspru 
interlocutoarea, care nu făcea nici cel mai mic efort 
pentru a-şi ascunde amuzamentul. 

Biblioteca oferea destule canapele şi banchete 
confortabile, dar Lady Augusta Penrose se aşezase 
pe un scaun îngust şi învechit, de altfel foarte 
potrivit cu trupul său subţire. Avea părul negru şi 
era îmbrăcată foarte elegant. Tenul îi era foarte 
bronzat, iar ochii îi scăpărau de o permanentă bună 
dispoziţie. 

Lady Augusta era una dintre puţinele persoane 
care îndrăzneau să glumească pe seama ducelui. De 
fapt, Augusta nu putuse fi determinată niciodată să-l 
trateze cu respectul cuvenit unui frate mai vârstnic, 
în ciuda faptului că era micuță de statură, de-abia 
ajungându-i ducelui până la umăr. Moştenise nasul, 
dar nu şi înălţimea familiei Raeburn. Când aflase de 
la fratele ei despre nepoftita vizitatoare, Lady 
Augusta izbucnise în nişte hohote de râs pe care nu 
reuşise încă să şi le potolească. 

— Vaai, săraca fată, reuşi ea să îngaime printre 
sughiţuri. Gândeşte-te ce mult s-a ostenit să afle 
despre obiceiul tău de a călări dis-de-dimineaţă, să-i 
smulgă calului său potcoava, aşteptând ca tu să-i 
sari în ajutor ca un cavaler din poveşti. Şi, în loc de 


asta, dă peste tine arătând ca diavolul în persoană, 
îndrăznesc să spun. 

— A folosit acel şiretlic grosolan numai pentru a 
face cunoştinţă cu mine - asta-i chiar mai rău decât 
femeiuşca aceea obraznică de ieri din curtea 
cârciumii. 

— Da? Nu mi-ai spus nimic despre asta. 

— O fetişcană blondă pe care n-am mai văzut-o 
până acum s-a prefăcut că leşină în faţa mea. 

— Poftim? Ochii Lady-ei Augusta sclipiră scurt. 
Chiar în braţele tale? 

— Nu, nu în braţele mele, spuse Raeburn, cu o 
satisfacţie răutăcioasă. Am lăsat-o să cadă cu zgomot 
în noroi. Asta sunt convins că a trezit-o imediat. 

Augusta izbucni din nou în hohote de râs şi ochii i 
se umplură de lacrimi. 

— Of, Simon, eşti îngrozitor de lipsit de curtoazie. 

— Ba pot fi foarte curtenitor cu o doamnă, dar nu 
cu fetişcanele obraznice! Ce naiba se întâmplă cu 
femeile din ziua de azi? Oare niciuna nu ştie ce 
înseamnă delicateţea şi purtarea decentă? 

Lady Augusta îşi tamponă ochii umezi cu batista. 

— O, Doamne! începi să vorbeşti ca tata, din ce în 
ce mai des. 

Deoarece regretatul şi stimatul lor tată fusese în 
egală măsură un om înfumurat şi băţos, Simon nu o 
luă ca pe un compliment. 

— În plus, continuă Augusta, toate aceste 
supărătoare incidente, cu doamne care ţi se aruncă 
de gât, şunt numai din vina ta. 

— Din vina mea? strigă Simon uluit. Sărise atât de 
brusc din scaun, încât acesta scârţâi, parcă în semn 
de protest. 


— Da, dragul meu. Zâmbind, ea cită: „Este un 
adevăr universal cunoscut că un bărbat necăsătorit 
care posedă o avere frumuşică este în mod sigur în 
căutarea unei neveste”. 

Simon se înfioră. Îi plăcuse şi lui, la fel de mult ca 
şi ei, umorul subtil din „Mândrie şi prejudecată”, dar 
ironia conținută în fraza de început a cărţii nu i se 
mai părea deloc amuzantă când era vorba despre el. 

— La dracu, spuse el. Exact asta fac de o lună 
încoace, îmi caut o nevastă. 

Era foarte conştient de faptul că peste câteva luni 
împlinea treizeci şi şapte de ani şi odaia copiilor 
rămânea în continuare pustie. 

— Numai că nu m-am aşteptat niciodată să fiu 
privit ca un fel de premiu, continuă el să se plângă. 
Uneori cred că am fi putut la fel de bine organiza o 
întrecere de căţărat pe o prăjină unsă, la care 
premiul să fiu eu şi nu porcul. 

Augusta ridică implorator o mână. 

— Te rog, Simon, opreşte-te, nu mai pot de râs. 

— Sigur, ţie toate ţi se par de râs. Cred că tu eşti 
mai vinovată decât oricine pentru caraghioslâcurile 
afurisitelor astea de femei, ideea asta a ta trăsnită că 
ar trebui să dau un bal! Le-ai stârnit pe toate! 

— Nerecunoscător ticălos ce eşti! exclamă 
Augusta. După ce m-am obosit atât să aranjez 
lucrurile pentru tine! Adu-ţi aminte că tu mi-ai cerut 
să găsesc o modalitate pentru a-ţi prezenta toate 
tinerele nemăritate din comitat. Şi ce altă cale mai 
bună vezi decât să le inviţi la un bal la Castelul 
Raeburn? Sună atât de romantic, aproape ca o 
poveste cu zâne... 

— Atât de aproape, încât ţi-ar plăcea să mă 


transformi într-o afurisită de turtă, ca pe prinţul din 
poveste, replică ursuz ducele. 

Lady Augusta pufni nemulțumită: 

— Bine, dacă tu aşa crezi, zău că nu văd de ce 
trebuie să mă agit eu atât. De altfel, Stanton s-a 
opus intenţiei mele de a te vizita. Sunt convinsă că 
va fi foarte bucuros să mă vadă întoarsă acasă. Se 
ridică vioi de pe scaun şi-şi aranjă rochia. Nu-ţi mai 
rămâne decât să te îndrepţi spre Londra, împreună 
cu ceilalţi burlaci şi să vizitezi Târgul Măriţişului. 

— Almack? Doamne fereşte! Ştii ce caraghios arăt 
în pantaloni bufanţi. In plus, ştii că nu pot să sufăr 
Londra. 

Augusta se mulţumi să ridice din umeri. 
Observând că sora sa chiar avea de gând să plece, 
Simon sări de pe scaun şi se postă în faţa uşii. Deşi 
nu ştiuse niciodată să fie convingător, îşi schimonosi 
faţa într-o grimasă care la el trecea drept zâmbet şi-i 
spuse: 

— Nu pune la inimă, Gus. Ştii cum reacţionez dacă 
ceva sau cineva îmi întrerupe plimbarea de 
dimineaţă. 

— În mod sigur ca un urs înfuriat, consimţi ea 
afabil. 

— Călăritul în zori este singura mea plăcere 
solitară înainte de a trebui să fac faţă nenumăraţilor 
vătafi, administratori şi arendaşi nemulţumiţi. Nu 
mi-a plăcut deloc că am fost deranjat înainte de 
micul dejun de o tânără impertinentă, dar n-am vrut 
să-ţi vorbesc urât. Crede-mă că îţi sunt foarte 
recunoscător pentru tot ce ai făcut pentru mine. 
Doar că mă agasează toată istoria asta cu umblatul 
după o nevastă. Oftă adânc. Nu prea seamănă cu 


alegerea unui cal de vânătoare la licitaţii, nu-i aşa? 

Augusta nu se putu abţine să nu zâmbească din 
nou. 

— Săracul de tine, Simon, spuse ea zeflemitor, dar 
cu o privire compătimitoare. — De ce nu-mi alegi tu 
o fetişcană? o rugă el, doar pe jumătate în glumă. O 
tânără sensibilă care să ştie să se poarte şi să nu 
vorbească prea mult. Nu trebuie să fie o frumuseţe, 
atâta vreme cât nu are o faţă de maimuţă. Dumnezeu 
mi-e martor că nu am prea multe pretenţii. 

— Nu, nu ai, încuviinţă ea cu tristeţe în glas. 

— Ai vrea să am mai multe? 

— Aş vrea să te îndrăgosteşti. 

Simon o ciupi uşor de sub bărbie. 

— Stanton ţi-a citit prea multă poezie romantică. 

Dar de data asta Augusta nu zâmbi, ci îi spuse cu 
voce gravă: 

— Am sperat dintotdeauna, Simon, că îţi vei găsi în 
căsătorie fericirea pe care am găsit-o eu. 

— O, dar la tine a fost o potrivire providenţială, 
draga mea. Aşa ceva se întâmplă foarte rar. N-am 
umblat niciodată după asta. De fapt, nu m-am 
aşteptat niciodată să fiu nevoit să mă căsătoresc. 
Chipul i se întunecă din nou. La fel cum nu m-am 
aşteptat să mă trezesc într-o dimineaţă în postura de 
Duce de Raeburn. 

Se întoarse brusc, se îndreptă spre fereastră şi 
privi afară. Aşezate între biblioteci, ferestrele înalte 
ofereau o panoramă asupra întregii curţi din spatele 
castelului. Castelul Raeburn era una dintre puţinele 
proprietăţi din Sussex, poate din toată Anglia, care 
mai era încă înconjurată de un şanţ cu apă. Chiar 
dedesubtul lui Simon, lebede cu o ţinută regală 


pluteau pe apă, făcând uşoare valuri. În depărtare se 
puteau desluşi parcul cu căprioare şi pădurile - 
stejari, zade şi ulmi întinzându-se cât vedeai cu 
ochii. 

Era stăpânul a tot ce se vedea, se gândi Simon, 
zâmbind amar. Numai că ei se simţise întotdeauna 
ca un uzurpator, ca cineva care umbla încălţat în 
nişte pantofi croiţi pe măsura altcuiva. 

Cufundat în această sumbră meditaţie, Simon nu 
remarcase că Augusta venise în spatele lui până 
când n-o auzi adresându-i-se cu voce slabă: 

— Deşi a trecut atâta timp, tot nu ţi-e mai uşor, 
Simon? 

Simon se mulţumi să scuture scurt din cap. Dar 
Augusta ştia mai bine decât oricine cât de puţin 
râvnise el la titlu, la aceste pământuri şi cât de mult 
îşi detesta el moştenirea şi mai ales modul în care o 
dobândise. 

Deodată, ca unul singur, amândoi se întoarseră 
involuntar spre tabloul de deasupra şemineului, 
încadrat de o ramă aurită bogat ornamentată, 
portretul înfăţişa un bărbat cu bucle negre şi nasul 
respingător al familiei Raeburn între doi ochi 
albaştri surâzători. 

Acesta era cocoţat pe un gard de lemn, cu biciul de 
călărie într-o mână şi un câine de vânătoare la 
picioare. Artistul surprinsese atât de bine graba lui 
Robert Lakeland de a scăpa de pozat, încât Simon 
avea foarte des impresia că fratele său va sări din 
ramă şi va porni în goană în căutarea unor 
îndeletniciri mai captivante. 

Numai că regretatul Duce de Raeburn nu mai 
putea face asta. 


Simon îşi întoarse privirea, străbătut din nou de 
acea familiară durere a pierderii, prea puţin potolită 
de scurgerea celor şapte ani. Simţi braţul Augustei 
strecurându-se sub al său. 

— Eu eram la şcoală când a murit Robert, 
murmură ea. Era cu atât de mulţi ani mai mare ca 
mine, încât niciodată n-am avut sentimentul că am 
reuşit să-l cunosc foarte bine. Spune-mi, cum era? 

— O, era cel mai extraordinar, spuse Simon cu glas 
răguşit, nefiind capabil să transpună în cuvinte, nici 
măcar pentru Augusta, tot ceea ce însemnase Robert 
pentru el. 

Incă mai păstra în suflet sentimentul de respect, 
amestecat cu teamă şi uimire, faţă de fratele mai 
vârstnic care îl învățase să călărească, să tragă cu 
puşca şi să mâne caii. Când lui Simon i se învineţise 
pentru prima oară un ochi la Eton, Robert fusese cel 
care venise într-un suflet la şcoală şi-l învățase să fie 
atât de îndemânatic la bătaie, încât nimeni nu avea 
să-l mai doboare vreodată. 

Tot Robert fusese acela care stătuse cu el toată 
noaptea atunci când părinţii lor muriseră de febră la 
câteva zile unul după altul. Cei doi fraţi împărţiseră 
o sticlă de Porto, ca şi durerea lor, într-o tăcere care 
n-avea nevoie de cuvinte şi tot Robert îi prinsese cu 
mândrie sabia la brâu când avusese prima sa 
însărcinare ca ofiţer de cavalerie. 

Dar toate aceste amintiri despre Robert păleau, ca 
întotdeauna, pe lângă acea ultimă şi înfiorătoare 
amintire. Simon socotea că trebuie să-i fie 
recunoscător sorții pentru că era acasă, în permisie, 
în acea zi rece de iarnă, altfel n-ar fi avut nici măcar 
şansa să spună fratelui său... adio. 


Simon îi spusese de multe ori lui Robert că odată 
va fi adus acasă într-o căruţă, cu gâtul frânt, din 
cauza felului nebunesc în care obişnuia să 
călărească. Era doar o glumă a lor, cu care îşi 
îngăduia să-şi necăjească fratele mai mare. 

Dar orice urmă de râs părea să se fi stins în 
dimineaţa în care Robert fusese adus pe targă de pe 
terenul de vânătoare. Nu avea gâtul rupt, dar 
probabil că asta ar fi fost o binecuvântare prin 
comparaţie cu orele de agonie care au urmat. 

Cu coastele sângerând pe dinăuntru, Robert se 
cufundase încet şi dureros în braţele morţii, iar 
Simon nu putuse să facă altceva decât să stea lângă 
el şi să încerce să-i aline suferinţa. Deşi Simon nu 
fusese niciodată dispus să-şi arate emoţiile, atunci 
dăduse frâu liber lacrimilor să curgă şiroaie pe 
obraji, fără să se simtă ruşinat şi fără să facă niciun 
efort pentru a le stăvili. 

Deşi era pe moarte, Robert avusese suficientă tărie 
pentru a-l încuraja pe Simon, strângându-l de mână 
în timp ce încerca să-i înveselească familiara figură 
posacă. 

— O să fie bine, Simon. Crede-mă, îi şoptise. Vei fi 
un duce mult mai bun decât mine... 

Pe de altă parte, asta venea din felul de a fi al lui 
Robert. El era cel care murea şi tot el se străduia sã- 
l încurajeze pe Simon. Amintirea acestor ultime clipe 
petrecute cu fratele său încă mai avea puterea de a-i 
provoca o arsură dureroasă în gât. 

Tuşi ca să-şi dreagă glasul. Sesizând că Augusta îi 
fixa cu o privire neliniştită, căută să schimbe 
subiectul. Încercă să-şi facă vocea să sune mai vesel. 

— Da, Robert a fost un tip extraordinar, totuşi a 


fost o nesăbuinţă din partea lui să nu lase în urmă un 
fiu pentru a mă scuti pe mine de povara căsătoriei. 

— Dar a lăsat două fete încântătoare, îi aminti 
Augusta. 

— E-adevărat. Cum se simt Maria şi fetele în noul 
lor cămin? 

— Absolut minunat. Mariei îi place să fie mai 
aproape de oraş. 

Simon se bucură să audă asta. După moartea 
fratelui său, le rugase stăruitor pe cumnata şi 
nepoatele sale să rămână la castel, dar Maria 
refuzase politicos. Simon considera că fusese o 
hotărâre înţeleaptă. Ar fi fost foarte dureros pentru 
ea să vadă pe altcineva luând locul soţului ei, cum 
tot astfel ar fi fost şi pentru Simon să-şi asume acest 
rol. După ce locuise câţiva ani la Dower House, 
Maria se mutase de curând în Kensington. 

— Ambele fete au crescut atât de mult, se 
entuziasma Augusta. ţi dai seama că Elisabeth va fi 
gata să-şi facă ieşirea în lume la deschiderea 
următorului sezon de bal? Mi-aş dori foarte mult ca 
Maria să mă lase pe mine s-o prezint. Va mai trece o 
veşnicie până când Emily a mea va fi destul de mare 
pentru primul ei bal. 

— Mă uimeşte cum poţi aştepta cu nerăbdare un 
asemenea lucru, Gus. Categoric, îţi face plăcere să 
te învârţi pe la balurile alea infernale, să găzduieşti 
petreceri zgomotoase şi să ajuţi domnişoare insipide 
şi tineri nătângi să-şi găsească parteneri. Încep să 
cred că eşti născută pentru a fi una dintre 
peţitoarele alea îngrozitoare. 

— Se prea poate, spuse Lady Augusta vesel, 
netulburată în niciun fel de acuzaţie. De aceea am 


primit bucuroasă propunerea ta de a te ajuta. Se 
întunecă brusc la faţă. Dar n-o să-mi facă plăcere 
câtuşi de puţin dacă ştiu că perspectiva de a-ţi găsi o 
soţie te face atât de nefericit. Dacă nu te simţi încă 
în stare, pot anula oricând balul, Simon. 

_ Cuvintele ei sunară foarte tentant pentru Simon. 
Într-adevăr, şi-ar fi dorit să nu fie niciun bal, astfel 
încât să poată închide din nou castelul şi să-şi reia 
călătoriile pe Continent. Dar se ascundea de prea 
multă vreme. 

— Poftim? Şi să le dezamăgesc pe toate acele 
drăguţe domnişoare care văd în mine captura 
sezonului? Raeburn ridică din sprâncene, în voce 
simțindu-se autoironia. La urma urmei, sunt ai 
şaselea Duce de Raeburn. Şi aşa cum ştim cu toţii, 
un duce trebuie să aibă o ducesă. 

Işi întinse braţele şi-şi dezmorţi spatele. 

- Dar destul cu atâtea discuţii despre baluri şi 
căsătorii pentru o dimineaţă. Mai bine punecţi 
repede şalul şi hai cu mine până la grajduri. Am 
cumpărat un nou taur. Promite foarte mult pentru a 
îmi spori cireada. Dacă junincile ar fi măcar pe 
jumătate atât de  înflăcărate pe cât sunt 
domnişoarele de prin împrejurimi. 

Scandalizată, Augusta îşi astupă urechile cu 
palmele. Refuză invitaţia fratelui său pe motiv că mai 
avea de pus la punct nenumărate detalii despre bal. 

— Aşa că încetează cu remarcile tale indecente şi 
du-te singur să-ţi vezi taurul dezgustător! 

Simon aproape că zâmbi. În ciuda experienţei 
dobândite, Augusta rămăsese o fetişcană pudică. La 
jumătatea drumului spre uşă se întoarse şi o întrebă 
dacă o putea ajuta cu ceva la pregătiri. 


Ea trebuie să fi observat lipsa de tragere de inimă 
cu care el se oferise, deoarece îi răspunse cu o 
grimasă: 

— Nu, cu nimic, doar să nu-mi stai în cale. Totuşi 
ai putea să înveţi să fii ceva mai drăgălaş cu 
doamnele. Manierele tale au devenit cam învechite. 

— Dar nici n-am avut vreodată. Robert era cel care 
ştia să se poarte elegant cu doamnele. Mi-e teamă că 
eu le cam sperii de moarte, sărmanele. 

— Şi-ţi face chiar mare plăcere să faci asta, spuse 
Augusta cu severitate. Poţi fi foarte fermecător când 
vrei. Ai putea începe prin a fi ceva mai galant cu 
prima domnişoară care se mai rătăceşte prin 
pădurile tale. 

— Asta nu, în ruptul capului! Pot încerca să tolerez 
faptul că sunt vânat, dar să fiu al naibii dacă voi 
accepta să fiu hărțuit în propriul meu bârlog! 
îndreptându-se spre uşă, adăugă cu glas scăzut: 

— Dumnezeu să o aibă în pază pe fetişcana care 
mă mai atacă pe propriul meu teren! 


2. 


Balul care urma să aibă loc la Castelul Raeburn 
fusese subiectul preferat al conversațiilor de salon 
din ultima săptămână. Era, deci, inevitabil ca acesta 
să fie discutat şi la Meadow Lane Lodge, în ciuda 
faptului că pe actuala locatară a acesteia, 
domnişoara Audra Leigh Masters, nu o interesau 
câtuşi de puţin ducii, fie ei de însurat sau nu. 

În acea după-amiază, Audra avea impresia că 
salonul de primire al locuinţei sale era plin până la 


refuz. Cecily, surioara ei vitregă, stătea pe o 
banchetă în faţa şemineului şi discuta despre dantele 
şi volane cu iubita sa prietenă Phoebe Coleby. 

Mama lui Phoebe, Lady Sophia Coleby, se postase 
lângă ceainicul de pe masa din salon. Parfumul ei 
greu, contrastând cu delicata apă de trandafiri a 
tinerelor domnişoare, îi gâdila Audrei nasul, de-i 
venea să strănute. Audra întredeschise uşa din sticlă 
care dădea în grădina acoperită de chiciură şi luă o 
înghiţitură lacomă de aer. Curat, apoi se întoarse 
spre musafiră şi-i mai turnă nişte ceai. | 

Aceasta continua să vorbească. Intinzându-şi 
degetele durdulii şi încărcate de inele spre platoul 
cu prăjituri, Lady Coleby se întrerupse doar cât să 
mai ia încă una, apoi reluă: 

— Când vicarul mi-a spus că Ducele de Raeburn s- 
a întors din călătorie cu sora sa şi cu douăzeci de 
cufere, am rămas atât de înmărmurită, încât puteai 
să mă dărâmi atingându-mă cu o pană. 

— Într-adevăr, murmură Audra, zâmbind slab. 

Cu o pană, pe naiba! Numai cu un berbece ai fi 
putut-o clinti din loc pe Lady Coleby, mai ales dacă 
era înţepenită în salonul de primire al cuiva, purtând 
ceea ce ea numea „o conversaţie îndelungată şi 
agreabilă”. 

Audra pierduse de mult firul conversaţiei destul de 
haotice a Lady-ei Coleby. De obicei, se arăta mult 
mai tolerantă faţă de volubilitatea musafirei sale, dar 
de data asta, Excelenţa Sa îşi alesese un moment 
foarte nepotrivit pentru a o vizita. Audra tocmai îşi 
cumpărase romanul cel mai recent scris de autorul 
lui „Waverly” şi chiar acum se gândea cu nerăbdare 
la al doilea volum din Ivanhoe aflat lângă ea, ascuns 


sub o pernă, pe un scaun stil Hepplewhite. 

Fusese pierdută ore întregi într-o lume total 
diferită, printre cavaleri proscrişi, turniruri şi castele 
asediate. De aceea, îi era foarte greu să se smulgă şi 
să revină la zăngănitul ceştilor de ceai şi la Lady 
Coleby. 

Când auzise bătaia în uşa de la intrare, Audra ar fi 
putut pur şi simplu să nu răspundă, dar Cecily, 
surioara sa de şaptesprezece ani, le-ar fi primit 
bucuroasă pe Lady Coleby şi pe fiica ei cea mai 
mare. Acum Cecily (trădătoarea mică!) o trăsese 
într-un colţ pe Phoebe şi se uitau la modele de rochii, 
lăsând-o pe Audra la cheremul locvacităţii Lady-ei 
Coleby. Aranjându-şi o buclă răzleaţă de culoarea 
castanei, Audra de-abia rezistă tentaţiei de a-şi trage 
boneta mai adânc peste urechi. Lady Coleby 
continua să vorbească. Părea că n-are niciodată 
nevoie de vreo pauză ca să respire, ci doar de o 
sorbitură de ceai din când în când. 

Visătoare, Audra îşi îndreptă privirea spre locul în 
care îşi ascunsese cartea. Nu se putu abtine să nu și- 
o strecoare pe furiş în poală şi să n-o deschidă la 
pagina la care rămăsese. Cu siguranţă, nu se 
întâmpla nimic dacă mai citea puţin, măcar câteva 
rânduri. Trebuia doar să continue să zâmbească şi să 
dea aprobatoare din cap. Astfel, Excelenţa Sa nu va 
sesiza că ea nu-i urmăreşte cu atenţie fiecare cuvânt. 

Audra descoperise, pe parcursul numeroaselor 
vizite pe care le primise până atunci, că era posibil 
să citească pe ascuns şi, în acelaşi timp, să pară o 
gazdă perfectă. Presupunea că ar trebui să-i fie 
ruşine şi cu siguranţă s-ar fi simţit foarte stânjenită 
dacă ar fi fost prinsă. Dar la vârsta ei de douăzeci şi 


opt de ani ajunsese să privească cu un ochi critic 
părerile celorlalţi. 

Astfel, un asemenea comportament, de a ascunde 
cărţile în poală pe sub masă, putea fi etichetat ca 
fiind îngrozitor de necuviincios. Dar în ochii unei 
celibatare bogate ca ea, era ceva fermecător de 
original. 

Lady Coleby continua să murmure, la fel de 
mângâietor şi monoton ca adierea răcoroasă care 
înfoia draperiile de creton. Întorcând pagina, Audra 
urmărea cu sufletul la gură primejdiile prin care 
trecea frumoasa evreică Rebecca încercând să 
respingă avansurile desfrânatului Bois-Guilbert. 

Asta, se gândi Audra, nu fusese niciodată o 
problemă pentru ea. La fel de înaltă ca mulţi dintre 
bărbaţii pe care-i cunoştea, Audra avea un şiretlic ai 
ei de a-i privi direct în ochi într-un fel care i-ar fi 
descurajat şi pe cei mai îndrăzneţi. Şi, de fapt, nici 
nu era atât de frumoasă încât un bărbat să-şi piardă 
cumpătul. Avea nasul prea drept şi faţa prea 
colţuroasă. Cu pomeţii săi proeminenţi şi bărbia 
triunghiulară, nu avea nimic din genul de frumuseţe 
bucălată şi cu gropiţe în obraji pe care se pare că 
bărbaţii o socoteau atât de atrăgătoare. 

I se spusese adeseori că cea mai frumoasă 
trăsătură a ei erau ochii, de un albastru intens şi 
umbriţi de gene dese. Odată, la un bal la Londra, 
unul dintre tinerii săi admiratori mersese până acolo 
încât  compusese un poem despre ochii ei, 
comparându-i cu ceţurile Londrei. Dar când Audra îi 
întrebase dacă se referea la pâclă sau la fumul de 
cărbune, orice nouă încercare poetică fusese 
înăbuşită în faşă. 


Având o experienţă atât de restrânsă în a inspira 
pasiuni nestăvilite, Audra se abţinu de la a-şi 
exprima vreo judecată asupra modului în care 
Rebecca alesese să-l înfrunte pe acel ticălos 
înflăcărat. Amenințarea că se va arunca de pe zidul 
castelului părea cam exagerată, dar Audra nu putu 
să nu admire hotărârea şi curajul Rebeccăi. 

Era greu de înţeles de ce eroul, Ivanhoe, o prefera 
pe prostuţa de Lady Rowena pasionatei şi 
inteligentei Rebecca. Frumoasa evreică brunetă 
părea mult mai potrivită cu îndrăzneţul cavaler. 

— Cu greu poţi spera aşa ceva, dar ar fi foarte 
potrivit, nu credeţi, domnişoară Masters? 

— Cufundată în carte, Audra fu luata prin 
surprindere de întrebarea Lady-ei Coleby, care 
răzbătuse ca prin ceaţă până la ea. 

— Da, ar fi, murmură Audra. Totuşi, cred că s-ar 
putea ivi unele obiecţii din cauza religiei. 

Lady Coleby scoase un țipăt de uimire şi-şi puse 
ceaşca jos cu un zdrăngănit sonor. 

— Draga mea domnişoară Masters, ştiu că Ducele 
de Raeburn a călătorit atât de mult prin ţinuturi 
păgâne, dar îndrăznesc să spun că este la fel de 
devotat Bisericii Angliei ca oricare dintre noi. 

Desprinzându-şi privirea din carte, Audra îşi ridică 
încet capul, cu aerul cuiva care pluteşte pe o mare 
de nedumerire, conştientă de un singur lucru: că 
tocmai făcuse o gafă îngrozitoare. 

Lady Coleby se aplecă spre ea cu un aer 
conspirativ, făcând să-i fluture penele de la pălărie: 

— Doar dacă nu cumva, draga mea, ai auzit tu 
ceva contrar despre Alteța Sa. Mie poţi să-mi spui. 
Nu suflu o vorbă nimănui. 


— N-nnu, se bâlbâi Audra. N-am auzit nimic - de 
fapt nici nu-l cunosc pe Duce. 

— Bineînţeles că îl cunoşti, spuse Lady Coleby cu 
reproş. Este proprietarul tău. 

— Asta ştiu. Vreau să spun că nu l-am întâlnit 
niciodată. 

Când Audra închinase Meadow Lane Lodge, cu doi 
ani în urmă, toate detaliile fuseseră puse la punct de 
către administratorul moşiei ducelui, Alteța Sa fiind 
în străinătate. Singurul sentiment pe care Audra îl 
avusese vreodată faţă de duce fusese o împunsătură 
de invidie la adresa cuiva care avea libertatea să 
călătorească atât de mult şi, pare-se, în locuri atât 
de interesante: Grecia, Roma, Egipt... Era mare 
lucru să te fi născut bărbat, se gândea Audra adesea. 

Deoarece nu avea nici cea mai mică idee cum de 
ajunsese să discute despre duce cu Lady Coleby, 
Audra hotări să fie mai atentă la conversaţie. 

Inăbuşindu-şi un suspin, închise cartea, o împinse 
sub masă şi se aplecă să-i umple din nou ceaşca de 
ceai musafirei sale. 

— Probabil că mă consideri o bătrână fără minte, 
izbucni Lady Coleby, că vorbesc atâtea pe seama 
Ducelui. 

— Nu, deloc, doamnă, spuse Audra politicos. 

— Asta este cea mai interesantă veste pe care am 
auzit-o de ani de zile. Toată lumea din ţinut e 
înnebunită. 

Toată lumea înafară de ea însăşi, se gândi Audra. 
Dar asta nu era ceva neobişnuit. Aproape tot timpul 
retrasă între cărţile sale, ar fi putut spune, pe ani şi 
zile, tot ce se întâmplase în Anglia pe vremea lui 
Tudor, dar nu ştia niciodată ce se petrecuse în 


Haworth Green, satul învecinat, cu o săptămână în 
urmă. 

li stătea pe limbă s-o întrebe pe Lady Coleby ce 
era atât de interesant, când realiză că exact despre 
asta vorbise Excelenţa Sa în ultimul sfert de oră. 
Deşi o rodea curiozitatea, Audra îşi înghiţi 
întrebarea. 

Oricum, nu mai avea nicio importanţă, deoarece, 
în maniera sa obişnuită, Excelenţa Sa îşi îndreptase 
deja atenţia în altă parte. Dând aprobator din cap 
spre colţul opus al camerei, unde Cecily şi Phoebe 
chicoteau examinând noile modele de rochii, Lady 
Coleby exclamă: 

— Ce privelişte încântătoare oferă fetele noastre! 

Audra se întoarse şi privi spre cele două tinere, 
aşezate pe sofa, buclele negre ale lui Phoebe 
contrastând minunat cu şuviţele blonde ca mierea 
ale lui Cecily. Aplecate peste revista de modă, cu 
capetele alăturate şi cu micuțul şi caraghiosul mops 
al lui Cecily ghemuit între ele, alcătuiau într-adevăr 
un tablou minunat. 

— Ce bine-i stă surorii tale rochia aceea, spuse 
Lady Coleby. E chiar după ultima modă. 

— Foarte modernă, într-adevăr, o aprobă Audra, 
dar apoi se surprinse încruntându-se a nemulţumire. 

După părerea ei, rochia din muselină pictată şi cu 
dantelă, cu garnituri brodate, era la fel de 
nepotrivită cu aerul îngheţat de noiembrie ca şi 
pantofii verzi, din piele fină, cu care Cecily era 
încălţată. Privindu-şi sora, Audra cu greu mai 
recunoştea pe fetiţa zăpăcită şi gălăgioasă pe care 
mama lor o trimisese la pension cu doi ani în urmă. 
Cu toate că nu dăduse niciodată prea multă atenţie 


felului în care arăta ea însăşi, Audra era foarte 
mândră de frumuseţea surorii sale Cecily, cu 
excepţia aerelor de domnişoară pe care aceasta le 
căpătase. Audra simţea că îi lipseşte mica 
ştrengăriţă cu rochiile mereu pătate şi buclele în 
dezordine de care trebuia să aibă grijă în desele 
absente ale mamei lor. 

Când Cecily îşi ridică privirea de pe revistă pentru 
a-i da un biscuit căţelului, Lady Coleby spuse cu 
francheţe: 

— Mi-aş da jumătate din avere ca Phoebe să aibă 
tenul şi buclele aurii ale surorii tale. Cecily este atât 
de drăguță! Nu seamănă deloc cu tine. 

— Îmi închipui că nu seamănă. 

— Oh... Draga mea. Am vrut să spun că - Nu-i 
nimic, doamnă, o linişti Audra, amuzându-se de 
expresia încurcată de pe chipul Lady-ei Coleby. Am 
înţeles exact ce-aţi vrut să spuneţi. Eu semăn cu 
mama, pe când Cecily a luat mai mult de la tatăl ei, 
răposatul meu tată vitreg, domnul Stephen Holt din 
Dower. 

— Într-adevăr? Este vorba despre cel de-al doilea 
soţ al scumpei tale mame? 

— Al treilea, o corectă sec Audra. 

— O, da, aşa este. Mereu uit de cea de-a doua 
căsătorie a Lady-ei Arabella, cu moşierul acela din 
Worcester. Dar săracul om n-a mai trăit decât două 
luni, aşa că îndrăznesc să spun că de fapt nici n-a 
contat. 

Audra se abţinu să-i aducă la cunoştinţă Lady-ei 
Coleby că în mod Sigur contase, cel puţin în ceea ce 
o privea pe ea însăşi. Pentru ea însemnase o nouă 
schimbare brutală în copilărie, un nou cămin, un alt 


străin căruia trebuia să-i spună tată. Uneori avea 
impresia că schimbase mai multe case decât vizitase 
vreodată un negustor ambulant şi în niciuna nu se 
simţise în largul ei. 

Venind din partea oricărei alte femei decât Lady 
Coleby, Audra ar fi. Considerat acest gen de remarci 
despre escapadele maritale ale mamei sale ca fiind 
răutăcioase. Dar ştia că Excelenţa Sa era mai 
degrabă curioasă şi, de fapt, nici nu prea aveai de ce 
s-o condamni. Nu existau multe femei ca Lady 
Arabella, care supravieţuise primilor patru soţi şi 
apoi avusese curajul să se recăsătorească pentru a 
cincea oară, toate acestea înainte să împlinească 
cincizeci de ani. Audra se temea uneori că, dacă 
mama ei ar trăi îndeajuns, ar reuşi să-l întreacă şi pe 
faimosul rege Henric al VIII-lea, care se căsătorise 
de şase ori. 

Audrei nu-i făcea plăcere să discute despre mama 
ei, aşa că se simţi uşurată când Lady Coleby schimbă 
subiectul. Aceasta începu să pălăvrăgească din nou, 
privindu-le pe cele două tinere: 

— Aşa nişte fete bine educate, sora ta şi cu Phoebe 
a mea! A fost foarte înţelept din partea mamei tale 
să o trimită pe Cecily la acel pension. Fetele învaţă 
foarte multe la o şcoală bună. 

— Adevărat? 

Cecily era deja de o lună la Meadow Lane Lodge, 
dar Audra încă nu remarcase că mintea surorii ei ar 
fi plină de cunoştinţe vaste. 

— O, bineînţeles, spuse Lady Coleby. Phoebe ştie 
foarte bine să cânte ia harpă - ca să nu mai vorbim 
de îndemânarea cu care mânuieşte pensula. A 
învăţat şi să lăcuiască obiecte în stil japonez. 


Aproape nu există piesă de mobilier în casa noastră 
care să nu fie împodobită de una dintre creaţiile ei - 
un bucheţel de flori sau un animal de pădure. Deşi 
trebuie să recunosc că tatăl ei a fost cam iritat de 
ursuleţii cu care i-a împodobit masa de scris. 

— Îmi pot închipui, spuse Audra cu o sclipire de 
amuzament în ochi. 

Sir John Coleby, judecătorul local, era un 
morocănos care nu punea preţ pe nimicuri. Audra îşi 
imagina foarte bine ce scandal iscase opera de artă a 
fiicei sale pe biroul său favorit. 

Însă, în ceea ce o privea, Audra considera că ar fi 
suportat foarte bine ca Cecily să se joace cu o 
pensulă, stricând toată mobila din casă. Chiar şi asta 
ar fi fost de preferat decât să ştie să roşească, să 
surâdă afectat şi să-şi facă vânt cu evantaiul. 

În ciuda acestor gânduri sumbre, Audra simţi cum 
expresia feţei i se îndulceşte când o văzu pe Cecily 
ridicându-se grațios de pe sofa. Nici măcar n-o mai 
dojeni când aceasta închise uşile de sticlă, aşa cum 
făcea de obicei, de teamă ca nu cumva să-i fugă 
mopsul. Degeaba îi spusese Audra, de atâtea ori, că 
locul unui câine este afară. Cecily era convinsă că 
ceva îngrozitor i s-ar putea întâmpla căţelului ei 
preferat. 

După ce trase încă o dată de uşă pentru a se 
convinge că e bine închisă, Cecily, urmată de 
Phoebe, se îndreptă grăbită spre Audra, cu obrajii 
îmbujoraţi de însufleţire. Cecily abandonase orice 
afectare şi ochii albaştri îi scăpărară de entuziasm 
copilăresc. 

— O, Audra, spuse ea împingându-i revista în faţă. 
Uită-te la rochia asta! Nu-i aşa că e perfectă pentru 


Phoebe? 

Audra aruncă o privire desenului, şi strâmbă din 
nas. 

Are prea multă dantelă şi e în mod sigur prea 
elegantă pentru reuniunile locale. 

— Dar nici măcar nu mă gândeam s-o port la vreo 
reuniune, interveni Phoebe, ci la bal. 

— Bal? Care bal? 

Audrei, aceasta i se părea cea mai inocentă dintre 
întrebări. Dar imediat se simţi stânjenită când cele 
trei femei se uitară ţintă la ea. 

— Păi, balul, spuse Phoebe. Cel de la Castelul 
Raeburn. Mama şi cu mine tocmai am primit azi 
dimineaţă invitaţia. 

— Exact cum ţi-am spus, draga mea, adăugă Lady 
Coleby. 

Cecily, care zărise cartea ascunsă în poală, îi 
aruncă o privire plină de reproş Audrei. 

— Trebuie s-o scuzaţi pe Audra, Excelenţă, dar 
uneori este puţin cam... tare de urechi. 

— Ştiţi, cu vârsta, spuse sec Audra. 

Amabila Lady Coleby nu părea că are de gând să 
repete, cu glas mai tare, tot ceea ce spusese mai 
înainte, deoarece continuă: 

— Am fost atât de încântate să primim invitaţia! 
Este o onoare la care nu ne-am fi aşteptat. 

— Felicitările mele, doamnă, rosti Audra, 
strāduindu-se să arate tot entuziasmul şi uimirea la 
care aceasta se aşteptase. Aşadar, Ducele cel 
încruntat are de gând să dea un bal. Dacă poţi să-ți 
închipui aşa ceva! 

— Audra! izbucni Cecily, indignată. Nu-i frumos să 
o numeşti pe Alteța Sa astfel. 


— De ce nu? Toată lumea îi spune aşa. Nu pare 
genul de om care să găzduiască vreun fel de 
petrecere. Şi în mod sigur va fi ceva îngrozitor, 
numai dans şi niciun fel de cină până după miezul 
nopţii. 

— Dar aşa sunt toate balurile, Audra, rosti Cecily 
sufocându-se. 

— Bine, dacă asta este ideea Alteţei Sale despre 
distracţie, n-are decât să dea balul. 

— Vai, dar balul acesta reprezintă mai mult decât 
o distracţie! Lady Coleby îşi arcui sprâncenele bine 
pensate. Doamna Wright crede că Ducele s-a hotărât 
în sfârşit să-şi caute o nevastă. 

— Doamna Wright are şase fete nemăritate şi 
crede că orice burlac sub vârsta de nouăzeci de ani e 
în căutarea unei neveste. Şi ce Dumnezeu are de-a 
face un bal cu asta? 

Lady Coleby schimbă câteva priviri cu Cecily şi 
Phoebe, toate trei părând exasperate de obtuzitatea 
Audrei. Excelenţa Sa începu să-i explice cu 
amabilitate: 

— Păi vezi, draga mea, se pare că Ducele nu are 
chef să se ducă la Londra în căutarea unei soţii. Prin 
urmare, speră că, dând acest bal, îşi va găsi o 
doamnă potrivită. 

— Nu-i aşa că e romantic, Audra? se amestecă 
Cecily. 

— Ba mie mi se pare o idee de-a dreptul deplasată, 
răspunse Audra. Alteța Sa trebuie să aibă gărgăuni 
în cap dacă se aşteaptă să poată cunoaşte îndeajuns 
de bine pe cineva într-un salon aglomerat de bal. 

Această sinceritate brutală o aduse pe Cecily în 
pragul leşinului, dar Phoebe chicoti, iar Lady Coleby 


zâmbi şi dădu mustrător din deget spre Audra, 
spunându-i: 

— Fiinţă neastâmpărată ce eşti! Dar întotdeauna 
atât de nostimă! Strângându-şi şalul pe lângă ea, se 
ridică de la masă. Mă tem că trebuie să plecăm, 
Phoebe. Tatăl tău se va îngrijora. 

Inima Audrei zvâcni de bucuria de a se putea 
întoarce la cartea ei, dar se strădui să-şi ascundă 
nerăbdarea. 

— Chiar trebuie să plecaţi aşa curând? Nelăsându-i 
Excelenței Sale timp să răspundă, se ridică în 
picioare. Atunci nu vă mai rețin. Voi suna imediat să 
vă aducă trăsura. 

Indiferent cât de scurt timp ar fi stat musafirii săi, 
Audra întotdeauna insistase ca vizitii lor să se 
folosească de ospitalitatea grajdurilor sale. Nu putea 
suferi să vadă caii ţinuţi să-şi aştepte stăpânii în faţa 
casei. 

Dar, în cazul de faţă, Audra uita că se dovedise cât 
de greu era s-o trimită pe Lady Coleby acasă. Chiar 
după ce era deja îmbrăcată, Excelenţa Sa îşi aminti 
cel puţin o duzină de lucruri importante pe care 
trebuia să i le spună fără întârziere. Apoi a trebuit 
să-i fie căutată poşeta, care alunecase între pernele 
canapelei. După aceea, Excelenţa Sa insistase să-i 
scrie menajerei Audrei o metodă infailibilă pentru 
înviorarea culorilor muselinei. 

Când, în cele din urmă, Audra reuşi să-şi conducă 
musafirele la uşă, frumoşii armăsari ai Excelenței 
Sale băteau deja pasul pe loc de un sfert de oră. 

Ascunzându-şi nerăbdarea, Audra ieşi în alee şi 
făcu voios cu mâna în timp ce doamnele se urcau în 
trăsură. 


— Săraca de ea! Tremură. Te-am rugat să nu mai 
tipi la ea, Audra, şi să nu-i mai spui în telul aceia 
oribil. 

— Dar aşa se numeşte un câine de sex feminin. 

— Nu-mi pasă. Sună vulgar. Şi, în plus, are şi un 
nume. 

— Da, sigur că are, mormăi Audra aşezându-se în 
fotoliu. Dar nu voi reuşi niciodată să strig pe cineva 
Frou-trou. 

Pufnind ofensată, Cecily îndepărtă câinele, de 
parcă i-ar fi fost teamă că Audra ar fi vrut să-i facă 
ceva rău, ceea ce era ridicol. Audra era deosebit de 
blândă cu toate creaturile cu patru picioare, o 
trăsătură pe care ei însăşi îi era cam greu s-o 
admită. Era probabil singura persoană din Anglia 
care avea câini de vânătoare şi nu vâna niciodată. Se 
cutremura numai la gândul de a omori vulpea care-i 
dăduse în mod repetat iama prin găini. Cu toate că 
nu putea spune că îi era drag cățelul lui Cecily nu i- 
ar fi sucit niciodată gâtul, indiferent cât de des o 
ameninţase cu asta. 

După ce fu copleşită cu dezmierdări şi implorată să 
nu o ia în seamă pe „răutăcioasa de Audra”, Frou- 
frou se ghemui într-un colţ al canapelei să-şi 
continue moţăiala. Răsfoind paginile cărţii pentru a 
ajunge acolo unde îl lăsase pe ameninţatul Ivanhoe, 
Audra şi-ar fi dorit ca sora ei să se aşeze undeva. 

Dar Cecily se învârtea în jurul ei cu mâinile în 
şolduri. 

— Nu pot să cred că ai de gând să te îngropi din 
nou în cartea aia, mai ales după ce ai aflat o veste 
atât de senzaţională. 

Neridicându-şi măcar ochii din carte, Audra îşi 


cercetă memoria, dar nu-şi putea aminti nimic mult 
mai palpitant decât plângerea menajerei sale. 

— Eu aş numi-o mai degrabă supărătoare decât 
senzaţională. Este a doua oară săptămâna asta când 
vaca a dat buzna în grădină. E numai vina lui Sir 
Entwhistle, cu vânătoarea lui blestemată. Dacă nu-şi 
va aminti data viitoare să închidă poarta după ce 
trece... 

- Audra! Cum poţi să fii atât de dezgustătoare! Ştii 
că nu vorbesc despre niciun fel de vacă şi - Pune 
odată cartea aia jos şi ascultă-mă! Niciodată nu vrei 
să discuţi cu mine. O să mor de singurătate! 

Audra îşi închipuise că recentul asalt al Lady-ei 
Coleby fusese de ajuns pentru a lecui pe cineva de 
singurătate pentru un an întreg, dar realiză că se 
înşela, cel puţin dacă se lua după bosumflarea şi 
iritarea lui Cecily. 

- Îmi pare foarte rău dacă te-am neglijat, Muffin, 
spuse Audra, apoi trebui să se scuze din nou pentru 
că lăsase să-i scape vechea poreclă din copilărie, pe 
care acum Cecily o ura. 

— Ar trebui să ştii că sunt mult prea mare ca să-mi 
mai spui aşa, sări Cecily indignată. 

— Ai dreptate, încuviinţă Audra, reţinându-şi un 
zâmbet nostalgic. 

Îşi scoase ochelarii şi, cu părere da rău, încercă să- 
i acorde lui Cecily întreaga ei atenţie, neînchizând 
însă cartea. 

— Şi despre ce vrea tu vorbim? o întrebă sperând 
că nu va fi ceva despre croiala mănecilor sau 
lungimea tivurilor în acel an. Detesta să discute 
despre asemenea fleacuri. 

Cecily se lumină la faţă şi se aşeză grațios pe 


bancheta din faţa ei. 

— Păi, despre bal. Cel care se organizează la 
Castelul Raeburn. A mai fost vreodată acolo ceva 
atât de încântător? 

Nu-i dădu Audrei nicio şansă de a răspunde, 
deoarece imediat începu să se entuziasmeze de 
plăcerea de a valsa, de a bea şampanie şi de a mânca 
homar. Când îşi exprimă însă nehotărârea privind 
Casa de mode la care să-şi comande rochiile, Audra 
se simţi obligată să o întrerupă. 

— Dar, Muff vreau să spun, Cecily, nu te aprinde 
aşa. Nu avem nici cea mai mică şansă de a fi 
invitate. 

— Şi de ce nu? în definitiv, tatăl tău era viconte, 
iar al meu vărul de-al doilea al unui conte. Merităm 
atenţia ducelui. Sunt convinsă că nu suntem mai 
prejos ca familia Coleby. 

— Nici n-am spus că suntem. Ceea ce voiam să 
spun este că Alteța Sa nici nu ştie că existăm. 

Audra se abţinu să adauge că, dacă ducele avea de 
gând să le introducă în cercul balurilor şi seratelor 
acelea  prosteşti, ea prefera să-i rămână 
necunoscută. 

— Cecily, dimpotrivă, arăta grozav de dezamăgită. 

— Trebuie să existe o cale de a-i fi prezentate, 
insistă ea. 

— Presupun că aş putea să mă duc la castel şi să- 
mi las cartea de vizită. 

— O, nu, Audra! Cum să faci aşa ceva? O femeie 
nemăritată să se ducă în vizită la un bărbat! Pur şi 
simplu nu se face. 

— Bineînţeles că nu. Crede-mă că mai am şi eu 
noţiuni de bună-cuviinţă, prostuţo! Glumeam doar. 


Cecily o privi nedumirită şi Audra suspină. De când 
cu aerele astea de domnişoară, Cedly părea că-şi 
pierduse de tot simţul umorului. Audra încercă să-şi 
amintească dacă ea însăși, la şaptesprezece ani, lua 
totul atât de în serios. 

Increţindu-şi fruntea în semn că se gândea la ceva, 
Cecily întrebă: 

— Oare n-ar putea unchiul Matthew să meargă la 
duce? Cred că ar face-o, dacă l-ai ruga tu. 

— Of, Cecily, răspunse Audra reprobator şi fata 
roşi cu graţie. 

Reverendul Matthew Arthur Masters, fratele 
bunicului Audrei, se apropia de vârsta de nouăzeci 
de ani şi de aceea ieşea foarte rar în lume. 

— Ce mi-aş dori să fie mama aici acum! exclamă 
Cecily. 

Audra se încordă, cum făcea întotdeauna când 
venea vorba de mama lor. Arabella, Contesă de 
Montifiora, era plecată într-o prelungită călătorie de 
nuntă la Napoli, cu cel de-al cincilea soţ al ei; atât de 
prelungită, încât lipsea de acasă de mai mult de doi 
ani. Şi chiar dacă ar fi fost acolo, se gândi Audra cu 
destul cinism, Lady Arabella nu i-ar fi fost de nici un 
ajutor nici uneia dintre fiicele sale. Era mult prea 
prinsă de propriile amoruri. Dar, deoarece Cecily 
suferise aceeaşi deziluzie din cauza celuilalt părinte 
rătăcitor al lor, Audra renunţă să-i mai comunice 
gândul ei. În schimb, spuse: 

— Nu e sfârşitul lumii dacă lipseşti de la un bal, 
mai ales de la acest bal. Ţi-am mai spus doar că 
Alteța Sa este o persoană extrem de dezagreabilă. 

Audra vorbise foarte convinsă, deşi o văzuse o 
singură dată pe Alteța Sa, acum şase ani, la cursele 


de cai din York, şi atunci îi aruncase doar o privire 
fugară. Tot ce-şi amintea era imaginea unul bărbat 
înalt, cu umeri masivi, un ten măsliniu şi sprâncene 
groase unite într-o continuă încruntare. 

Dar Cecily nu putea fi făcută să înţeleagă că un 
duce  neînsurat poate fi altfel decât arătos şi 
fermecător, iar balul de la castel altceva decât un 
eveniment plin de fast şi strălucire. Umerii fetei se 
lăsară în jos a deznădejde şi Audra recunoscu 
semnele unei Cecily în prag de prăbuşire. De aici 
mai era doar un pas până la distrugerea totală. 

— Nu-i nimic, Cecily, încercă Audra s-o mângâie. 
Avem alte lucruri frumoase la care să ne gândim. 
Uite, trupa de actori ambulanți va veni din nou în 
Haworth luna viitoare şi va fi şi o licitaţie de cai la 
târg. 

Spre surprinderea Audrei, surioara sa izbucni în 
plâns. 

— Of, Audra, nu înţelegi niciodată nimic! Locul 
ăsta este înfffiorător de plicticos! Balul ăsta era 
singurul care... of, dacă n-aş şti că-mi voi face ieşirea 
în lume la Londra în primăvară, aş v-vrea pur şi 
simplu să m-mor. 

Izbucnind într-un hohot puternic de plâns, Cecily 
se ridică şi fugi spre uşă. 

— Cecily! Pentru numele lui Dumnezeu - începu 
Audra exasperată, dar sora ei deja părăsise camera. 

Audra dădu să iasă după ea, dar se opri, realizând 
că era degeaba. Nu reuşea deloc S-o consoleze pe 
Cecily în ultimele zile. Nu folosea ia nimic să-i spună 
ceva liniştitor de genul „nu fi prostuţă” sau s-o 
amenințe că îi aruncă apă rece pe faţă. 

— Of, las-o baltă! O să-i treacă, bolborosi Audra, 


întorcându-se pe canapea. Camerista îi va pune lui 
Cecily o compresă cu apă rece pe frunte, o să-i 
aducă o ceaşcă cu ceai şi astfel episodul va lua 
sfârşit. 

Încurajându-se singură astfel, Audra încercă să se 
reîntoarcă la lectură. Dar chiar şi în subsolurile 
Castelului 'Torquilstone, unde era închis Ivanhoe, 
chipul nefericit al lui Cecily continua să-i apară în 
faţa ochilor, jucând printre rânduri. Când viteazul 
cavaler ar fi trebuit să-şi sfideze duşmanii, el se 
mulţumise să miorlăie: „Vreau doar să mor.” 

După ce încercă, timp de zece minute, să citească 
acelaşi paragraf, Audra închise cartea şi o aruncă 
dezgustată. Frecându-se la ochi cu degetele, se 
gândi ce bine-ar fi fost ca Ducele de Raeburn să se fi 
înecat în mare în drum spre casă şi astfel să fi avut şi 
ele linişte la Meadow Lane Lodge. 

Audra era însă prea onestă ca să arunce toată vina 
pe duce. Cecily fusese nemulțumită de viaţa de la 
Meadow Lane încă înainte de a se întoarce ducele, 
poate chiar din ziua în care venise să stea cu Audra, 
cu trei luni în urmă. 

„Este înffiorător de plictisitor aici”. Audra realiză 
că Cecily spusese aceste cuvinte la mânie şi deci ar 
trebui să le ignore. Dar remarca o durea la fel de 
tare. Se străduise din răsputeri să-i aranjeze o 
locuinţă comodă şi agreabilă pentru când îşi va fi 
terminat şcoala. 

Audrei nici nu-i trecuse prin minte că lui Cecily ar 
fi putut să nu-i placă Meadow Lane. Inchiriind-o, 
Audrei i se păruse locuinţa perfectă, destul de 
aproape de unchiul Matthew, la care ţinea foarte 
mult, şi totuşi suficient de departe de alte rude 


băgăreţe care găseau că e revoltător ca o femeie 
nemăritată să locuiască singură. 

Desigur, casa din bârne albe şi negre era destul de 
mică, deoarece fusese doar o cabană de vânătoare. 
Dar Audrei îi plăcuse aspectul puternic şi masculin 
al zidurilor verticale. Imprăştiase în interior carpete 
vişinii şi atârnase draperii de creton în nuanţe 
deschise, aducând lumină şi căldură, făcând casa 
plăcută. Aici, pe această proprietate, avea destul loc 
pentru caii, câinii şi cărţile sale. Ce altceva şi-ar mai 
fi putut cineva dori? 

Un partener cu care să împartă toate astea, un om 
cu aceleaşi interese ca şi ea. Acest gând îi veni 
spontan în minte, dar îl îndepărtă repede, ca de 
obicei. Renunţase de mult să mai viseze, în 
întunericul camerei ei de culcare, chipuri de bărbaţi 
cu priviri înţelegătoare şi zâmbete generoase. Şi 
dacă, uneori, se întâmpla să fie sâcâită de 
sentimente ciudate de melancolie sau neîmplinire, 
căuta repede o carte şi se cufunda în lectură. 

Fusese nesăbuită sperând că Cecily se va mulţumi, 
la rândul ei, cu o astfel de existenţă retrasă. Audra 
încercă s-o înţeleagă, ştiind că ea însăşi era cea 
ciudată. Cele mai multe dintre tinere se dădeau în 
vânt după aceleaşi lucruri ca şi Cecily: reuniuni de 
societate, baluri, pretendenți atrăgători. Poate ceea 
ce o irita cel mult era conştiinţa faptului că nu-i 
putea oferi lui Cecily toate aceste lucruri. Muffin 
aştepta foarte mult de la viitorul sezon de bal 
londonez, dar Audra nu găsise până acum curajul să- 
i spună că este condamnată la dezamăgire. Nu va 
exista niciun fel de ieşire în lume pentru Cecily în 
sezonul următor şi probabil în niciun alt sezon. Nu 


era o chestiune de avere, deoarece Cecily avea o 
moştenire respectabilă şi Audra de asemenea. li 
recunoştea cel puţin acest merit mamei ei. Lady 
Arabella nu se aruncase niciodată de gâtul unui 
bărbat sărac. 

Dificultatea în ceea ce o privea pe Cecily consta în 
faptul că trebuiau să găsească o doamnă 
respectabilă care s-o prezinte. Audra nu punea 
niciun fel de bază pe mama lor pentru asumarea 
acestei responsabilităţi. Singura alternativă rămânea 
sora mamei lor; dar mătuşa îşi luase mâinile de pe 
nepoatele ei după eşecul prezentării Audrei. Audra 
ştia că fusese cea mai vârstnică debutantă şi 
totodată cea mai dificilă, cu vorba ei slobodă şi la fel 
de greu de strunit ca un mânz sălbatic. 

Odată, când îi ceruse cineva părerea despre Târgul 
Măriţişului de la Almack, răspunsese că este la fel ca 
cel de la Tattersall, cu singura diferenţă că găsea 
mult mai amuzantă licitaţia de cai. Din nefericire, 
această remarcă ajunsese la urechile Lady- ei Sefton, 
una dintre patroanele influente de la Almack, ceea 
ce făcuse să i se refuze intrarea în acea nobilă 
instituţie. 

Mătugşa fusese foarte furioasă. Nici unei protejate 
de-a ei nu i se refuzase vreodată acest lucru. După 
ce o înfierase pe Audra cu eticheta de „fiică a 
diavolului” în cea mai cultivată limbă engleză, o 
trimisese urgent înapoi acasă şi nu-i mai vorbise 
niciodată, lucru pe care Audra nu-l regretase până 
acum. 

Aceasta se întâmplase cu mai bine de şapte ani în 
urmă, dar mătuşa Saunders părea că tot îi mai 
poartă pică. La puţin timp după ce Cecily se 


întorsese de la pension, călcându-şi peste propria ei 
mândrie, Audra îi scrisese o scrisoare în favoarea lui 
Cecily, rugând-o să o prezinte în primăvara 
următoare. Dar mătuşa Saunders nici nu catadicsise 
să-i răspundă. 

Audra nu ştia ce altceva ar mai putea face. Nu 
considerase niciodată  responsabilitatea educării 
surorii ei ca pe o povară, dar recunoştea că era 
incomparabil mai simplu pe vremea când toate rănile 
lui. Cecily se puteau trata cu un plasture şi toate 
dorinţele ei puteau fi satisfăcute de o prăjitură în 
plus la ora ceaiului. 

— Ai crescut mult prea repede, Muffin, suspină 
Audra melancolic. 

Dar n-avea niciun rost să se gândească prea mult 
la asta, dacă nu voia să ajungă la fel de deprimată ca 
Cecily. 

Deschizând iarăşi cartea, făcu o nouă încercare de 
a-şi găsi consolarea şi de a-şi scoate din minte 
incidentul cu Cecily. Nu reuşi, însă, nici de data asta, 
fiind întreruptă de menajeră... 

Severa doamnă Meguiness băgase capul pa uşa 
salonului s-o anunțe că unul dintre admiratorii 
domnişoarei Cecily, „acel domn Gilmore”, venise să-i 
aducă un buchet cu flori. 

Audra făcu o grimasă. Până la întoarcerea lui 
Cecily, nu realizase niciodată cât de mulţi tineri 
locuiau, în ţinut. 

— Spune-i că domnişoara Cecily este bolnavă, 
răspunse Audra. 

- Prea bine, domnişoară Audra. 

Înainte să iasă pe uşă, menajera adăugă: 

— Poate v-ar interesa să ştiţi că Jack Coachman a 


spus că a văzut câinele domnişoarei Cecily fugind, 
îndreptându-se spre Pădurea Raeburn. 

— Jack Coachman are nevoie de ochelari. Câinele 
domnişoarei Cecily este aici - Audra privi spre 
canapea şi îngheţă. Canapeaua era goală. 

Doamna Meguinesse plescăi satisfăcută din limbă, 
aşa cum făcea de obicei în faţa oricărui dezastru 
iminent. 

— Domnişoara Cecily va fi foarte furioasă, prezise 
ea sumbru, înainte să se repeadă afară să-l execute 
pe pretendent. 

Ignorând comentariul, Audra sări în picioare, 
convinsă că va găsi mica bestie ascunsă pe undeva, 
pândind s-o mârâie din nou. 

Însă, după ce căută pe sub toate scaunele, nu găsi 
nici urmă de mops. Privirea îi căzu pe uşa de sticlă şi 
simţi că se prăbuşeşte când văzu că aceasta era 
acum larg deschisă. 

— Vai mie! exclamă disperată Audra. 

Năvăli în grădină, îşi băgă degetele în gură şi 
emise nişte fluierături deloc elegante, dar deosebit 
de experte. 

Bineînţeles, nu veni niciun răspuns. Audra se 
pregăti să între ia loc în casă, ridicând din umeri. Cu 
siguranţă bestia cea mică nu putea fi atât de tâmpită 
încât să nu găsească drumul înapoi. 

Însă deodată îşi reaminti ceea ce spusese Jack 
Coachman. Câinele fusese văzut îndreptându-se spre 
Pădurea Raeburn. Acolo putea să se rătăcească uşor. 
Sau, şi mai rău, putea întâlni un câine adevărat, care 
Iar fi făcut bucățele. 

Audra începu să blesteme încet, dar realiză că nu 
are altă soluţie decât să se ducă să caute animalul 


acela nătâng. Cecily era şi aşa destul de distrusă. Nu 
se simţea în stare să dea ochii cu ea la cină şi să-i 
comunice că nepreţuita Frou-frou a dispărut. 

Zăbovind doar cât să-şi arunce pe umeri vechiul ei 
şal stacojiu şi să ia o lesă, Audra se precipită spre 
scările de ia intrare. In graba ei, aproape că se 
ciocni de tânărul domn care se foia pe alee. 

Domnul Gilmore nu plecase încă. Faţa sa, angelică, 
deasupra unui gât aproape strangulat într-o eşarfă, 
era îndreptată spre fereastra lui Cecily. 

Tresărind la ivirea neaşteptată a Audrei, îşi reveni 
şi îşi ridică pălăria cu boruri curbate de pe şuviţele 
pomădate, salutând-o: 

— Domnişoară Masters! Bună ziua! Am fost distrus 
să aud că domnişoara Cecily... 

- Mă  scuzaţi, domnule - Audra îl împinse 
neceremonios la o parte, neavând în acel moment 
nici timp, nici răbdare pentru  îndrăgostiţii 
deznădăjduiţi. Nu pot să mă opresc acum. Mica 
bestie a evadat. Trebuie s-o târăsc de ceafă înapoi. 

Audra trecu în fugă mai departe, lăsându-l pe 
domnul Gilmore cu gura căscată. Acesta se uită lung 
după ea pe alee, punându-şi pălăria înapoi pe cap. 
Auzise el multe povestindu-se despre excentrica 
domnişoară Masters, cât de neîndurătoare, chiar 
crudă era cu sora ei mai mică, dar nu crezuse o iotă 
din ele. Acum vedea clar că toate aceste istorioare 
erau cât se poate de adevărate. 


Câteva ore mai târziu, Audra umbla anevoie pe 
cărarea care înconjura Pădurea Raeburn, călcând 
peste crengi şi frunze uscate. Îşi pierduse pălăria, 
precum şi orice speranţă de a mai regăsi afurisitul 
de câine al lui Cecily. 

Strângând cu putere lesa în mână, mormăi ca 
pentru sine: „Când o să pun mâna pe căţeaua aia 
mică o să i-o încolăcesc în jurul gâtului!” Dar, 
dincolo de această ameninţare cumplită, simţea o 
senzaţie crescândă de nelinişte. Câinele nu se mai 
aventurase atât de departe niciodată până acum. 

După ce mai strigă şi mai fluieră de câteva ori fără 
să primească vreun răspuns, tocmai era pe punctul 
de a face cale întoarsă când auzi un lătrat. Dar un 
astfel de hămăit puternic cu greu putea veni de la 
cățelul lui Cecily. 

Ezitând, ascultă cu atenţie. Dar orice îndoială îi fu 
spulberată când văzu cei doi ogari apărând la 
capătul potecii, fluturând din cozile lor stufoase. În 
urma lor venea un bărbat scund şi îndesat, călare pe 
un cal de vânătoare de culoare cenuşie. 

Audra înţepeni, recunoscându-l fără dificultate pe 
maestrul din partea locului. Sir Ralph Entwhistle era 
binecunoscut atât pentru mintea lui puţină, cât şi 
pentru haita sa feroce de câini de vânătoare. Primul 
impuls al Audrei fu să se ascundă undeva, dar era 
deja prea târziu. 

Sir Ralph o văzuse şi venea în goană spre ea, 
strigând din răsputeri: 

— Domnişoară Masters! Hei! Ascultă! 

Audra nu putu nici acum să-şi dea seama ce o 
deranja cel mai mult la el: felul în care o striga 
întotdeauna, de parcă ar fi fost o vulpe sau alt vânat 


ori râsul lui vulgar şi răsunător, ca un răget de 
măgar. 

Se dădu câţiva paşi înapoi, în timp ce el îşi înfrână 
armăsarul asudat şi se opri în dreptul ei. Câinii 
începură să latre şi săriră pe ea cu labele pline de 
noroi, murdărindu-i rochia. 

Veniţi aici! Ratterer! Bellman! Jos! 

Văzând că cei doi ogari refuză să-i îndeplinească 
ordinele, îi atinse scurt cu cravaşa. Audra scoase un 
sunet de protest, dar câinii deja dispăruseră 
schelălăind. 

Radios, Sir Ralph îşi ridică pălăria de vânătoare, 
dezvăluind nişte şuviţe roşcate, de aceeaşi nuanţă cu 
tenul. 

— 'Ziua, domnişoară Masters. De ce umblaţi pe 
jos? V-aţi pierdut calul? Baronetul râse de propria lui 
glumă. 

— Nu. Dar mă tem că sunteţi pe cale de a-l pierde 
pe al dumneavoastră. 

Întinse mâna şi pipăi botul plin de spume al 
armăsarului, evident foarte obosit, apoi exclamă 
indignată: 

— Ruşine să vă fie, domnule! Aţi alergat bietul 
animal de i-a ieşit sufletul! 

— O, bruta asta leneşă! N-am făcut decât să-i arat 
cum se aleargă ca lumea. Oh, am vânat excelent azi, 
domnişoară Masters! Vânătoare de lupi, trebuia s-o 
fi văzut! 

- Tot ceea ce am văzut a fost vaca mea care 
hoinărea în voie. Aţi uitat din nou poarta deschisă 
când aţi traversat prin curtea mea! 

— Ptiu! Sir Ralph dădu dispreţuitor din cap. 

Lăsaţi-o-ncolo de vacă afurisită! Vă repet, ar trebui 


să ieşiţi la vânătoare într-o dimineaţă. Foarte 
amuzant! Nu se compară cu nimic. Multe fetişcane 
fac asta în ziua de azi. 

— Fetişcane, da, dar nu doamne! 

— Piui! Credeam că sunteţi îndeajuns de deşteaptă 
ca să nu vă pese de regulile astea îmbâcsite de 
bunăcuviinţă. Pe Dumnezeul meu, doamnă! V-am 
văzut călărind. Foarte îndemânatică! 

— Din păcate, nu vă pot întoarce complimentul, 
replică sec Audra. 

Uitându-se mai atent la calul Jui Sir Ralph, simţi că 
i se face rău când văzu rănile pe care zăbala i le 
provocase bietului animal. 

— Chiar şi o maimuţă poate fi dresată să 
călărească mai bine decât dumneavoastră, spuse ea, 
apoi se cutremură de propria ei grosolănie. 

Dar Sir Ralph izbucni în hohote de râs: 

— Ha, ha, ha! Ce figură sunteţi, domnişoară 
Masters! Tot timpul glumiti! 

Audra se dădu câţiva paşi înapoi, strângând din 
buze. Trebuia să-şi închipuie că e imposibil să 
jigneşti un om care avea un creier mai vâscos decât 
o budincă veche de o săptămână. Considerând că îi 
acordase deja destul timp, spuse: 

— Dacă vreţi să mă scuzaţi acum, domnule. Am 
ceva foarte important de făcut. 

— Mi-am dat seama văzând lesa. Căutaţi cățelul lui 
Cecily, nu-i aşa? 

Ceva în vocea lui Sir Ralph o neliniştea. 

— Păi, da. Nu l-aţi văzut cumva? 

— Ba bineînţeles că l-am văzut. L-am confundat cu 
un iepure şi mi-am asmuţit ogarii după el. 

Audra simţi că păleşte. 


— Ce-aţi făcut? 

Sir Ralph se zgudui de râs. 

— N-aş fi crezut că un căţeluş ca ăla poate alerga 
atât de repede. S-a vârât în tufişul acela de acolo cu 
iuţeala fulgerului! 

Abţinându-se să-l ocărească, Audra privi în direcţia 
indicată. 

— Aţi face bine să vă grăbiţi, doamnă. Afurisitul 
ală mic trebuie să fie acum la jumătatea drumului 
spre Londra. 

— De ce nu mi-aţi spus de la început? Sunteţi un... 
un... 
Sir Ralph emise un nou răget de măgar, sări în şa 
şi o luă la galop, urmat de cei doi ogari. 

Clocotind de furie, Audra nu mai putu decât să se 
încrunte fioros la silueta care se îndepărta. Era atât 
de furioasă, încât ar fi dorit ca pământul să se crape 
în două şi să-l înghită pe ticălosul acela nesimţitor - 
cu condiţia ca ogarii şi calul să scape nevătămaţi. 

Însă nu avea timp să piardă blestemându-l pe Sir 
Ralph. Suflecându-şi fusta, alergă spre locul în care 
baronetul pretindea că zărise câinele lui Cecily. Se 
vâri adânc în tufiş. Crengi ascuţite îi zgâriară mâinile 
şi o ramură care atârna i se încurcă în păr. 

Oprindu-se să o descurce, hotări pieirea lui Sir 
Ralph. El şi ogarii lui îi făcuseră sarcina de trei ori 
mai dificilă. Căţelul lui Cecily se putea ascunde 
oriunde, prea înspăimântat pentru a mai răspunde la 
strigătele ei. 

Înaintă cu greutate, continuând totuşi să fluiere, 
gândind că străbătuse deja mai mult de cinci mile. 
Fiind o plimbăreaţă neobosită, distanţa în sine n-o 
deranja, dar imaginea soarelui coborând din ce în ce 


mai jos în spatele copacilor o îngrozea. Pădurea 
Raeburn nu era chiar neumblată, dar nu era totuşi 
un loc prin care să cutreieri după căderea serii. 

Însă nici nu se putea gândi să renunţe. Cum sar fi 
întors la Cecily fără căţel? Totuşi, poate ar fi trebuit 
măcar să caute drumul înapoi spre potecă. Tocmai 
când reflecta asta, un sunet slab străbătu odată cu 
trilurile unei ciocârlii până la urechile Audrei. 

Îşi încordă auzul, ascultând. Era un lătrat de câine, 
în mod sigur nu al unui câine de vânătoare, de data 
asta. Scheunatul acela neplăcut nu putea veni decât 
de la mopsul lui Cecily. Audra porni în direcţia de 
unde se auzea scheunatul. 

Cu capul plecat, croindu-şi drum cu mâinile prin 
desimea tufişului, tocmai se pregătea să iasă într-un 
luminiş, când zări ceva care-i tăie răsuflarea. 

Chiar în faţa ochilor ei, cu turnurile din piatră albă 
strălucind în lumina asfinţitului, se înălța impunător 
Castelul Raeburn. Audra nu-l văzuse niciodată atât 
de-aproape şi priveliştea o lăsă fără grai. Era parcă 
ceva scos din „lvanhoe” sau dintr-o poveste. 
Parapetele crenelate, ferestrele cu arcade şi 
turnurile bizare în formă de con se oglindeau în apa 
întunecată a şanţului care înconjura castelul. 

Zidurile erau aproape în întregime acoperite de 
iederă, creând impresia unui loc pierdut în negura 
timpului. Liniştea din interior, destul de neobişnuită 
la acea oră a zilei, îi dădea un aer misterios de 
primejdie şi desfătare laolaltă, chemând parcă în 
şoaptă pe orice necunoscut care avea curajul să se 
aventureze. Deşi, în general, prea puţin predispusă 
la închipuiri romantice, Audra ezita să se apropie 
mai mult de castel. 


Însă orice vrajă se destrămă când zări mopsul lui 
Cecily ţopăind de-a lungul apei, mârâind. Departe de 
a arăta intimidat de recenta întâlnire cu ogarii lui Sir 
Ralph, idiotul de căţel lătra întărâtat de pe mal la 
una din lebedele care înotau maiestuos. Făptura îşi 
arcui grațios gâtul lung şi alb, bătu din aripi şi 
scoase un sâsâit. 

Uşurarea de a vedea cățelul teafăr se amesteca în 
sufletul Audrei cu un sentiment acut de iritare. 
Luându-şi inima-n dinţi, Audra se repezi şi parcurse 
în fugă cei aproximativ doisprezece yarzi care o 
despărţeau de căţel. De-abia după aceea, Audra 
realiză că ar fi trebuit să se apropie tiptil. Dar era 
deja prea târziu. 

Văzând-o alergând, cu lesa în mână, mopsul trecu 
cu viteză pe lângă ea şi se ascunse în spatele unor 
tufişuri dese de pe malul apei. 

Audra scăpă o  înjurătură şi începu să 
scormonească prin tufiş, mormăind: 

— leşi imediat afară, bestie mică şi - se întrerupse 
brusc, dându-şi seama că tonul aspru şi furios al 
vocii ei nu făcea decât să înrăutăţească situaţia. 
Mopsul se afundase mai adânc în tufiş şi mârâia la 
ea. Audra se lăsă pe vine. Deşi nu-i convenea câtuşi 
de puţin, realiză că nu va reuşi să-l facă să iasă decât 
în maniera lui Cecily, folosind un ton dulce şi 
dezmierdător. 

Scrâşnind din dinţi, Audra reuşi să îngaime, cu cea 
mai mieroasă voce de care era în stare: 

— Vino aici, dragule! Hai, aşa! leşi afară, 
iubiţelule! 

— Se pare că sunt deja afară, doamnă. 

Audra tresări, buimăcită pentru o clipă de 


puternica voce bărbătească ce părea să vină din 
direcţia câinelui. Apoi auzi zgomotul unor paşi în 
spatele ei şi o umbră se aşternu asupra ei. Audra se 
întoarse pe genunchi, aproape  pierzându-şi 
echilibrul şi pipăi: degetele i se opriră pe o cizmă 
solidă, cu vârful plin de noroi. Trăgându-şi cu iuţeală 
mâna înapoi de parcă tocmai ar fi atins un şarpe, 
privirea îi căzu pe nişte coapse bine făcute 
îmbrăcate în pantaloni din piele de căprioară. 

Spaima ei deveni şi mai mare când se uită în sus şi 
realiză că stă în genunchi în faţa unui bărbat bine 
clădit, cu tâmplele argintii contrastând puternic cu 
restul părului de un negru intens, care o sfredelea cu 
privirea. 

Rămase încremenită, neîndrăznind să se mişte, 
nici măcar să respire. Nu s-ar fi simţit mai tulburată 
decât dacă ar fi văzut un strigoi gata s-o transforme 
în cenuşă cu un simplu gest al mâinii. 

Trăsăturile acestea aspre, profilul ca de vultur, le 
zărise doar o dată, cu mulţi ani în urmă, dar fu 
surprinsă cât de uşor îi recunoscu chipul. Ducele cel 
încruntat. Numai încruntătura parcă îi era mai 
fioroasă decât îşi amintea ea. Chiar şi după ce aflase 
de la Lady Coleby că Alteța Sa se întorsese din 
călătorie, tot se simţea şocată să-l vadă ivindu-i-se 
atât de brusc în faţa ochilor. 

Regăsindu-şi graiul, Audra izbucni: 

— Tu de unde naiba ai apărut? 

— Tocmai voiam să vă întreb şi eu acelaşi lucru. 

Apucând-o cu o mână înmănuşată de deasupra 
cotului, o trase în sus, ridicând-o în picioare. 

Audra realiză brusc cât de necuviincios i se 
adresase ducelui cu câteva secunde înainte. 


— Mă scuzaţi, Alteță, bolborosi, sperând că, în 
ciuda expresiei înfricoşătoare de pe chip, ducele va fi 
atât de gentil încât s-o ajute să treacă de momentul 
acela penibil. 

Dar se înşela. 

— Alteță? replică el batjocoritor. Parcă eram 
„iubiţelule”. 

Audra ura îngrozitor să roşească, însă de data asta 
nu reuşi să stăvilească valul de căldură care îi 
năvălea în obraji. 

— Bineînţeles că nu mă adresam dumneavoastră. 
Vorbeam - se opri brusc, venindu-i greu să 
recunoască. Vorbeam cu cățelul. 

— Cu cățelul? repetă el neîncrezător, ridicând din 
sprâncene. 

— Da, un mops micuţ cafeniu. A fugit de-acasă şi 
acum se ascunde chiar acolo, în tufişul acela. 

Departe de a arăta convins, ducele continua să se 
uite la ea ca la cineva care venise să-i fure 
argintăria. Jenată, Audra îşi aranjă părul, conştientă 
că, aşa răvăşită şi cu părul în dezordine, nu arăta 
câtuşi de puţin respectabil. Grăbită să demonstreze 
adevărul spuselor ei, se aplecă şi dădu la o parte 
crengile dese ale tufişului. 

— Vedeţi? Căţelul e chiar... Audra amuţi, pentru a 
doua oară în ziua aceea, cățelul dezgustător al lui 
Cecily neaflându-se acolo unde trebuia să fie. In tufiş 
nu se vedea nimic altceva decât nişte frunze uscate 
risipite pe pământ. 

— Dar era acolo acum un minut! exclamă Audra 
disperată, neîndrăznind să înfrunte privirea sceptică 
a ducelui. 

Incepu să se învârtă furioasă de colo-colo 


fluierând, scuturând tufişurile, ba chiar privind în 
şanţul cu apă. În tot acest timp, era conştientă că 
Raeburn îi urmăreşte fiecare mişcare, cu braţele 
încrucişate peste piept într-o atitudine de îngăduinţă 
forţată. Dacă era într-adevăr un vrăjitor, după felul 
în care apăruse din senin lângă ea, părea că tot el 
provocase şi dispariţia câinelui. 

— La dracu! exclamă Audra, enervată peste 
măsură. Acum trebuie să încep să-l caut din nou. 
Dacă nu m-ai fi întrerupt dumneata - îşi muşcă 
limba, amintindu-şi cui se adresa. Dar Raeburn arăta 
mai degrabă dezgustat decât ofensat. 

— O reprezentaţie remarcabilă, izbucni el, dar nu 
am de gând să-mi petrec restul serii privindu-vă cum 
căutaţi un câine care nu există decât în imaginaţia 
dumneavoastră. Deci, ce naiba făceaţi aici, de fapt? 

— V-am spus deja, răspunse Audra supărată, 
scrutând în continuare marginea pădurii în căutarea 
câinelui. Şi, dacă nu vă supăraţi, Alteță, nu sunt 
obişnuită să fiu ocărâtă. 

— Nu? Dar dumneavoastră m-aţi ocărât prima, îi 
aminti el. 

Se postă în faţa ei, umerii săi masivi blocându-i 
vederea. Până atunci, Audra nu realizase pe deplin 
cât de înalt şi înfricoşător era Alteţa Sa. 

Audra se un pe sine pentru felul în care inima îi 
bătea nebuneşte şi pentru dorinţa laşă de a fugi. Nu 
fusese niciodată o fiinţă slabă de înger şi hotări că 
nu va deveni acum. Refuzând să cedeze, se uită 
sfidător la el, corsajul rochiei ei aproape atingând 
vesta ducelui. 

— Oricare ar fi motivul pentru care vă aflaţi aici, 
mă tem că aţi venit prea târziu. S-au terminat toate 


invitaţiile. 

— Invitaţii? se încruntă Audra. Să discuţi cu acest 
om era mai greu decât să încerci să urmăreşti una 
din conversațiile Lady-ei Coleby. Invitaţii la ce? 

— Cred că deja exagerezi, draga mea. Mă refer la 
bal, ştii bine. 

— A, balul. Da, am auzit ceva despre asta. 

— Pun rămăşag că ai auzit. Aşa că vă felicit, 
domnişoară... 

— Domnişoara Audra Leigh Masters da la Meadow 
- începu Audra, apoi se opri, gândindu-se că nu era 
înţelept să îl informeze pe duce că era una dintre 
chiriaşele lui. Aşa prost dispus cum era acum, îi 
putea trece prin minte s-o dea afară din casă. 

— Domnişoară Masters, maniera dumneavoastră 
de a mă aborda este ceva mai originală decât 
celelalte. Cel puţin n-a trebuit să îndur să vă văd 
leşinând sau schilodindu-vă calul. 

— Eu nu leşin niciodată. Imi îngrijesc foarte bine 
caii şi... şi nu am cea mai vagă idee despre ce 
vorbiţi. 

— Aveţi grijă, doamnă, mârâi el ameninţător. Mi- 
aţi pus destul răbdarea la încercare. Vă asigur că am 
fost  sâcâit toată săptămâna de doamne ca 
dumneavoastră. Se para că s-a răspândit zvonul că 
aici este un post liber de ducesă. Şi, din moment ce 
v- aţi ostenit atât, cred că ar trebui să vă acord 
atenţia cuvenită. 

Înainte ca Audra să poată reacţiona în vreun fel, 
ducele o apucă de bărbie şi o forţă să-şi ridice capul. 
Studiind-o cu ochii mijiţi, murmură: 

— Părul, acceptabil, deşi ar mai putea fi puţin 
periat. Dinţii par să fie buni, ochii de un cenuşiu 


spălăcit. Privirea i se mută spre trupul ei. Cam 
lungană, dar îmi place. Obosesc să mă tot aplec când 
vorbesc cu oamenii. 

În primul moment, Audra fu atât de uluită, încât nu 
reuşi decât să se holbeze la el. Auzise că ducele era 
o persoană dezagreabilă, dar nu şi că ar fi fost 
nebun. Pe măsură ce întregul înţeles al vorbelor lui îi 
devenea mai clar, Audra îşi reveni şi izbucni 
indignată, îndepărtându-i cu bruscheţe mâna de pe 
ea: 

— Credeaţi... că doar mă prefac că... că am venit 
intenţionat să văd pentru a... Sunteţi cel mai 
dezgustător filfizon pe care l-am întâlnit vreodată 
sau, în cel mai bun caz, un nebun periculos! 
Ascultaţi-mă, domnule, dacă eram în căutarea unui 
duce, nu l-aş fi căutat în niciun caz prin tufişuri, cu o 
lesă în mână! 

Deşi el continua să o privească la fel de furios, o 
umbră de îndoială îi flutura pe chip. 

Tremurând toată, Audra de-abia reuşea să 
găsească vorbele potrivite pentru a-şi exprima 
indignarea: 

— Sunt - sunt nemăritată, Alteță, şi foarte mândră 
de asta. Posed o avere de zece mii de lire pe an, un 
grajd plin de cai de rasă şi o haită de câini. Nu simt 
nevoia nici unui soţ. 

- Vă cer iertare, rosti el tărăgănat. 

— Ar fi şi cazul. Mai mult decât atât, chiar dacă mi- 
aţi fi trimis o invitaţie, n-aş fi venit. Nici eu şi nici 
sora mea nu suntem interesate în a participa la balul 
dumneavoastră dezgustător! 

Audra încercă să-şi închipuie cum ar fi reacţionat 
Cecily dacă ar fi auzit aceste cuvinte, dar era prea 


furioasă ca să se gândească aşa mult la asta. Încheie 
informându-l trufaş pe duce: 

— N-aş veni la bal nici dacă m-aţi implora în 
genunchi! 

Expresia dură de pe faţa lui se transformă în ceva 
asemănător cu amuzamentul. 

— Din moment ce e foarte puţin probabil să fac aşa 
ceva, mă tem că voi fi lipsit de  plăcuta 
dumneavoastră prezenţă. 

Audra îl privi cu asprime: 

— Sunteţi cea mai înfumurată persoană pe care 
am cunoscut-o vreodată! De altfel, ce altceva s-ar 
putea aştepta de la un bărbat care călătoreşte cu 
douăzeci de cufere pline cu haine? 

Ducele păru cam buimăcit la auzul acestor vorbe. 
Simţind că-şi regăsise demnitatea, Audra tocmai 
dădea să plece furioasă de lângă el, când privirea îi 
fu atrasă de o mişcare la marginea pădurii. Mopsul 
lui Cecily apăruse la vedere, alergând să prindă o 
broască. Simţindu-se răzbunată, Audra nu se putu 
abţine să nu-i arunce ducelui o privire triumfătoare. 

— Dacă Alteța Sa binevoieşte să mă scuze, mă duc 
să-mi recuperez cățelul imaginar. 

Dar nu apucă să facă nici doi paşi spre mops, când 
mica bestie începu, ca de obicei, să o mârâie şi să 
dea înapoi de parcă n-ar mai fi văzut-o pe Audra 
niciodată în viaţa lui. Din direcţia ducelui se auzi un 
icnet ciudat. Dacă n-ar fi fost vorba despre Raeburn, 
Audra ar fi jurat că omul râdea. 

— Vino aici, Frou-frou, îl chemă ea printre dinţi. 

— Frou-frou?! repetă ducele. Alteţa Sa putea să nu 
ştie să zâmbească, dar în mod sigur ştia să-şi arate 
disprețul. 


— Vă asigur că nu eu l-am botezat aşa, începu 
Audra iritată, apoi se opri. La ce bun? Era o absolută 
pierdere de timp să încerce să-i explice ceva 
bărbatului aceluia. În plus, mopsul o luase din nou la 
fugă spre pădure. Audra se luă după el, nedându-şi 
nici măcar osteneala de a-şi lua rămas bun de la 
duce. 

Raeburn privi cum femeia şi câinele dispăreau în 
depărtare, lăsând poiana din spatele castelului 
ciudat de pustie şi lăsă să-i scape un zâmbet trist. 
Nu ştia prea bine dacă să râdă sau să blesteme, 
amuzamentul fiindu-i umbrit de sentimentul 
stânjenitor că se făcuse de râs. 

— De unde era să ştiu că într-adevăr exista un 
câine? mormăi el. 

Totul era din vina domnişoarei Long şi a 
ticăloaselor ca ea. Datorită stratagemelor prosteşti 
ajunsese să fie suspicios faţă de orice femeie care-i 
ieşea în cale. Până atunci nu se gândise niciodată că 
nu orice femeie pe care o întâlnea ar fi dornică săi 
se arunce în braţe. 

Şi chiar dacă ar fi gândit aşa, domnişoara Masters 
îi pusese la punct asupra acestei chestiuni în ceea ce 
o privea. Simon zâmbi amintindu-şi indignarea cu 
care îl informase că nu simţea nevoia vreunui soţ. 
Arăta chiar superb, cu coama aceea sălbatică de păr 
castaniu, cu ochii fulgerând de mânie. Nu era ceea 
ce se cheamă o frumuseţe, dar el minţise atunci când 
spusese că are ochii spălăciţi. Departe de asta, se 
gândi el. Erau de cel mai pur cenuşiu pe care îl 
văzuse vreodată. 

Presupunea că ar fi trebuit să se ducă după 
domnişoara Masters şi să-şi ceară scuze pentru 


comportamentul lui grosolan, poate chiar să încerce 
o explicaţie. Dar se temea că, furioasă cum era, 
Audra l-ar fi pus din nou la punct, ceea ce i-ar fi rănit 
orgoliul la care ţinea foarte mult. 

Simon ridică din umeri, spunându-şi că nici nu era 
atât de important. N-avea de ce să-şi facă griji în 
privinţa părerii pe care o avea despre el o femeie pe 
care abia o cunoscuse şi, mai mult, pe care era 
foarte puţin probabil să o mai vadă vreodată. 
Scoţându-şi din minte incidentul, merse de-a lungul 
apei, îndreptând- şi paşii spre podul de lemn care 
ducea în curtea interioară a castelului. 

Urcă în dormitor ca să se schimbe pentru cină, 
întrucât la Castelul Raeburn se mânca după orarul 
din provincie. Îmbrăcând o cămaşă albă, se 
surprinse, cu uimire, gândindu-se la domnişoara 
Masters şi la ceea ce-i spusese ea. Cum îl numise? 
Cea mai înfumurată persoană pe care a întâlnit-o 
vreodată; dar la ce te puteai aştepta din partea unui 
bărbat care călătoreşte cu douăzeci de cufere? 

Simon se încruntă, dorindu-şi să-i fi spus că 
nouăsprezece din acestea erau ale surorii lui. Dar, în 
definitiv, ce o privea asta pe domnişoara Masters? 
Totuşi, remarca îi irita. El, care era atât de mândru 
de bunul său simţ şi de maniera simplă de a se 
îmbrăca, să fie considerat un filfizon? 

Însă, în timp ce cobora scările pentru a o conduce 
pe Lady Augusta în sufragerie, continuă să mediteze 
asupra cuvintelor domnişoarei Masters. Oare avea 
ea dreptate? Nu în privinţa cuferelor, bineînţeles, ci 
a îngâmfării lui. Oare nu începuse să cam facă pe 
grozavul în ultima vreme, prea plin de importanţa pe 
care i-o acorda titlul de Duce? 


Furios pe sine însuşi că dădea atâta importanţă 
spuselor Audrei Masters, Simon încercă să-şi 
disimuleze aerul distrat. Luând-o pe Augusta de braţ, 
o conduse în mica sufragerie. Simon o prefera pe 
aceasta, mai simplă, celei oficiale, ostentativ 
împodobită şi de al cărei tavan aurit atârnau 
candelabre greoaie. 

Făcându-i semn valetului să plece, îi trase scaunul 
Augustei şi apoi se aşeză şi el la celălalt capăt al 
mesei. 

În timp ce mâncau supa de broască ţestoasă, 
Augusta îl chestionă vesel despre plimbarea pe care 
o făcuse: 

— Ai lipsit atât de mult! Sunt convinsă că n-ai 
petrecut tot timpul ăsta uitându-te la un taur. Ce-ai 
făcut în după-amiaza asta? 

— Nimic important, decât că m-am făcut de râs. 

— Oh! Augusta mai luă o lingură de supă. Credeam 
că ai făcut ceva diferit de ceea ce faci de obicei. 

Simon nu răspunse la acest atac direct. Se gândi 
să-i facă o plăcere Augustei povestindu-i recenta 
întâlnire cu domnişoara Masters, dar renunţă 
imediat. Gus făcuse deja destul haz pe seama lui 
astăzi. 

Totuşi, nu se putu abţine s-o întrebe abrupt: 

— Gus, tu găseşti că sunt înfumurat? 

-Nu, dragule. Doar îngrozitor de arogant . Simon 
se strâmbă. Increde-te în propria soră şi vei găsi 
toată liniştea de care ai nevoie! 

Augusta îşi ridică privirea din farfurie, uitându- se 
nedumirită la el: 

— Ce te face să mă întrebi asta? 

— Nimic special. 


Simon schimbă repede subiectul întrebând-o cum 
mergea cu pregătirile pentru bal. Dar regretă 
imediat, deoarece Augusta se lansă în împărtășirea 
amănunţită a nehotărârii ei privind cantitatea de 
homar pe care trebuia s-o comande. 

— Şi tot nu ştiu cum să împodobesc sala de bal, se 
lamentă ea. Oare nişte simple aranjamente florale 
sunt suficiente, sau ar trebui să găsesc ceva mai 
exotic? 

— Tapetarea camerei cu mătase neagră mi se pare 
potrivită. 

Sugestia sa fu întâmpinată doar de o privire 
dezgustată din partea surorii sale. 

Deşi o întrebase despre ele, Augusta ştia că toate 
aceste detalii privind baiul nu îl interesau câtuşi de 
puţin. Nici un singur aspect, poate doar cu 
excepţia... 

Spre propria lui uimire, Simon se trezi spunând: 

— Ai trimis toate invitaţiile? 

— Bineînţeles. Dar, dacă mai vrei să inviţi pe 
cineva, presupun că... 

- O, nu, nu! se grăbi Simon să nege. Imaginea 
Audrei Masters îi stăruia în gând, dar o îndepărtă 
rapid. De ce naiba să vreau să mai invit şi alte femei 
infernale? 

— Păi, cred că am fi putut să-l invităm şi pe 
Marchizul de Greenwold. Are două fete încântătoare, 
totuşi locuiesc puţin cam departe. 

— Atunci n-are importanţă cât de fermecătoare 
sunt. Nam chef de oaspeţi peste noapte. 

În mod evident plictisit de subiect, Simon chemă 
valetul să-i umple paharul cu vin. 

— Ai putea să arăţi ceva mai mult interes, Simon, 


se plânse Augusta. Cel puţin, măcar atât, la cât se 
aşteaptă toate doamnele acelea. 

— La ce bun? mă tem că singura femeie care a 
reuşit să-mi trezească interesul a spus deja că nu 
vine nici moartă. 

— Ce?! sări Augusta, scăpându-şi cu zgomot 
furculiţa în farfurie. Simon! Cine e? 

Dar Simon deja regreta că spusese atât de mult. 
Se servi cu o pulpă de miel, păstrând o tăcere 
înnebunitoare. Augusta îi cunoştea prea bine această 
privire încăpăţânată pentru a-l mai pisa cu întrebări. 
Murind de curiozitate, îşi petrecu restul cinei 
neatingându-se de mâncare şi privindu-l fix. Şi dacă 
nu şi-a omorât fratele până la sfârşitul vizitei nu a 
fost pentru că el n-ar fi făcut tot ce-i stătea în putinţă 
pentru a o îndemna la asta. 


4. 


Multe zile după întâlnirea ei cu Ducele da 
Raeburn, Audra încă se mai gândea la replicile 
usturătoare pe care ar fi trebuit să i le dea. Ce om 
arogant! Fusese în stare să creadă, chiar şi pentru 
un moment, că ea se furişase pe domeniul lui doar ca 
să i se arunce de gât, presupunând că este la fel cu 
celelalte fetişcane prostuţe din împrejurimi care 
tânjeau să-l cunoască. 

Audra roşi din nou amintindu-şi maniera insolentă 
în care ducele o supusese la acea inspecţie 
înjositoare. Dacă ar fi fost o femeie orgolioasă, 
câteva dintre remarcile despre propria ei persoană 
ar fi făcut-o să se simtă absolut distrusă. O lungană 


cu ochi spălăciţi, într-adevăr! Era perfect conştientă 
de propriile ei defecte pentru a mai avea nevoia să i 
le şi arate cineva. 

Deşi îl mustrase cu severitate, i se părea că nu- o 
spusese îndeajuns. Acest sentiment de frustrare se 
amesteca în sufletul Audrei cu groaza că a spus 
totuşi prea multe despre ea. Aparent, el nu realizase 
că ea este chiriaşa lui, dar nu era sigur că nu aflase 
până acum, din moment ce ea-şi spusese prosteşte 
numele. Nu ştia dacă Alteța Sa era un cm 
răzbunător, dar în mod sigur era capabil de o mânie 
ieşită din comun. Audra se aştepta ca din moment în 
moment să primească o înştiinţare că trebuie să 
plece de la Meadow Lane. 

Totuşi, se îndoia că se putea aştepta la vreun 
mesager în acea zi. Ploua atât de tare, încât cineva 
ar fi trebuit să fie nebun ca să se aventureze pe- 
afară. Apa curgea pe ferestrele salonului ca o 
cascadă. Audra regreta că îl invitase pe unchiul 
Matthew să vină să-şi petreacă ziua cu ea şi Cecily. 
Spera că bătrânul gentleman va fi atât de înţelept 
încât să se scuze că nu vine. 

Dar bătrânul părea că nu cunoaşte această nuanţă, 
deoarece, imediat după prânz, doamna Meguiness 
băgă capul pe uşa salonului şi o anunţă că trăsura 
reverendului Masters aproape plutea pe alee. 

Inăbuşindu-şi o exclamaţie de groază, Audra se 
repezi la uşă, să-l aducă înăuntru pe bătrânul şi 
rotofeiul ei unchi, ajutându-l să-şi scoată mantaua 
şiroind de apă. 

Şuviţele sale albe erau prinse la spate într-o coadă, 
destul de udă şi ea. Pe sub sprâncenele dese şi albe 
ca neaua, ochii de un albastru deschis scăpărau spre 


Audra. 

— Să fiu al naibii, dragă, dar cred că trebuia să- mi 
iau vâslele! 

— Unchiule, eşti ud leoarcă! exclamă Audra. Vino 
să te aşezi lângă şemineu. 

— Nu te agita atât, fetiţo. Reverendul Masters 
chicoti şi se bătu cu palma peste pântecul grăsuţ 
care i se vedea prin vestă. Un om cu greutatea mea e 
greu de înlăturat de o ploaie! 

Cu toate acestea, se lăsă condus spre fotoliul din 
faţa şemineului din salon. Faţa sa angelică strălucea 
acum în lumina focului, scoţându-i în evidenţă tenul 
deosebit de neted pentru un om de nouăzeci de ani. 
Deseori, Audrei îi venea greu să admită că era 
unchiul tatălui său, şi nu al ei. Reverendul Masters 
considera că îşi datorează longevitatea faptului că 
toată viaţa, niciodată nu luase în considerare „niciun 
afurisit de lucru” pe care i-l spuseseră prostănacii de 
medici şi se îndopase cu atât de multe foitaje şi vin 
de Madeira cât poftise. 

— A, aşa e mai bine, oftă el, întinzându-şi mâinile 
spre focul din cămin. Vârful nasului i se înroşise, ca 
întotdeauna când îi era prea cald sau bea prea mult 
vin. 

Deşi el protestă, Audra insistă să-şi scoată cizmele. 
În timp ce se apleca să i le tragă din picioare, Audra 
continua să-l dojenească: 

— Nici vorbă că nu mă bucur că te văd, unchiule, 
dar nu trebuia să ieşi din casă într-o asemenea zi. 

— Trebuia, draga mea. Incă o zi claustrat în casa 
parohială şi ajungeam la balamuc. Poţi să crezi sau 
nu, dar şram atât de disperat să-mi umplu timpul cu 
ceva, încât mi-a trecut prin cap să scriu o predică. 


Audra râse, prea obişnuită cu astfel de comentarii 
deocheate din partea unchiului ei pentru a se mai 
scandaliza. Nu exista nicio persoană mai nepotrivită 
pentru ranguri bisericeşti decât Matthew. Dar, aşa 
cum îi explicase el odată, „Ce naiba îi rămâne de 
ales unui tânăr în afară de armată? Pot accepta să 
fiu împuşcat de un soţ gelos, dar nu de un străin pe 
care nu l-am ofensat cu nimic. Nu, nu, draga mea. 
Asta e prea mult!” 

Era cam păcătos, dragul său unchi Matt, şi de 
aceea scandalizase tot restul familiei tatălui său. De 
altfel, acele rude demodate nu o aprobau nici pe 
Audra, acesta fiind probabil motivul pentru care ea 
se înţelegea atât de minunat cu unchiul Matthew. 
Însă, indiferent de motiv, Audra ţinea foarte mult la 
bătrânul gentleman şi faptul că locuia aproape 
fusese unul dintre motivele care o determinaseră pe 
Audra să închirieze Meadow Lane Lodge. 

Încercând să nu-l supere pe bătrân cu solicitudinea 
ei, Audra îi scoase totuşi cizmele pentru a se asigura 
că nu răceşte. 

Audra tocmai se aşezase pe canapeaua din faţa lui, 
când Cecily intră grațios în salon, cu Frou-frou 
ţopăindu-i printre picioare. 

— Era cumva trăsura unchiului Matt cea pe care 
am auzit-o? întrebă ea vesel. 

— Sigur că da, domnişoară. Faţa unchiului Matt se 
lumină deodată. Să mă ia naiba, fata asta se face din 
zi în zi mai frumoasă! Vino aici, iubita mea nepoată, 
şi dă-i un pupic unchiului tău! 

Cecily făcu tocmai, roşind uşor. Audra privea 
amuzată scena. Deşi nu era unchiul adevărat al lui 
Cecily, reverendul Masters „o adoptase”, ba chiar 


ţinea foarte mult la ea. Nefiind niciodată împotriva 
faptului de a primi complimente, Cecily îi adresă un 
zâmbet fermecător. 

Însă Audra era nevoită să admită că Cecily se 
purtase foarte drăguţ în ultimele zile. Nu amintise 
niciun cuvânt despre cearta lor, despre dezamăgirea 
de a nu merge la bal sau despre nemulţumirea vieţii 
la Meadow Lane. Fusese atât de dulce, de veselă şi 
de amabilă, încât te puteai întreba dacă nu cumva 
pune la cale vreo poznă. 

Audra se ruşină însă imediat de propria ei 
suspiciune. Devenea la fel de răuvoitoare ca 
hidoşenia sa Ducele de Raeburn. 

Cecily se aşezase pe un taburet lângă scaunul 
reverendului Masters şi o ruga vesel pe Frou-frou 
„să facă o reverență unchiului Matt!” Căţelul binevoi 
să dea din coadă ia ei. Se părea că numai la Audra 
mârâia. 

Aceasta n-o deranja însă pe Audra, căreia îi venea 
să mârâie şi ea, la rândul ei, ori de câte ori îşi 
amintea cum escapada lui Frou-frou determinase 
acea întâlnire dezastruoasă cu Raeburn. 

Faptul că Cecily îi povestea acum voioasă 
unchiului Matt istoria, sau cel puţin ceea ce ştia ea, 
nu o făcea deloc să se simtă mai bine. Chicotind, 
Cecily continuă: 

— Şi neascultătoarea Frou-frou a alergat-o pe sora 
mea prin Pădurea Raeburn. Săraca Audra a căâutat-o 
mult după ce se întunecase. 

— O, ce femeie curajoasă! Privirea unchiului Matt 
se îndreptă spre Audra, în mod evident distrându- se 
răutăcios de stânjeneala Audrei. Cum?! Nu ţi-a fost 
teamă că Ducele cel încruntat te va amenda pentru 


că i-ai încălcat proprietatea? 

Spre disperarea ei, Audra simţi că roşeşte. Era 
oare posibil ca unchiul Matthew să fi auzit şi altceva 
despre întâlnirea ei cu Raeburn decât îi povestise 
Cecily? Nu-i trecuse prin minte niciodată că ducele 
ar fi putut fi atât de prost crescut încât să 
răspândească prin împrejurimi episodul respingător 
al întâlnirii lor. 

Audra se foi în scaun: 

— Ce-ce-ce te face să mă întrebi asta, unchiule 
Matthew? 

— Nimic, draga mea. Era doar o glumă, una destul 
de răutăcioasă pentru a te face să arăţi de parcă ai fi 
înghiţit o muscă. 

— Te rog să mă scuzi, replică ea scorţos. Dar nu 
găsesc nimic amuzant în toată istoria asta. 

— Vai, Audra, dar nu-ți stătea deloc în fire să te 
superi din cauza unui lucru atât de neînsemnat! Ce-i 
cu tine, copila mea, ţi-ai pierdut simţul umorului?! 
exclamă unchiul Matt, aruncându-i o privire 
nedumirită, dar pătrunzătoare, care o făcu să se 
simtă extrem de stânjenită. 

Răsuflă uşurată când Cecily îi sări pe neaşteptate 
în ajutor: 

— Cred că Audra are motive să fie încă supărată, 
pentru că în timp ce ea, săraca, o căuta prin pădure, 
nesuferita de Frou-frou se întorsese acasă. Cecily 
mângâia drăgăstos gâtul căţelului. Audra a alergat 
înapoi disperată şi, bineînţeles, a găsit-o pe Frou- 
frou ghemuită în fotoliul ei preferat. 

Cecily şi unchiul Matt izbucniră amândoi în râs, 
însă Audra nu fu în stare să li se alăture. Se uită la 
Frou-frou şi murmură: 


— Căţelul ăsta a avut noroc că mai este încă în 
viaţă. 

— Chiar aşa! chicoti unchiul Matt. Mai ales că 
ştiindu-te pe tine, draga mea, mă mir că ţi-ai 
întrerupt lectura ca să pleci în căutarea lui Frou- 
frou. Reverendul se aplecă şi luă cartea lăsată 
deschisă, ca de obicei, pe măsuţa de lângă fotoliu şi 
aruncă o privire titlului. Dumnezeule! Dar e tot 
„Ivanhoe”! Credeam că ai primit-o mai demult. Cu 
obiceiul tău de a devora cărţile, mă aşteptam s-o fi 
terminat deja şi să mi-o împrumuţi şi mie. 

— Am fost cam aiurită în ultima vreme, răspunse 
Audra. 

Nu se simţea în stare să admită că aiureala ei era 
foarte tulburătoare şi ciudată în aceiaşi timp. Într- 
adevăr, bietul Ivanhoe era foarte supărat, avându-şi 
tatăl şi iubita prizonieri la Torqueviile. Totuşi, nu era 
un motiv pentru ca, ori de câte ori îşi imagina chipul 
încruntat al cavalerului, acesta să se transforme, în 
mintea ei, în figura întunecată a Ducelui de Raeburn. 
Şi nu era nicio explicaţie pentru faptul că, ori de câte 
ori întorcea o pagină, se trezea evocând mental un 
erou cu păr negru, cu şuviţe argintii la tâmple şi 
sprâncene stufoase. Era nu numai enervant, dar ş. 
Prostesc să şi-l închipuie pe Ivanhoe de proporţiile 
masive ale ducelui, cu pieptul larg, umeri laţi şi 
braţe vânjoase. Audra ştia cum arăta o armură, iar 
dacă Ivanhoe ar fi fost un bărbat atât de uriaş, n-ar fi 
încăput în niciuna. 

Intrucât îl detesta pe Duce, nu înţelegea de ce în 
mintea ei acesta îl întruchipa pe Ivanhoe. Dacă tot 
nu putea scăpa de el, ar fi trebuit totuşi să şi-i 
imagineze ca fiind ticălosul de Front de Boeuf. Era 


mai bine să nu se mai gândească deloc la Raeburn. 

O descumpănea faptul că incapacitatea ei de a se 
concentra la citit nu trecuse neobservată. Chiar şi 
Cecily o remarcase, deoarece îl informă pe unchiul 
Matthew pe un ton grav: 

— Audra a fost foarte frământată în ultima vreme. 
Dar cred că este o toană pe care toate femeile în 
vârstă... ăă... vreau să spun mature o au din când în 
când. 

— Nu, e din cauza umezelii, replică Audra. Ştii, 
reumatismul meu. 

Unchiul Matt chicoti înfundat, iar Audra se folosi 
de ocazie să schimbe subiectul, provocându-l ia o 
partidă de şah. Era un jucător foarte bun, iar Audra 
avusese multe discuţii aprinse cu el, de-a lungul 
timpului, pe această temă, nici unui nelăsând de la 
el. 

Inşirară piesele de fildeş pe tablă şi, în scurtă 
vreme, erau amândoi cufundaţi în joc. După-amiaza 
trecu liniştită, în ciuda ploii care bătea în geam. 
Pentru o vreme, tăcerea din salon fu întreruptă doar 
de bătăile pendulei şi de câte un fornăit ocazional 
de-al lui Frou-frou. 

Chiar şi Cecily tăcea, ocupată cu lucrul de mână. 
Deşi se plictisea, îşi ascundea căscatul cu dosul 
mâinii. Audra pierduse noţiunea timpului, urmărind 
cu atenţie mutările unchiului său şi aşteptând să-i 
pice în cursă. 

Nu observă că ploaia se oprise decât atunci; când 
îi arătă Cecily. Sărind de pe scaun, aceasta se repezi 
la geam: 

— Uite, soarele încearcă să iasă! Poate va fi un 
curcubeu. Cecily îşi lipi vârful nasului de geam. Oh, 


Audra, vino să vezi! 

Întrucât unchiul Matt reuşise să scape din capcană 
şi îi pusese regina în pericol, Audra era prea 
preocupată ca să se uite. In orice caz, strigătele lui 
Cecily păreau cam exagerate pentru o bucăţică de 
cer, colorat. 

— Te rog, nu mă deranja acum, Muffin, murmură 
Audra. Sunt sigură că acel curcubeu va fi acolo şi 
mai târziu. 

— Dar nu e un curcubeu. E o trăsură cu patru cai 
ce vine pe alee. 

Audra şi reverendul îşi ridicară capetele amândoi 
deodată, iar unchiul Matt dădu glas propriei 
nemulțumiri: 

— Dacă e cumva madam' Coleby, te previn, Audra, 
mă ascund în pivniţă până pleacă! 

— Să-ţi fie ruşine, unchiule, spuse Cecily. Eşti ia 
fel de rău ca Audra. Nu este trăsura Lady-ei Coleby. 
Este - Se întrerupse, cu un icnit. Făcând un pas 
înapoi de la fereastră, păli brusc şi rămase ţintuită 
locului. 

— Cecily? 

Neprimind niciun răspuns, Audra părăsi tabla de 
şah şi se duse şi ea la fereastră. 

— Ce s-a întâmplat, Muffin? 

Prea tulburată ca să poată vorbi, cu ochii măriţi, 
Cecily reuşi doar să o apuce pe Audra de mânecă şi 
să-i arate afară cu degetul. Audra privi şi încremeni 
şi ea. 

In faţa casei lor tocmai se oprea o trăsură neagră 
strălucitoare trasă de patru cai împodobiţi bogat. În 
faţa  trăsurii mergea un călăreț, sunând din 
trompetă. Pe portiera trăsurii era desenat un blazon, 


de altfel mai puţin impresionant decât cei doi lachei 
care mergeau în spatele trăsurii, îmbrăcaţi în livrele 
de culoarea safirului. 

— Audra, spuse Cecily tremurat. Crezi că este... 

Este... 

— Dracul! strigă Audra. Evident, nu era regele 
Angliei venind la ea în vizită. Numai o singură 
persoană din împrejurimi putea avea o trăsură atât 
de împopoţonată. 

— Raeburn! exclamă Audra. 

Cecily scoase un suspin adânc şi părea gata să 
leşine. Audra ar fi vrut s-o zgâlţâie pe sora ei pentru 
că se purta ca o gâsculiţă, dar nu se simţea în stare, 
inima bătându-i cu putere. 

Cu siguranţă, unchiul Matthew nu auzise numele 
pronunţat de ea, deoarece strigă ţâfnos: 

— Îmi spuneţi şi mie sau aveţi de gând să staţi 
acolo ca două stane de piatră? A cui e trăsura? 

Inainte ca Audra să poată rosti o vorbă, Cecily 
izbucni veselă: 

— Este trăsura ducelui, unchiule! Nu e minunat? 
Oh, Audra! Cecily ţopăia, făcând să-i salte buclele. 
De ce crezi că vine Alteța Sa aici? 

Audra îşi putea imagina mai multe motive, deloc 
îmbucurătoare. 

— Nu ştiu, răspunse ea ursuză. Dar poate ar fi bine 
să ne ducem sus şi să începem să împachetăm 
lucrurile. 

— Ceee?! 

Audra ignoră strigătul surprins al surorii ei. 
Nevrând să fie văzută că spionează, se ascunse după 
o draperie. Ţinându-şi răsuflarea, privi cum unul 
dintre lachei se repede să deschidă uşa trăsurii, 


ferindu-şi privirea de binecunoscutul chip arogant al 
celui care trebuia să coboare. 

Dar bărbatul care coborâse îi era complet 
necunoscut. Deşi avea o înfăţişare distinsă, 
veşmintele îi erau simple, arătând că era de fapt un 
servitor, ca şi ceilalţi. Păşind plin de importanţă, 
acesta se apropie de uşa casei. 

— Oh! exclamă Cecily cu mâhnire. 

Audra simţi că împărtăşeşte şi ea acelaşi 
sentiment, dar refuză să se gândească dacă era unul 
de. Uşurare sau unui de dezamăgire. 

Nerăbdător, unchiul Matthew îi se alătură la 
fereastră, întrebând: 

— Ce naiba se întâmplă? 

Audra ridică din umeri, neştiind nici ea ce să 
răspundă. Dar se părea că niciunul din ei nu avea să 
mai stea în suspans multă vreme, întrucât, indiferent 
de însărcinarea pe care i-o dăduse ducele acestui 
om, el o dusese foarte rapid la îndeplinire. 

Dispărând pentru o clipă din raza lor vizuală, timp 
în care Audra o auzi pe doamna Meguiness 
deschizând uşa de la intrare, omul ducelui îşi făcu 
din nou apariţia pe alee. 

Urcă înapoi în trăsură, vizitiul dădu bice cailor şi 
impresionantul echipaj plecă la fel de brusc precum 
venise. Audra îi mai aruncă o privire, apoi se 
întoarse spre doamna Meguiness, care tocmai 
intrase în salon. 

Pe chipul sever al menajerei se putea citi 
tulburarea. Spre amuzamentul cam crispat al Audrei, 
doamna Meguiness ţinea în mână o tavă, pe care se 
zărea un plic. Probabil că menajera considerase că 
nu era de-ajuns să i-l înmâneze direct, aşa cum făcea 


de obicei cu scrisorile ei şi, de aceea, folosea tava de 
argint pe care se servea ceaiul. 

Doamna Meguiness îi întinse Audrei tava, spunând 
doar: 

— Pentru dumneavoastră, domnişoară Masters. 

— Mulţumesc, spuse Audra. 

Apucă scrisoarea cu precauţie, de parcă aceasta ar 
fi fost gata să explodeze. Dacă era într-adevăr o 
înştiinţare de evacuare, atunci nici că se văzuse una 
mai elegantă ca aceasta, scrisă pe hârtie fină de 
pergament crem, cu sigiliul sofisticat al ducelui 
imprimat în ceară. Oare era posibil ca...? Nu, era 
absolut de neimaginat ca arogantul duce să-i fi trimis 
o scrisoare de scuze. 

Orice ar fi conţinut acel plic, un lucru era clan nu 
va reuşi să afle tot învârtindu-l între degete. Aşa că 
începuse să rupă sigiliul, când deodată simţi trei 
capete  înghesuindu-se  într-al său. Doamna 
Meguiness se împingea cel mai tare, făcând eforturi: 
insistente ca să vadă. 

— N-ar trebui să pregăteşti ceaiul? o întrebă Audra 
iritată. 

Menajera strânse înciudată din buze, dar pricepu 
aluzia şi plecă dezamăgită. Acum trebuia să scape şi 
de Cecily şi de unchiul Matt. 

Aruncându-i o privire semnificativă, Audra reuşi 
să-l facă să se retragă, dar părea că nimic n-o putea 
determina pe Cecily să se îndepărteze. 

— Oh, Audra, vrei să mor de curiozitate? Ce mai 
aştepţi? Deschide-l! Deschide-l! Deşi se temea de 
ceea ce ar fi putut conţine, Audra rupse sigiliul şi 
desfăcu plicul. Străduindu-se din răsputeri să se 
concentreze asupra rândurilor scrise elegant, cu 


cerneală, îi luă câteva minute să înţeleagă ceea ce 
citea. 

“Alteța Sa, Duce de Raeburn, şi Lady Augusta 
Penrose, silabisi Audra cu voce tare, “au onoarea să 
vă invite la” - Nu apucă să citească mai departe, 
deoarece Cecily aproape că-i ţipă în ureche: 

— La bal! Audra! este o invitaţie la bal! 

Audra înţepeni. Realizând ce ţinea în mână, dădu 
drumul scrisorii de parcă aceasta îi ardea degetele. 
Năucită, văzu cum Cecily se repezi s-o ridice. 

Fluturând invitaţia deasupra capului, Cecily dansa 
prin cameră, cu răsuflarea întretăiată de chicote de 
bucurie. 

— Balul! Oh, unchiule Matthew, mergem la bal! 

Cecily sări de gâtul reverendului, făcându-l şi pe 
acesta să râdă încântat şi să o bată înţelegător cu 
palma pe umăr, întrebând-o: 

— Adevărat, scumpa mea? 

Audra de-abia avu timp să-şi revină, căci Cecily se 
aruncă şi spre ea, strângând-o cu putere în braţe. 

— O, Audra, ştiam eu că o să găseşti o cale să obţii 
o invitaţie, din moment ce îmi doream atât de mult! 
Eşti cea mai bună, cea mai drăguță şi cea mai 
scumpă soră din lume! 

Audra simţi că i se învârte capul de efortul pe 
care-l făcea să înţeleagă. Se desprinse din 
îmbrăţişarea sufocantă a lui Cecily şi îi spuse cu un 
oftat: 

— Cecily, potoleşte-te. Trebuie să fie o greşeală. 

— Cum să fie o greşeală?! Cecily îi flutură invitaţia 
prin faţa ochilor. Uite, numele noastre sunt scrise 
foarte clar. 

Audra încercă să vadă, dar Cecily nu stătea pe loc 


suficient de mult ca ea să se poată uita bine la 
blestemăţia aceea. 

Se încruntă, ştiind foarte bine că ea, Audra, nu 
făcuse nimic pentru a obţine acea invitaţie. Ba chiar 
dimpotrivă! Dacă Cecily ar şti măcar jumătate din 
ceea ce-i spusese Alteţei Sale... 

Deci cum ajunsese numele lor să fie adăugate pe 
lista invitaţilor? Pusese cineva o vorbă bună pentru 
ele? Audra îi aruncă o privire bănuitoare unchiului 
său. 

Dar reverendul dădu din umeri şi protestă: 

— Nu te uita aşa la mine, Audra. N-am nimic de-a 
face cu asta. Ştii că guta mea afurisită mă împiedică 
să ies din casă atât de des pe cât aş vrea. In plus, 
deşi cunosc familia Lakeland, nici măcar nu l-am 
văzut pe Duce de când s-a întors. 

Aproape delirând de fericire, Cecily continua să 
ţopăie prin salon, făcând-o pe Frou-frou să latre, în 
timp ce Audra îşi chinuia mintea pentru a găsi o 
explicaţie. z 

Singura posibilitate era ca, după. Întâlnirea cu ea, 
ducele însuşi să se fi interesat unde locuieşte şi 
astfel să fi aflat şi numele surorii ei. Dar de ce să se 
fi ostenit să facă asta, după ce-l insultase atât de rău 
şi de ce să-i fi trimis invitaţia, dacă ea jurase că o va 
refuza? 

Să-l ia naiba! în mod sigur a trimis-o doar ca să mă 
enerveze, murmură Audra ca pentru ea, apoi se 
întoarse furioasă spre Cecily şi-i strigă: 

— Încetează imediat cu manifestările astea 
dizgrațioase! 

Cecily se opri o clipă din țopãit şi Audra reuşi să-i 
smulgă invitația. O mototoli în mână, spunând cu 


hotărâre. 

— In niciun caz nu putem accepta. 

Zâmbetul lui Cecily păli brusc. Nici Julieta, când 
descoperise că Romeo e mort, nu putea arăta mai 
distrusă decât Cecily acum. 

— Audra! Ce-ce-ce spui? 

— Spun că nu mergem. Ar fi... absolut nepotrivit. 

— Nepotrivit! Nu văd nici cel mai mic motiv pentru 
care să nu mergem. Tu vezi, unchiule Matthew? 

Dar reverendul Matthew Masters, simțind că e pe 
cale să izbucnească o furtună, se întorsese ia tabla 
de şah, hotărât să nu fie prins la mijloc. 

— Este nepotrivit pentru că nu ţi-ai făcut încă 
ieşirea în lume, aşa cum se cuvine. 

Pe faţa lui Cecily se citi indignarea. 

— Ca şi cum ţie ti-ar fi păsat vreodată de regulile 
astea învechite! în plus, acesta este un bal 
particular, nu e ca şi cum m-aş duce la o reuniune. 

— N-are niciun sens să mai insişti, Cecily. M-am 
hotărât. Nu mergem pentru că nu vreau să... 

- Nu vrei să mergi niciodată nicăieri, ţipă Cecily, 
bătând din picior. Ne ţii pe amândouă ferecate în 
casa asta îngrozitoare. Eşti... eşti dezgustătoare şi... 
rea! întreaga mea viaţă trece pe lângă mine! 

— Ce exagerare îngrozitoare! Ai de-abia 
şaptesprezece ani. 

— Voi împlini în curând optsprezece şi, dacă o ţin 
tot aşa, mă voi trezi că rămân fată bătrână ca tine. 

După acest discurs revoltat, Cecily se învârti pe 
călcâie şi se precipită spre uşă. 

Unchiul Matthew sări în picioare. 

— Stai aşa, Cecily! Ai spus un lucru îngrozitor. 
Vino şi cere-ţi scuze! 


Dar Cecily deja trântise uşa în urma ei. 

— Las-o în pace, unchiule, spuse Audra. Are 
dreptate. Sunt fată bătrână şi asta nu mă deranjează 
câtuşi de puţin. 

Insă vocea ei nu sună la fel de convinsă ca de 
obicei. Oftă, descurajată parcă: 

— Presupun că Cecily îşi va petrece restul după- 
amiezii plângând iar. 

— Mi-e teamă că aşa e când ai şaptesprezece ani, 
draga mea. 

— Zău? Nu-mi amintesc. Uneori cred că eu n-am 

avut niciodată şaptesprezece ani. 
__— Ţie nu ţi s-a dat niciodată şansa să simţi că Îi ai. 
Intotdeauna am fost de părere că mama ta te-a 
împovărat cu prea multe responsabilităţi încă de 
mică. De ce nu se întoarce Lady Arabella să o ia în 
grijă pe Cecily? 

Audra ridică din umeri. 

— Te rog, nu-mi dori un asemenea lucru, unchiule. 
Probabil că va trebui să am tot eu grijă şi de mama. 

O spusese în glumă, dar, din amintiri, ştia că nu 
era prea departe de adevăr. Lady Arabella fusese 
dintotdeauna o fiinţă frivolă, pe care nu te puteai 
baza, înclinată să-şi aleagă drept soţi bărbaţi cam 
bătrâiori şi cam ramoliţi. Întotdeauna, sarcina de a o 
împiedica să cheltuie prea mult sau să provoace un 
scandal din pricina chipeşilor ei amanți căzuse în 
seama Audrei. Nu era frumos din partea unei fiice, 
dar Audra era bucuroasă că mama ei îşi continua 
încă voiajul de nuntă pe o perioadă nedefinită. 
Smulgându-se din aceste reflecţii neplăcute, Audra 
se ridică să arunce invitaţia în foc. Spre marea ei 
uimire, unchiul Matthew o opri cu un gest al mâinii. 


Ochii lui albaştri, de obicei atât de veseli, erau 
acum tulburaţi. 

— Nu te grăbi, fata mea. S-ar putea să te 
răzgândeşti şi să vrei totuşi să mergi la bal. 

— Unchiule! exclamă Audra. 

Ignorându-i reacţia, el continuă. 

— Deşi nu o aprob pe Cecily, care se comportă ca 
un copil răsfăţat, totuşi ceva din ce a spus ea este 
adevărat. Nu e bine că stai atât de mult singură. Eşti 
încă tânără, Audra. _ 

— Nu chiar aşa de tânără. Intreab-o pe Cecily. 
Cred că, după părerea ei, sunt de o vârstă cu 
Matusalem. Zâmbi crispat, dar el nu-i răspunse. Sper 
că nu începi să mă cerţi şi tu, unchiule. Am auzit 
destule mustrări la adresa felului meu revoltător de 
viaţă de la Lordul Sunderly. 

Într-adevăr, vărul tatălui său, moştenitorul titlului, 
considera faptul că Audra locuia singură, doar cu o 
menajeră, ca fiind cel mai îngrozitor lucru de la 
Gumpowder Plot încoace. Dar, întrucât nici Lordul 
Sunderly şi nici alte rude ale tatălui ei nu se 
interesaseră niciodată până acum de ea, nu se 
simţea deloc obligată să ia în considerare 
dezaprobarea lor. 

Dar unchiul Matthew îi făcuse de foarte puţine ori 
morală până acum. Prin urmare, trebuia să-l asculte. 

- Ştii foarte bine că eu nu ţin nimănui lecţii de 
bună-cuviinţă, Audra. Dar cu un tovarăş de viaţă ar fi 
mai uşor să ieşi mai des în lume, să primeşti mai 
multe vizite. Dumnezeule, copilă, tu nu vezi pe 
nimeni în afară de mine şi de Lady Coleby! Şi asta 
numai pentru că nimeni n-o poate vizita pe femeia 
aceea îngrozitoare şi guralivă. 


Audra îi răspunse cu un fel de mândrie: 

— Te înşeli, sir, dacă mă crezi nefericită. Sunt 
foarte mulţumită de modul meu de viaţă. Singura 
mea grijă este Cecily. Ştiu că ei i-ar trebui ceva mai 
vesel, poate un sezon la Londra. 

— Nu e vina ta că nu-i poţi oferi asta. Mama ta nu 
te-a pregătit deloc pentru acel mod de viaţă, 
lăsându-te să te izolezi la şcoala aceea, fără măcar o 
guvernantă care să te înveţe cum să te descurci. 

Audra simţea foarte rar nevoia să-i ia apărarea 
mamei ei dar, cinstită cum era, nu putea lăsa ca 
toată vina propriului eşec social să cadă pe ea. 

— Am învăţat tot ce am avut nevoie din cărţile 
mele, spuse Audra. Şi cu greu o poate cineva învinui 
pe mama pentru lipsa mea de graţie. Nici chiar cel 
mai bun profesor nu poate transforma o gâscă într-o 
lebădă. 

Unchiul Matt arăta ca şi cum ar fi vrut s-o 
contrazică dar, în schimb spuse: 

— Bine, asta este oricum de domeniul trecutului. 

Ceea ce mă îngrijorează acum este viitorul. Cum 
veţi găsi, tu şi sora ta, soţi potriviţi, dacă staţi mereu 
închise aici, la Meadow Lane? 

Audra zâmbi şi-i replică: 

— Dar sunt câţiva gentlemani care ne vizitează tot 
timpul, cum ar fi tânărul Sir Worthington domnul 
Gilmore, domnul Blake. lar eu fac pe doamna de 
companie a lui Cecily, aşa cum se cuvine să facă o 
soră mai mare şi nemăritată. 

— Şi pe care dintre aceşti tineri ai vrea să-i ia de 
bărbat Cecily? Pe nătângul de Gilmore sau pe băiatul 
acela pistruiat? 

Întrebarea o făcu pe Audra să tresară. 


— Păi, pe nici unul. Nu sunt decât nişte tineri 
necopţi, de-abia ieşiţi de sub fustele doicii. 

— Ar trebui să fii pregătită pentru orice, draga, 
mea. Mi-e teamă că Cecily nu ştie ce vrea la fel de 
bine ca tine. Dacă nu are de unde alege, te vei trezi 
cu unul dintre aceşti băieţi pe post de cumnat. 

Audra dădu să-l contrazică, dar constată că nu 
avea cum, şi nu pentru că nu i-ar fi dorit o soartă mai 
bună lui Cecily. 

— Am încercat să o duc pe Muffin la următorul 
sezon de bal, la Londra. Ce altceva aş mai putea 
face? 

— Ai mai putea să profiţi de asta, spuse el, arătând 
spre invitaţia mototolită din mâna ei. Spune-mi un 
singur motiv rezonabil, domnişoară, pentru care tu şi 
sora ta n-ar trebui să mergeţi la bal. 

— Sunt chiar mai multe - începu Audra, dar se 
opri, realizând că singurul şi cel mai important era 
mândria ei încăpăţânată. Cum putea ea să se 
umilească ducându-se la Raeburn, după ce îi spusese 
dispreţuitoare că nu vine nici dacă o imploră? Ducele 
ar fi înclinat să creadă că, la urma urmei, nu e cu 
nimic mai bună decât toate fetişcanele acelea 
fluşturatice. Dar nu putea recunoaşte toate astea, 
nici măcar în faţa unchiului Matt. Spuse doar: 

— Ar fi foarte stânjenitor să merg doar eu cu 
Cecily, fără... fără un bărbat care să ne însoţească 
sau o rudă mai în vârstă care să - Unchiul Matt o 
întrerupse, umflându-şi semeţ pieptul: 

— Dar eu cine sunt, fata în casă? Află, domnişoară 
că eu sunt totdeauna invitat - ca o favoare - la 
recepţiile de la Castelul Raeburn. Iniţial nu aveam 
de gând să mă duc la balul acesta, dar acum văd că 


ar fi foarte bine s-o fac. 

— Oh, unchiule Matt, Cecily şi cu mine n-am putea 
să-ţi cerem să vii la ceva atât de obositor. 

— Obositor, pe naiba! Ba chiar o să-mi placă, încă 
nu m-am ramolit, domnişoară. Privirea i se tulbură 
brusc de amintiri. Pe cinstea mea, a trecut foarte 
multă vreme de când n-am mai ieşit cu o doamnă. 
Ştiai că Majestatea Sa, răposatul rege, nebunul de 
George, mi-a spus odată că sunt cel mai bun 
dansator care s-a văzut vreodată la Palatul St. 
James? 

— Sunt convinsă că aşa era, unchiule, spuse 
Audra,  netezind fără entuziasm pergamentul 
mototolit. 

Alteța Sa, Ducele de Raeburn are onoarea... 

Era posibil să fi însemnat chiar asta? Să fie această 
invitaţie o ofertă de pace, modul lui ciudat de a-şi 
cere scuze, şi nicidecum o nouă insultă la adresa ei? 

În timp ce Audra era frământată de aceste 
întrebări, unchiul Matthew îşi adună toate forţele şi, 
folosindu-şi întreaga putere de convingere, îi explică 
Audrei cât de profitabil din punct de vedere social ar 
fi acest bal pentru Cecily, ca să nu mai vorbim de cât 
de fericit l-ar face pe ei dacă ar accepta. Auzind 
acestea, Audra oftă. Reverendul Matthew Masters 
putea să nu fie capabil de predici tunătoare din 
amvon, dar în mod sigur era în stare să-l convingă şi 
pe Diavolul însuşi să se lepede de focul Iadului şi de 
fumul de pucioasă. 

În cele din urmă, Audra dădu din mână în semn că 
cedează. 

— Bine, bine, unchiule. Nu pot să vă ţin piept şi ţie 
şi lui Cecily. Cred că ar trebui să mă duc să-i spun că 


m-am răzgândit. Sper doar să nu mă înăbuşe în braţe 
de bucurie. 

Bătrânul reverend dădu aprobator din cap, 
nepermiţându-şi să zâmbească decât după plecarea 
nepoatei sale. Ştia că alesese calea cea bună de a o 
convinge pe Audra, punând accentul pe binele lui 
Cecily. Nu-i convenea deloc să admită că adevăratul 
motiv al îngrijorării sale era Audra, a cărei 
experienţă solitară o urmărea de câtăva vreme. 
Tânăra devenise la fel de retrasă ca o călugăriţă. 
Însă, dacă ar fi îndrăznit să-i sugereze Audrei că a 
merge la acel bal iar fi făcut mai mult bine ei însăşi 
decât lui Cecily, Audra ar fi fost în stare să-i taie 
capul. 


5; 


Dacă nu ar fi fost o femeie cu nervii tari, Lady 
Augusta Penrose ar fi izbucnit cu siguranţă, în acea 
seară a balului, într-o criză de isterie. Frigul din seră 
făcuse să degere o mare parte din florile pe care 
conta pentru ornamentaţii, şampania pe care o 
comandase în plus întârzia să sosească, iar bucătarul 
francez pe care îi aduseseră era prins într-o dispută 
atât de aprigă cu bucătarul ducelui, încât era puţin 
probabil că în seara aceea va mai fi servită vreo cină. 
Pe de altă parte, Lady Augusta era de părere că te 
puteai aştepta la orice atunci când organizai un bal 
în pustietatea aceea, care nu se putea compara cu 
civilizata Londră. 

Şi, parcă pentru a pune capac la toate acestea, 
valetul ducelui, Bartleby, îl înştiinţase că-şi va părăsi 


slujba... din nou. Îndreptându-se spre sala de bal 
pentru a face o ultimă inspecţie, Augusta îl întâlni pe 
valetul cu înfăţişare distinsă coborând furios şi 
ţanţoş scările, cu geamantanul într-o mână. 

— Nu se poate, Bartleby, mârâi Augusta. Doar nu 
te-ai certat cu Alteța Sa tocmai în seara asta. 

Uscăţiv, cu un chip ca de artist suferind, Bartleby 
se înţepeni în faţa ei. 

— Departe de mine gândul de a vă provoca vreo 
neplăcere, milady. Eu sunt un om răbdător. Sunt 
obişnuit să fiu ocărât, ca să nu mai vorbim de 
cizmele azvârlite spre mine din când în când. Dar 
dacă stăpânul pe care-l servesc cu devotament de 
atâţia ani, care mi-a fost dintotdeauna model de 
conduită, se comportă astfel, acuzându-mă că vreau 
să-l împopoţonez ca pe un filfizon... Nu, asta e prea 
mult de îndurat, chiar şi pentru un sfânt. 

— Of, Bartleby, exclamă Augusta, dar nu încercă 
să-i oprească atunci când el se îndepărtă cu o 
plecăciune repezită. Ştia că nu va ajunge mai 
departe de bucătărie, unde o va lăsa pe menajeră să- 
i ofere o ceaşcă de ceai şi să-l asculte 
compătimitoare. Şi, slavă Domnului, Simon nu era 
genul de bărbat care să nu se poată descurca fără 
serviciile valetului său. Totuşi, era încă un subiect de 
iritare. 

Făcând să-i foşnească volanele rochiei de seară din 
voal argintiu, Augusta alergă spre dormitorul fratelui 
său şi ciocăni la uşă. După ce spuse cine este, îl auzi 
pe duce strigând: 

— Intră! 

Auzindu-i tonul, Augusta se încruntă. Ştia că 
Simon nu era deloc entuziasmat de bal, dar, dacă era 


iar într-una din dispoziţiile sale proaste, puteau de 
pe acum să baricadeze porţile palatului. 

Intră şi-l găsi pe Simon în faţa oglinzii, fără pantofi 
şi îmbrăcat doar într-o cămaşă albă şi o pereche de 
pantaloni negri. Faţa îi era schimonosită de furie, în 
timp ce trăgea de capetele scrobite ale unei eşarfe, 
pregătindu-se să şi-o lege la gât. 

— Simon, întrebă Augusta fără niciun preambul, ce 
i-ai făcut săracului Bartleby de data asta? 

— Nătărăul! L-am ameninţat că îl fierb în apret. 

Imbecilul insista ca, în cinstea ocaziei, să-i las să- 
mi aranjeze puţin mai deosebit eşarfa de la gât, într- 
un fel pe care el îl numea „în cascadă”. Dacă îmi 
doream o cascadă în jurul gâtului, îmi turnam o 
găleată cu apă în cap şi gata!. 

— Simon! 

Dar Augusta îşi reţinu reproşurile, ştiind că n-ar fi 
fost deloc bine să-l mustre. În plus, trebuia să fie de 
acord că gustul lui Simon în ceea ce privea 
îmbrăcămintea era impecabil. Studiind portretele 
strămoşilor săi, regreta că trecuse vremea în care 
bărbaţii se înveşmântau în brocarturi viu colorate şi 
aveau manşetele împodobite cu dantelă. Se gândise 
de multe ori că Beau Brummell nu le făcuse niciun 
serviciu gentlemanilor Angliei, convingându-i să 
poarte veşminte de seară mai sobre, dar infinit mai 
anoste. Dar în cazul lui Simon, stilul acela auster - 
total în negru - se potrivea într-un fel înfăţişării sale 
aspre şi severe. 

Admirându-şi fratele, Lady Augusta observă că 
acesta era departe de a face la fel. Ducele se 
întrerupse din încercările sale în faţa oglinzii şi se 
încrunta la rochia ei de seară, cu privirea aţintită 


asupra decolteului adânc. 

— N-ar trebui să-ţi pui un şal? mormăi el. Sau... 
sau să adaugi nişte dantelă acolo? 

— Nu. Îţi reamintesc, Simon, că sunt o femeie 
măritată, nu o puştoaică. Nu încerca să faci pe 
fratele mai mare în seara asta. Sunt destul de 
enervată şi- aşa, din cauză că toate merg prost. 

Ducele se întoarse din nou spre oglindă, ridicând 
din umeri. 

— Totul o să fie bine până la urmă, o linişti el. 
Toate recepţiile pe care le-ai dat au fost deosebit de 
elegante, Gus. Eşti întotdeauna o gazdă perfectă. 

Deşi într-un fel măgulită de compliment, Augusta îi 
răspunse: 

— Mă tem că succesul acestei recepții depinde mai 
mult de adevărata sa gazdă decât de mine. 

Simon se apropie mai mult de oglindă, adăugând 
încă un fald la eşarfă. 

— O, voi fi atât de fermecător, încât drăguţele 
doamne nu-şi vor mai încăpea în corsete de bucurie. 

Întrucât această promisiune fu însoţită de o 
încruntătură suficient de înspăimântătoare pentru a 
sparge oglinda, Augusta nu se simţi deloc mai 
liniştită. 

Se juca nervoasă cu obiectele de pe masa de 
toaletă a fratelui ei: un brici Sheffield cu mâner de 
argint, o tabacheră, un cuţitaş pentru unghii, un 
pieptene. 

Simon simţi o mustrare de conştiinţă. De obicei 
atât de calmă, sora sa arăta acum foarte tulburată. 
Poate că ar trebui să se abţină s-o necăjească, măcar 
pentru o seară. 

— Îţi promit, Gus, spuse el, că deşi nu voi putea fi 


chiar ceea ce se numeşte o gazdă perfectă, mă voi 
strădui totuşi să fac toate onorurile tradiţionale 
Casei de Raeburn. 

— Dacă nu îţi cer prea mult, aş dori chiar să te 
distrezi puţin. 

— A, asta e cu totul altă poveste, spuse Simon, 
îndepărtând briciul înainte ca ea să se poată tăia din 
greşeală. Încercă să zâmbească, dar deja îşi simţea 
muşchii gâtului încordându-i-se. De obicei, nu se 
agita atâta pentru un simplu bal, considerând astfel 
de distracţii o îndeletnicire plictisitoare. Dar balul 
acesta căpătase, într-un fel sau altul, o importanţă 
mai mare decât alte evenimente de acest gen. Îşi 
dădea prea bine seama că în seara aceasta toate 
privirile cucoanelor acelora cu veleităţi de peţitoare 
şi ale fetişcanelor tremurând de speranţă vor fi 
aţintite asupra lui. Simon auzise destule frânturi de 
zvonuri în ultimele două săptămâni. Se părea că în 
mintea tuturor era ideea absurdă că, în seara aceea, 
el ar fi gata să acorde un soi de premiu uneia dintre 
femeile acelea. 

Simon nici nu clipise când se trezise faţă în faţă cu 
trupele inamice franceze, dar această dezgustătoare 
speculație era suficientă pentru a-i veni să o ia la 
fugă. 

Faptul că Gus se foia prin cameră nu făcea decât 
să-i accentueze această dorinţă. Se răsti la ea să stea 
liniştită, măcar până termina de îmbrăcat. Deşi se 
aşeză imediat pe un scaun tapisat cu mătase, 
Augusta continua să-i arunce priviri neliniştite. 
Neliniştite? Nu, mai degrabă speriate. 

Dându-se câţiva paşi înapoi, Simon aruncă o ultimă 
privire în oglindă, încântat de maniera sobră în care 


îşi legase eşarfa. Augusta îşi drese glasul: 

— Simon... îţi mai aminteşti de tânăra femeie 
despre care mi-ai pomenit, cea pe care o găseai atât 
de fermecătoare? 

— Despre cine naiba vorbeşti? 

— Despre domnişoara Audra Leigh Masters. 

— N-am zis nimic despre ea, Gus. Mai exact, tu m- 
ai chinuit, forţându-mă să-ţi spun că am întâlnit-o în 
timp ce-şi plimba câinele. Dar cred că asta a fost tot. 
În orice caz, cu siguranţă n-am spus că ar fi fost 
fermecătoare. 

— Tocmai asta este ceea ce n-ai spus, replică 
Augusta. N-ai făcut-o femeiuşcă prostuţă sau 
gâsculiţă zănatică. Ştiindu-ţi părerea despre alte 
femei din împrejurimi, găsesc reținerea foarte 
încurajatoare. 

— Şi? Ce-i cu domnişoara Masters? 

— Nimic, răspunse Augusta cu o voce suavă. Poate 
totuşi te-ar interesa să ştii că am aflat unde 
locuieşte. 

— Nu prea m-am mai gândit la ea, spuse Simon, 
luându-şi vesta de mătase albă şi pregătindu-se s-o 
îmbrace. 

Nu era chiar o minciună. Nu se gândise la 
domnişoara Masters. Dar se surprinsese căutând-o 
cu privirea ori de câte ori trecea pe lângă şanţul cu 
apă. 

Deşi era curios, Simon nu o întrebă pe sora sa ce 
aflase. Dar nici nu era nevoie. Augusta era decisă să- 
i spună ea. 

— Din întâmplare,  domnişoara Masters este 
chiriaşa ta. Locuieşte la Meadow Lane Lodge. 

— La Meadow Lane! Simon se opri brusc din 


încheiatul vestei, auzirea acestui nume trezindu-i 
amintiri dureroase. Vechiul refugiu de vânătoare 
fusese cumpărat de tatăl său „pentru a-i împiedica 
pe scandalagii din Londra să vină aici să-şi ţină 
chefurile şi să ne sperie păsările”. Cabana fusese 
ascunzătoarea preferată a lui Robert, departe de 
castel. De multe ori îi lua şi pe Simon cu el, fugind 
amândoi de privirea dură a bătrânului duce. 

— Nu ştiam că a fost închiriat. 

— Nu i-ai dat tu instrucţiuni domnului Wylie s-o 
facă? 

— Presupun că da. Simon îşi reveni din amintiri şi 
se îndreptă de spate. Încerca să se autoconvingă că 
n-ar fi avut rost să n-o facă doar dintr-un 
sentimentalism prostesc. Totuşi, când se gândea că 
locul preferat al lui Robert era acum locuit de o 
străină... Uneori era foarte greu să fii practic. Deci 
domnişoara Masters locuieşte acolo? întrebă el 
gânditor. Aproape în pragul uşii lui. Probabil că 
stătea foarte mult timp închisă în casă, altfel ar fi 
văzut-o până acum prin sat sau pe alee. Aceasta nu 
însemna că o căutase în mod deliberat. 

— Locuieşte la Meadow Lane cu sora ei mai mică, 
fără nicio persoană mai în vârstă. Cam neobişnuit, 
spuse Augusta. Dar se zice că a moştenit o avere 
frumuşică. 

— Zece mii de lire pe an, murmură Simon ca 
pentru sine. Buzele i se strânseseră într-o grimasă, 
amintindu-şi indignarea cu care îi vorbise Audra. 

— Tatăl ei era Vicontele Sunderly, continua sora 
lui să-l lămurească. Mama ei vine, de asemenea, 
dintr-o familie bună, familia Exeter. lţi aminteşti, 
Simon? Femeia căreia toată lumea îi spunea Lady 


Arabella pentru că se căsătorise de atât de multe ori 
şi în atât de scurt timp, încât nimeni nu-i mai ştia 
numele de căsătorie. 

— Ea? Aceea care acum îşi spune Contesa de 
Monta - nu-ştiu-cum? 

— Mi-e teamă că da. 

Simon se strâmbă. 

— Am întâlnit-o odată când călătoream prin Italia. 
Dumnezeule mare, femeia aceea este la fel de 
vulgară şi de imorală ca Prinţesa Caroline! 

— Sărmana prinţesă! Uneori cred că Înălţimea Sa 
este judecată prea aspru. Se spune că regele nu-i va 
permite niciodată să fie încoronată odată cu el. 

Dar bârfele la modă nu-l interesau pe Simon. Era 
încă tulburat că femeia ridicolă şi afectată pe care o 
întâlnise în străinătate era mama domnişoarei 
Masters. 

Fu surprins să se audă spunându-i cu fermitate 
surorii şale: 

— Nu contează. Domnişoara Masters nu seamănă 
deloc cu Lady Arabella. 

— Mă bucur să aud asta. Sunt nerăbdătoare s-o 
cunosc pe domnişoara Masters la - Augusta îşi puse 
mâna la gură. 

Simon o fulgeră cu o privire suspicioasă şi ea roşi 
vinovată. 

— Mai bine mă duc să-mi aranjez toaleta. 

- Nu te grăbi aşa, draga mea soră. Simon o apucă 
de cot. Ce voiai să spui, Gus? Când o vei întâlni pe 
Audra Masters? 

Augusta zâmbi nesigur, dar ochii îi scăpărau 
zburdalnici. 

— Păi, în noaptea asta, bineînţeles. Am invitat-o la 


bal. 

— Ce-ai făcut? 

— Nu tipa aşa, Simon! Mă dor urechile. 

— Augusta! Tonul îi era rugător şi sever în acelaşi 
timp. Spune-mi că nu-i adevărat. Că nu i-ai trimis - 

- Mi-e teamă că da, spuse ea veselă. În stil mare, 
aş putea să adaug. L-am trimis chiar pe secretarul 
tău, domnul Lawrence, în cea mai bună trăsură a ta, 
însoţit de lachei. 

Simon scoase un mormăit. 

— Şi ea ce-a făcut? L-a întâmpinat pe sărmanul 
Lawrence cu o puşcă încărcată? 

— Bineînţeles că nu, prostuţule, răspunse Augusta 
râzând. A acceptat-o foarte politicos. 

Simon era atât de uimit, încât o slăbi din 
strânsoare pe Gus, care se trase deoparte. Zâmbind 
satisfăcută, ea se grăbi să plece înainte ca Simon să- 
şi revină şi să izbucnească. 

— Naiba să te ia, Gus, cu intrigile tale infernale! 

Dar uşa se închisese deja în urma Lady-ei Augusta. 
De fapt, se gândi Simon furios, nu prea avea ce să 
spună. El îi permisese Augustei să se amestece în 
viaţa lui, cerându-i să se ocupe de acest bal. 

Dar ce drăcuşor împieliţat o împinsese s-o invite 
pe Audra Masters şi, ce era cel mai important, cum 
de acceptase aceasta invitaţia? 

— Nu vine, hm? Nici măcar dacă o implor în 
genunchi, murmură el. 

Se uită în oglindă şi un zâmbet răutăcios i se 
întinse pe faţă, cu nimic mai puţin cumplit decât 
lucirea diabolică din ochi. Balul acesta, care se 
vestise a fi ceva plictisitor, luase dintr-o dată o altă 
turnură. 


Fluierând încetişor, termină cu îmbrăcatul, dându- 
şi mai multă osteneală decât făcuse vreodată până 
acum. 

Trăsura familiei Masters înainta încet către poarta 
castelului, pe cărarea argintată de razele lunii. 
Turnurile conice se  înălţau printre copacii 
îngălbeniţi de toamnă, parapetele de piatră 
străpungeau norii şi cerul de culoarea cernelii. Era o 
noapte tocmai potrivită pentru vrajă, aventură, 
idile... 

Audra şi-ar fi dorit să fie la mii de mile depărtare. 
Trăsura tocmai trecea podul de lemn, zdruncinând-o. 
Audra nici nu auzea pălăvrăgeala lui Cecily cu 
unchiul Matt, degetele ei strângând cu putere micul 
buchet de flori pe care curtenitorul său unchi i-l 
dăruise. De ce se lăsase convinsă de unchiul Maţi să 
vină? se întrebase de nenumărate ori în ultimele zile, 
lăsându-se târâtă la casa de modă; nesfârşitele probe 
la croitoreasă. 

Şi pentru ce toate acestea? Ura balurile. Era 
îngrozitor de stângace la dans şi chiar şi mai 
nepricepută la arta de a întreţine conversații cu 
persoane necunoscute. Şi, ca pentru a o face să se 
simtă şi mai stânjenită, el va fi acolo. 

Raeburn. Alteța Sa cu priviri întunecate şi 
diabolice, ideea de a-l întâlni din nou o făcea să-şi 
simtă corsetul rochiei cafenii prea strâns legat şi 
avea senzaţia că un roi de fluturi i se cuibărise în 
piept, împiedicând-o să respire. 

Dispreţuindu-se pe sine însăşi pentru starea de 
nervozitate pe care o simţea, Audra încercă să se 
calmeze. Nu se va lăsa intimidată nici măcar de 
gândul la acel om. În definitiv, încolţise o dată 


dragonul în bârlogul său, simţindu-i răsuflarea de 
foc. Putea deci să supravieţuiască şi celei de a doua 
întâlniri cu el. 

În plus, îşi tot spunea ea, îndura toată mizeria asta 
de dragul lui Cecily. Şi chiar merita s-o facă, văzând- 
o atât de fericită. Cecily arăta ca o prinţesă, 
îmbrăcată toată în alb imaculat, de la rochia de 
seară până la pelerina de mătase. O panglică albă cu 
paiete îi prindea buclele aurii, dezvăluind un chip 
atât de strălucitor, inocent şi visător, încât Audra, 
privind-o, simţi un nod în gât. 

Ştia prea bine că visele devin rar realitate, dar 
spera că, măcar pentru o noapte, acestea se vor 
împlini. 

Când, în sfârşit, trăsura se opri în curtea 
castelului, lachei cu peruci le ieşiră în întâmpinare, 
repezindu-se să le deschidă portiera. Dar unchiul 
Matt coborâse deja şi acum le întindea mâna ei şi lui 
Cecily. Bătrânul arăta parcă întinerit în acea seară. 
Scosese la iveală, dintr-un cufăr vechi, pantaloni din 
mătase până la genunchi, o cămaşă cu dantele şi un 
frac din brocart. Dar această costumaţie uşor 
demodată îi stătea mult mai bine decât dacă ar fi 
încercat să imite stilul de îmbrăcăminte al tinerilor. 
Şi, evident, părea la fel de bucuros de a merge la bal 
ca şi Cecily. 

— Doamnelor, spuse el, ridicându-şi tricornul şi 
făcând o plecăciune curtenitoare. 

Cecily cobori, chicotind încântată şi oprindu-se o 
clipă pe scara trăsurii pentru a se holba la castel, ale 
cărei ferestre străluceau, parcă irizante de luminile 
dinăuntru. 

— Ohh, Audra! exclamă Cecily cu răsuflarea tăiată. 


Este atât de minunat! Exact cum mi l-am imaginat. 
Parcă se simte ceva magic în aer în seara asta. 

- Este bruma, începu Audra să bombăne, apoi îşi 
muşcă limba să tacă. Hotărâse să nu facă sau să 
spună ceva care ar putea să-i strice seara lui Cecily 
sau unchiului ei. Este într-adevăr minunat, aprobă 
ea, dându-i un uşor ghiont surorii sale pentru a o 
determina să coboare. 

Intrară în holul castelului, unde lachei în livrele se 
repezeau să ia mantilele şi pălăriile musafirilor. 
Aceasta era aripa nouă a castelului şi, deşi 
arhitectura fusese proiectată să semene cu cea 
veche, Audra observă că interiorul arăta mai curând 
ca din epoca regelui George. 

Tocmai îşi înmâna pelerina unui lacheu, când simţi 
că cineva o calcă pe trena rochiei. Întorcându-se cu 
gândul de a-l ruga politicos pe gentlemanul din spate 
să-şi ridice piciorul de pe rochia ei, se trezi faţă în 
faţă cu Sir Ralph Entwhistle, care îi zâmbea 
răutăcios. Audrei nici nu-i trecuse prin cap că 
baronetul va fi acolo. Nu crezuse că acesta mai 
putea face şi altceva decât să călărească toată ziua 
prin împrejurimi, chinuindu-şi caii. Fu surprinsă deci 
să-l vadă în cizme înalte din piele de căprioară şi 
purtând pantaloni strâmţi, galbeni ca şi haina. Scund 
şi îndesat cum era, cu părul pieptănat spre spate, 
semăna cu o lumânare galbenă turtită. 

— Dumneata! exclamă Audra îngrozită. Ce cauţi 
aici? 

Câtuşi de puţin intimidat de bruscheţea Audrei, Sir 
Ralph răspunse chicotind: 

— Am fost invitat, bineînţeles şi m-am gândit că 
surorile mele ar avea astfel ocazia să-i facă ochi 


dulci ducelui. N-ar fi rău să o am pe Sophy sau pe 
Georgy stabilită aici aproape, la Raeburn. Bun teren 
de vânătoare! Merită să suporţi plictiseala unui bal 
pentru asta. 

— Chiar aşa? întrebă Audra fulgerându-l cu o 
privire îngheţată. Ar fi vrut să plece de lângă el, dar 
nătărăul încă stătea cu piciorul pe trena ei. 

— Hai, zău, domnişoară Masters, o linguşi el. Doar 
nu mai sunteţi supărată pe mine din pricina glumei 
pe care v-am făcut-o cu câinele domnişoarei Cecily. 
Ce-ar fi să-mi promiteţi primul dans şi să fim prieteni 
din nou? 

— Aşa ceva ar fi cam dificil, deoarece nu-mi aduc 
aminte să fi fost vreodată prieteni. Acum, vă rog, fiţi 
amabil şi luaţi piciorul de pe trena mea. 

Pentru o clipă, Audra se temu că va fi atât de 
grosolan încât să n-o facă dar, în cele din urmă, el se 
dădu la o parte. Totuşi, în timp ce ea se îndepărta 
furioasă, Sir Ralph emise unul din râsetele lui ca de 
măgar şi strigă după ea: 

— Primul dans, domnişoară Masters! 

Audrei îi stătea pe limbă să-i replice că, dacă 
insista pentru primul dans, acesta va fi şi ultimul. 
Însă, se stăpâni, cu dificultate, amintindu-şi că 
promisese să nu o supere pe Cecily în niciun fel în 
acea seară. 

Până când îi ajunse din urmă pe sora sa şi pe 
reverendul Masters, Audra reuşi să se calmeze în 
aparenţă. 

Luminată de un candelabru impunător, scara de 
marmură urca spre sala de bal. Treptele erau deja 
pline la refuz de femei în rochii de mătase, care, 
fluturând din evantaie, aşteptau să fie prezentate 


Alteţei Sale. 

Audra se gândi că era un mare păcat că podul 
mobil al Castelului Raeburn era acum numai de 
ornament, nemaiputând fi ridicat. Trecuseră multe 
secole de când castelul fusese atacat ultima dată, 
dar în seara aceasta era cu siguranţă asediat... de o 
armată de femei. 

Niciuna dintre ele n-ar fi fost atât de grosolană ca 
Sir Ralph, încât să admită că venise nu numai pentru 
bal, ci şi pentru „a-i face ochi dulci ducelui”. Dar 
zâmbetele de pe chipurile lor ascundeau cu greu 
privirile ca ale unor animale de pradă, iar numele 
Raeburn era prezent pe toate buzele. 

Întrecerea începuse, iar trofeul nu era un cerb sau 
o vulpe, ci un duce, plin de pământuri şi de titluri. 
Dacă Raeburn n-ar fi fost atât de îngrozitor de 
arogant, Audra l-ar fi compătimit. Dar, din moment 
ce el încurajase această întrecere dând balul acela 
prostesc, Audra nu simţi pentru el niciun fel de 
compasiune. 

Aşteptând la rând să-i fie prezentată, încercă să 
ignore faptul că pantofii ei de bal începuseră deja să 
o strângă. Coafura ei, o cunună împletită de cozi, o 
făcea să se simtă ca şi cum ar fi avut o duzină de ace 
înfipte în pielea capului. Pentru a-şi distrage atenţia 
de la aceste senzaţii neplăcute, Audra îşi puse în 
gând să se amuze încercând să ghicească pe care 
dintre aceste femei o va alege Raeburn de soţie. Pe 
fetişcana aceea durdulie cu decolteul şocant? Pe 
blonda glacială cu nasul pe sus? Sau poate pe 
bruneta aceea minionă, plină de viaţă şi cu voce 
stridentă? 

La un moment dat, ajungând mai aproape, Audra îl 


zări pe Raeburn însuşi, la capătul scărilor. Era mai 
înalt decât majoritatea oaspeţilor săi, cu umerii săi 
drepţi şi puternici strânşi într-o haină neagră de 
seară. Lumina candelabrului îi scotea în evidenţă 
şuviţele argintii de la tâmple, nereuşind însă să-i 
atenueze asprimea chipului. Audra observă că 
încerca să fie amabil cu toate acele femei 
gâlcevitoare, dar se vedea că îi venea foarte greu. 
Încruntarea sa obişnuită părea acum să i se 
potrivească, dar poate era doar un artificiu datorat 
sprâncenelor sale negre şi stufoase. 

Totuşi, arăta magnific, la fel de mândru ca un 
cuceritor de odinioară, ca un adevărat Duce şi 
stăpân al castelului. Audra realiză dintr-o dată că se 
simţise mult mai în largul ei atunci când se lovise de 
el lângă şanţul cu apă. Acum, profilându-se parcă 
ameninţător în capătul scărilor, Audrei îi părea mult 
mai impozant, făcând ca inima să-i bată cu putere. 

Îi venea să-şi dea palme singură pentru asta. În 
definitiv, de această dată nu mai era o intrusă. Elo 
invitase. Dar se părea că n-o liniştea deloc să-şi 
amintească acest lucru, deoarece tresări exagerat 
când Cecily o trase de mânecă pentru a o face 
atentă. 

— Audra, şopti Cecily. Acela este ducele? Arăta 
spre un tânăr deosebit de chipeş, cu bucle la fel de 
blonde ca ale ei, care se afla în faţă. 

— Nu! răspunse Audra, revoltată că sora ei îl putea 
confunda pe flăcăiandrul acela cu Ducele de 
Raeburn. Uite-l acolo, lângă doamna aceea micuță 
care trebuie să fie sora lui. 

Cecily privi în direcţia indicată. 

— Ooh! excalmă ea înfiorată. 


Audra nu era surprinsă de faptul că Cecily arăta 
copleşită şi subjugată de imaginea Ducelui, care, 
deşi nu era frumos în sensul clasic, era una din acele 
apariţii şocante pe care nicio femeie nu o poate uita. 
Audra se simţi obligată să o atenţioneze în şoaptă pe 
Cecily: 

— Ştiu că îţi umblă o mulţime de idei romantice 
prin cap, Muffin. Dar te implor, nu te îndrăgosti de 
el. 

Cecily o privi ciudat pe Audra şi bâigui: 

— N-nu, sigur că nu, Audra. 

Audra nu avu timp să-i mai spună altceva, 
deoarece realiză că tocmai atunci un valet striga 
numele lor: 

— Reverendul Masters, domnişoara Audra Masters 
şi domnişoara Cecily Holt. 

Unchiul Matthew făcu reverență de rigoare în fața 
Ducelui, dar nu zăbovi deloc, bătrânul pezevenghi 
grăbindu-se să-i sărute mâna încântătoarei Lady 
Augusta Penrose. Cecily părea că înțepenise de 
teamā, dar, la un uşor ghiont din partea Audrei, se 
urni şi făcu şi ea o plecăciune. 

Speriată de privirea încruntată a lui Raeburn, 
Cecily roşi şi îngăimă: 

— Vă mulţumesc pentru invitaţie. Aveţi un castel 
foarte frumos! întotdeauna mi-au plăcut antichităţile. 

— Sunteţi binevenită, tânără domnişoară, spuse 
Raeburn, dar nu sunt chiar atât de bătrân. 

Gluma aceasta grosolană o tulbură complet pe 
Cecily, care se împiedică, în graba de a pleca de 
lângă ei. Raeburn îşi dădu ochii peste cap, 
exasperat, iar Audra se zbârli. Ce se aştepta el de la 
biata copilă, când se uitase la ea de parcă era gata s- 


o înghită la micul dejun? 

Propria ei nervozitate fiind înlocuită de furie, 
Audra hotărî că ea nu se va lăsa atât de ușor 
intimidată. Când Ducele îşi îndreptă atenţia spre ea, 
făcu o reverență rigidă. 

Privirea lui trecu repede parcă pe deasupra ei, 
apoi în ochi îi apăru un licăr, ca şi cum ar fi 
recunoscut-o. O măsură atent şi oarecum critic şi 
când, în cele din urmă privirile li se întâlniră, Audra 
îşi înălţă bărbia. Se simţea ca un duelist gata să-şi 
îndrepte pistolul spre adversar, dar reuşi să spună, 
pe un ton destul de răstit: 

— Bună seara, Alteță. 

— Domnişoară Masters, aproape că nu v-am 
recunoscut. Ce v-aţi făcut la păr? îmi plăcea mai 
mult despletit. 

— Nu mi l-am aranjat cu intenţia de a vă plăcea 
dumneavoastră. 

— Zău? 

Audra nu îi oferise mâna, dar el o luă oricum, 
strângând-o în mâna lui puternică. Gura i se strâmbă 
în ceva ce semăna a zâmbet şi o întrebă: 

— Aţi venit pentru mine sau ca să dansaţi? 

— Niciuna, nici alta, răspunse ea. Am venit ca 
doamnă de companie a surorii mele. 

— Surorii? Privirea lui Raeburn se îndreptă spre 
Cecily, care stătea de vorbă cu Lady Augusta. Işi 
revenise, datorită amabilităţii blânde a acesteia, şi 
arăta din nou plină de exuberanţă. 

— A, da, spuse Raeburn. Să fie oare surioara aceea 
care nu voia să vină la bal? 

Audra refuză să răspundă la această provocare şi 
aproape îşi smulse mâna dintr-a lui. Raeburn se 


aplecă, examinându-şi ostentativ genunchii 
pantalonilor. Audra era convinsă că îi va părea rău 
dacă va întreba, dar nu se putu abtine: 

— Ce faceţi, vă rog? 

— Caut urme de murdărie. Ochii îi scăpărau 
răutăcios. Nu-mi aduc aminte să fi stat în genunchi, 
dar trebuie că am făcut-o. Parcă spuseseţi că nu veți- 

- Am spus că nu voi veni dacă mă rugaţi, şi încep 
să mă întreb de ce am venit. M-aţi invitat aici doar 
ca să ne continuăm cearta? 

— Mă tem că nu v-am invitat deloc. A fost ideea 
surorii mele. 

Audra îşi simţi obrajii roşii de umilinţă. Uitând de 
promisiunile ei de a nu-i strica seara lui Cecily, îi 
întoarse spatele, cu intenţia de a-i găsi pe Cecily şi 
pe unchiul Matthew şi de a pleca imediat. 

Dar Raeburn o opri, apucând-o de încheietura 
mâinii. Râzând uşor, spuse: 

— Cu toate acestea, sunt al naibii de bucuros că aţi 
venit, domnişoară Masters. 

O privi în ochi, neaşteptat de sincer şi Audra găsi 
acest lucru mai demoralizant decât atunci când o 
insultase. Spuse: 

— Am acceptat invitaţia doar pentru că am crezut 
că vă veţi comporta ca un gentleman. 

— O, nu! Am făcut eu vreodată ceva pentru a vă 
inspira asemenea idee? 

Expresia de totală uimire de pe chipul lui o făcu să 
zâmbească ezitant. 

— Aşa e mai bine, o aprobă el. Băgaţi-vă sabia la 
loc în teacă, doamnă, şi voi face şi eu la fel. Ce 
spuneţi? încheiem armistițiul? 

Audra se mulţumi să ridice aproape imperceptibil 


din sprâncene. Pentru a doua oară în acea seară, îşi 
smulse mâna dintr-a lui. Întrucât următorul grup de 
doamne, nerăbdătoare să fie prezentate, se apropia, 
el fu obligat să o lase să plece. 

Simon o urmări cu privirea dispărând împreună cu 
Cecily în sala aglomerată de bal. Acum îi venea 
parcă mai greu decât înainte să le ureze bun venit 
femeilor insipide dar, în cele din urmă, se descurcă. 
Faptul că o văzuse pe domnişoara Masters îi crease 
o  bună-dispoziţie neobişnuită, făcându-l să fie 
aproape amabil. 

Renunţă să se mai întrebe de ce venise Audra, 
spunându-şi că pur şi simplu se răzgândise. În 
schimb, continuă să rememoreze felul în care dăduse 
cu ochii de ea, stând în faţa lui pentru a se prezenta. 

În primul moment nici n-o recunoscuse. Arăta 
foarte schimbată în rochia aceea cafenie lipsită de 
strălucire, cu părul strâns într-o cunună austeră. 
Fusese chiar dezamăgit, întrebându-se dacă nu 
cumva memoria îl înşelase, dacă nu greşise 
imaginându-şi-o atât de deosebită. 

Dar o singură privire în ochii ei atât de sinceri îl 
asigurase că nu se înşelase. Ar fi trebuit să se simtă 
ruşinat pentru că o tachinase aşa, provocând-o 
intenţionat. Dar ce minunat i se schimbase culoarea 
ochilor în gri întunecat atunci când se înfuria! Parcă 
era o regină războinică gata să împrăştie fulgere 
pretutindeni. 

Simon nu crezuse niciodată că va gândi cu plăcere 
la primul dans, dar acum de-abia aştepta ca 
orchestra să înceapă să cânte. 

Tocmai le ura bun venit ultimilor musafiri, când 
sora sa prinse ocazia să-i şoptească la ureche, 


încruntând uşor din sprâncene: 

— Trebuie să-ţi spun sincer, Simon, că domnişoara 
Masters a ta o fi ea o fiinţă adorabilă şi cu maniere 
distinse, totuşi nu mă aşteptam ca ea să-ţi trezească 
interesul. 

— Ai încurcat surorile, draga mea, murmură 
Simon. Domnişoara Masters era cealaltă. 

— Cea înaltă cu ochi scăpărători care te privea de 
parcă voia să te sfâşie? Augusta se însenină. O, 
Simon, ce încântătoare era! 

Simon o privi amuzat şi-i spuse: 

— Numai să nu-i dai vreo armă! 

Răspunse la reverenţa ultimului musafir, apoi se 
scuză şi plecă grăbit, intră cu paşi apăsaţi în sala de 
bal şi mulţimea se împărţi în două rânduri, făcându-i 
loc să treacă. 

În salon se lăsă brusc o tăcere profundă şi un aer 
de aşteptare încordată pe care altădată Simon l-ar fi 
găsit  stânjenitor. Toate doamnele prezente îşi 
întindeau gâturile, nerăbdătoare să vadă cui îi va 
acorda Ducele favoarea primului dans. 

Rămaseră însă dezamăgite, la fel ca şi el. 
Orchestra începuse primele măsuri din cotilion dar, 
într-o sală plină de femei doritoare, Simon nu o putu 
găsi pe cea pe care o căuta. 

Domnişoara Masters părea că se evaporase. 


6. 


Audra nu avusese nicio intenţie de a se ascunde 
când intrase în sala de bal. După ce supravieţuise cu 
bine revederii cu Raeburn, şi-ar fi dorit mai degrabă 


să devină una cu friza elegantă care împodobea 
pereţii. 

Se gândea că ar fi putut face acest lucru cu 
conştiinţa împăcată, întrucât îşi făcuse datoria faţă 
de Cecily, care îşi găsise un partener pentru dans. 
Spre deosebire de celelalte  fetişcane, care 
aşteptaseră să vadă întâi pe care o va alege Ducele 
ca parteneră, Cecily îi acordase bucuroasă primul 
dans romanticului domn Gilmore. 

— Deşi ştiu că e cam prostuţ, mărturisi Cecily, aş fi 
preferat să dansez cu el chiar dacă m-ar fi invitat 
ducele. Mă tem că ideea de a dansa cu Alteța Sa mă 
înspăimântă îngrozitor. 

Audra nu putea s-o condamne pe sora ei că gândea 
aşa, după ce Raeburn se încruntase atât de furios la 
ea când îi făcuse reverenţa. Totuşi, Audra trebuia să 
admită că ducele putea fi şi surprinzător de 
fermecător, în ciuda felului său brutal de-a se purta. 
Nu putea uita clipa când o privise drept în ochi şi-i 
spusese că era „al naibii de bucuros că a venit”. 

Această amintire avu un efect straniu asupra ei, 
aducându-i un val de căldură în obraji, pe care apoi 
se strădui să şi-l stăpânească. Era de acord cu Cecily 
că ar fi fost foarte neplăcut să fie nevoită să danseze 
cu Raeburn. Orice femeie care ar fi fost atât de 
nesocotită încât s-o facă în acea seară ar fi devenit 
ținta tuturor privirilor. Critice şi comentariilor. 
Cecily fusese înţeleaptă când preferase atenţiile mai 
plicticoase, dar de mai mică notorietate, ale 
domnului Gilmore. 

Cât despre Audra, ea n-avea intenţia să danseze cu 
nimeni, indiferent cât ar fi bombănit unchiul 
Matthew. Când Cecily se ridică pentru a-şi ocupa 


locul în cadril, Audra se ascunse în umbra uneia din 
coloanele salonului. 

Unchiul Matthew veni după ea, încruntându-se: 

— Nu e nevoie să sprijini coloana asta, draga mea. 
A susţinut tavanul foarte bine până acum şi fără 
ajutorul tău. p 

— Ai dreptate, unchiule. Îndată ce va începe 
dansul, mă voi duce să caut un scaun. 

— Ce?! Sā stai la un loc cu văduvele şi 
bârfitoarele? Nici nu vreau s-aud! 

— Unchiule, te-am avertizat dinainte să vin că nu 
voi dansa deloc, nici măcar cu tine. Aşa că îţi 
sugerez să-ţi găseşti o altă doamnă pe care s-o 
torturezi! Vor fi multe care vor avea nevoie de 
ajutorul tău galant după ce ducele va face alegerea. 

Strâmbând din buze dezamăgit, bătrânul reverend 
făcu totuşi cum îi ceruse ea. Audra îl privi cum se 
îndepărtează bombănind, urmărindu-l cu îngrijorare. 
Nu era genul care să nu fi fost în stare să-i aducă un 
tinerei drept partener. Insă, urmărind retragerea 
unghiului său, Audra realiză brusc, că o pândea un 
pericol mult mai iminent. 

Croindu-şi drum pe lângă o văduvă durdulie cu un 
turban pe cap, Sir Ralph Entwhistle se îndrepta spre 
ea, cu părul său roşu ieşind în evidenţă chiar şi în 
sala aglomerată de bal. Zâmbetul stupid de pe faţa 
lui şi felul hotărât în care-şi ridicase bărbia nu-i 
lăsară Audrei niciun dubiu asupra intenţiilor lui. 

Nătărăul venea s-o invite la dans. Audra se 
încordă. Exista oare vreo cale de a-l descuraja pe un 
bărbat atât de obtuz? Audra nu avea decât una 
singură. Dar, din nefericire, încercarea de a-l pune la 
punct pe Sir Ralph ar fi atras atenţia asupra ei, ceea 


ce i-ar fi displăcut profund. 

Nu-i rămânea decât o singură soluţie, să dispară. 
Privi disperată în jur după un adăpost. Zărind un soi 
de alcov, Audra se îndreptă înspre el. 

Auzi în spatele ei strigătul nedumerit al lui Sir 
Ralph: 

— Domnişoară Masters! 

La fel de încăpățânat ca ogarii săi, continua să 
înainteze. Audra se grăbi spre alcov. Dând la o parte 
perdelele, descoperi însă că nu era un alcov, ci o 
intrare într-un coridor. 

Nu putea ajunge la capătul coridorului fără s-o 
vadă Sir Ralph. Aşa că alergă spre prima uşă pe care 
o zări, o deschise şi se strecură înăuntru. 
Sprijinindu-l se de uşa de stejar, îşi trase răsuflarea 
şi ascultă cu atenţie. 

Imediat auzi paşii grei ai lui Sir Ralph care striga: 

— Hei! Domnişoară Masters! 

Semăna cu un lătrat de câine, furios că a pierdut 
urma şi Audra se stăpâni cu greu să nu izbucnească 
în râs. 

Aşteptă, abia îndrăznind să respire, până când îl 
auzi îndepărtându-se. Uşurată, nu se mişcă încă, 
hotărâtă să nu se întoarcă în sala de bal până când 
nu era sigură că Sir Ralph avusese timp destul 
pentru a se arunca asupra unei alte nefericite. 

Întorcându-se uşurel, aruncă o privire împrejur, 
realizând de-abia atunci ce loc îşi găsise ca refugiu. 
Luminate de focul lăsat aprins în şemineu, rafturi 
pline cu cărţi acopereau pereţii din tavan până în 
podea. 

Audra rămase încremenită, ducându-şi mâna la 
inimă. Auzise povestindu-se despre extraordinare 


bibliotecă a Castelului Raeburn, dar niciodată nu-şi 
imaginase că aici se putea ascunde o asemenea 
comoară. 

Incântată, se dezlipi de uşă. Căută un sfeşnic şi 
aprinse lumânările. Apoi, ca un pelegrin care se 
apropie de mormântul sfânt, păşi respectuos printre 
rafturi, inspirând cu nesaţ mirosul puternic de piele, 
mângâind literele în relief de pe coperţi. 

Nenumărate titluri incitante îi treceau prin faţa 
ochilor, făcând-o să întoarcă mereu capul. Chaucer 
şi Milton lângă Fielding şi Shakespeare; printre cele 
mai noi îl găsi pe Byron. 

Suspinând încet, trase de pe un raft un volum din 
„Ivanhoe”. Din cauza agitaţiei de dinaintea balului, 
nu reuşise să termine cartea. Nerăbdătoare, o răsfoi 
până ajunse la pagina la care fusese nevoită s-o lase 
de atâtea ori. Apoi observă că lângă ea se afla un 
fotoliu, ispitind-o cu pernele lui pufoase. 

Tocmai dădea să se cufunde în el, când se opri 
îngrozită. Nu, nu, aşa ceva nu putea face. Chiar şi 
aici auzea sunetele muzicii venind din sala de bal, 
amintindu-i unde ar fi trebuit să se afle. 

Dar probabil că acum Cecily dansa cadril cu 
domnul Gilmore. Cu siguranţă, unchiul Matthew îşi 
găsise şi el o companie plăcută. Cine i-ar fi simţit ei 
lipsa în cele câteva minute, în care ar fi stat aici şi ar 
fi terminat capitolul? 

Aşezându-se delicat pe marginea fotoliului, Audra 
fu tentată să-şi scoată măcar, pentru un minut, 
pantofii, care o strângeau îngrozitor, dar îi fu teamă 
că, odată scoşi, n-ar fi reuşit să şi-i mai pună la loc. 
Insă, pe măsură ce citea mai departe, uită de durere. 
Din ce în ce mai absorbită, se afundă de-a binelea 


între pernele pufoase. După o vreme, nu mai sesiză 
nici sunetele şi nici râsetele care veneau din sala de 
bal. De-abia auzi când pendula bătu ora. 

Castelul Torquilstone era în flăcări. Ticălosul de 
Bois-Guilbert reuşise să o răpească pe Rebecca 
evadând şi Audra fugea alături de ei, tresărind la 
fiecare săgeată care-i şuiera pe lângă urechi. 

Acaparată de povestire, Audra nu observă decât 
prea târziu că uşa bibliotecii se deschise. Cineva o 
trânti cu zgomot, făcând-o pe Audra să tresară în 
fotoliu. 

Pentru o clipă, se temu că este Sir Ralph care 
venise după ea, sau vreun valet care s-o întrebe ce 
caută acolo. Privind în jur, îşi dori să se micşoreze la 
dimensiunile unei litere şi să dispară între filele 
cărţii. 

Dar, era mai rău decât dacă ar fi fost cine ştie ce 
servitor îngâmfat. Era Raeburn. 

Neobservând-o,  năvăli înăuntru, ca o vulpe 
hăituită. Cu o expresie furioasă, se îndreptă spre 
dulapul de pe peretele opus şi scoase o sticlă de 
brandy. Privindu-l cum îşi toarnă într-un pahar, 
Audra rămase încremenită pe loc, realizând absurdul 
situaţiei. Imediat ce Raeburn s-ar fi întors, ar fi 
observat-o, indiferent cât de nemişcată ar fi stat. 

Avusese dreptate, deoarece el se întoarse cu faţa 
spre ea, pregătindu-se să bea. Se opri însă cu 
paharul la gură, holbându-se la ea. Sprâncenele i se 
ridicară în semn de uimire. 

— Domnişoară Masters, spuse el. Puse paharul jos 
cu un clinchet puternic. Mă întrebam unde naiba v- 
aţi ascuns. 

— N-nu mă ascundeam, îngăimă Audra, furioasă 


pe ea însăşi pentru că se bâlbâia şi mai ales pentru 
impulsul vinovat de a ascunde cartea la spate, ca un 
copil prins furând dulciuri. 

Dar când privirea lui Raeburn se mută de pe chipul 
ei descompus la cartea pe care o ţinea în mână, 
aceasta era mai mult amuzată decât furioasă. 

— Se pare că v-aţi făcut un obicei din a vă simţi ca 
acasă pe domeniile mele, doamnă. 

Audra sări în picioare. 

— Vă rog să mă scuzaţi. Dacă aş fi ştiut că 
dumneavoastră o să intraţi aici- 

- Da, ştiu. Aţi fi fugit în Noua Zeelandă. O, staţi 
jos, domnişoară Masters. Am încheiat un armistițiu, 
vă amintiţi? 

Văzând că Audra nu se aşază, se răsti: 

— Staţi jos! 

Deşi dezgustată de propria ei supuşenie, Audra se 
conformă. Nu că i-ar fi păsat foarte mult de 
strigătele lui, dar Raeburn părea exact genul de om 
care îşi însoţeşte ordinele de forţă, dacă e necesar. 
În plus, nu avea de gând să lase pe Alteța Sa să 
creadă că ea poate fi atât de uşor înspăimântată. Se 
aşeză înapoi în fotoliu, aşezându-şi cartea în poală cu 
o neglijenţă forţată. 

— N-am vrut să vă deranjez, spuse ea. Numai că n- 
am văzut niciodată ceva asemănător bibliotecii 
dumneavoastră. Şi focul era lăsat aprins în cămin. 
Totul era atât de ispititor! 

— Focul este lăsat întotdeauna aprins, pentru 
mine. Imi petrec o foarte mare parte din timp aici. 
Totuşi n-am crezut niciodată că locul acesta poate 
prezenta prea mult interes pentru musafirii mei, mai 
ales pentru doamne. 


— Poate că nici nu este interesant, pentru 
majoritate. Se pare că eu am fost întotdeauna altfel. 

— Aşa este, sunteţi foarte diferită. 

Raeburn nu era singura persoană care îi spunea 
aceasta, dar era singurul care părea că o aprobă. În 
mod straniu, se simţea mult mai tulburată decât 
dacă i-ar fi adresat un compliment. 

Când el se aplecă spre ea, Audra simţi cum îi 
zvâcneşte inima, deşi tot ce făcuse a fost să-i ia 
cartea din mână şi să se uite la titlu. 

— „Ivanhoe”, citi el. N-am apucat să mă uit prin ea 
până acum. Merită s-o fac? 

— Nu prea pot să spun. Am fost întreruptă de prea 
multe ori. Dar nu e frumos că m-am apucat s-o citesc 
când trebuia să fiu în sala de bal. 

— De ce? Sunt convins că doriţi la fel de puţin ca şi 
mine să vă  întoarceţi la chestiunea aceea 
plictisitoare. 

— Plictisitoare? Păi dacă gândiţi aşa... începu 
Audra, dar se opri. Ştia că nu era treaba ei, dar nu 
se putu abţine. De ce naiba aţi organizat blestemăţia 
asta? 

— Să fiu al naibii dacă ştiu. Făcu o grimasă. Păruse 
o idee bună. Mă tem că, fiind Duce, nu dispun de 
libertatea şi independenţa dumneavoastră. Am 
anumite obligaţii chiar dacă, şi eu, sunt necăsătorit 
şi foarte mândru de asta. 

— Da, uitasem. Căutatul unei neveste - aşa cum se 
tot vorbeşte, replică Audra, neputând să-şi reţină un 
zâmbet. 

— Vi se pare amuzant? Sunt de acord că arăt şi mă 
comport ca un diavol, dar cu siguranţă pot găsi o 
femeiuşcă dispusă să mă ia. 


— Chiar prea multe. Zâmbeam doar pentru că 
totul mi se pare atât de prostesc... ăăă, vreau să 
spun - Audra şovăi încercând să dreagă cumva lipsa 
ei de tact, dar Raeburn nu părea să aibă nevoie de 
asta. 

— Haideţi, domnişoară Masters!  N-aţi ezitat 
niciodată până acum să mă insultaţi. De ce faceţi 
acum pe timida? A 

Fi, bine! El a cerut-o. Işi încrucişă braţele şi-i 
spuse cu o voce tăioasă: 

— Chiar credeţi că vă veţi găsi o nevastă în seara 
asta, la bal? Că este nevoie doar de o privire şi gata, 
imediat veţi şti pe care să o alegeţi? Scuzaţi-mă, dar 
nu prea păreţi genul care să creadă în asemenea 
absurdităţi romantice. 

— Nu sunt, cum nu sunteţi nici dumneavoastră. 
Ideea ca cineva să dea exact peste persoana 
potrivită părea atât de incitantă... Da, bineînţeles, 
este absurd. Şi totuşi... O privi drept în ochi. Şi 
totuşi, adăugă el cu o voce caldă, trebuie să încep de 
undeva. 

— Presupun că da, replică Audra, surprinsă să-şi 
audă vocea sunând atât de pierdută. Nu-şi dăduse 
seama până atunci că poate fi atât de periculos să te 
uiţi prea mult în ochii unui bărbat, mai ales dacă în 
acei ochi se oglindea o pasiune atât de aprigă şi de 
întunecată ca a lui Raeburn. Se simţi ciudat de 
ameţită şi îşi cobori brusc privirea. Nu prea vă 
foloseşte, Alteță, să zăboviţi pe-aici. Ar trebui să vă 
întoarceţi în sala de bal. În definitiv, sunteţi gazdă. _ 

— Îndreptăţită dojană, domnişoară Masters. [i 
întinse mâna. Foarte bine, atunci veniţi. 

Audra se uită disperată la degetele acelea lungi şi 


bronzate, care emanau o forţă evidentă. 

— Oh, nu, nu. Speram că îmi veţi permite să 
rămân. 

- Ba deloc! Mă tem că nu sunt atât de generos, 
doamnă. Îi luă cartea şi o aruncă pe masă. Luând-o 
de mână, o obligă să se ridice în picioare. Dacă 
trebuie să suport balul ăsta blestemat, veţi suporta 
şi dumneavoastră. 

Audra încercă să protesteze dar, de fapt, ce-ar 
putut să-i spună? La urma urmei, era castelul lui. 
Împotriva voinţei sale, se lăsă dusă din bibliotecă, 
însă, când ajunseră pe coridor, se plânse: 

— Nu e nevoie să mă strângeţi atât de tare, sir. N- 
am de gând să fug nicăieri. 

— Zău? Mi se pare că aveţi prostul obicei de a face 
întocmai, domnişoară Masters. Nu vreau să vă pierd 
din nou. Cred că vom ajunge exact la timp casă ne 
ocupăm locurile pentru următorul dans. 

— Dumneavoastră puteţi să vă duceţi, însă eu nu 
am niciun partener de dans în seara aceasta. 

— Mă gândeam că poate aţi accepta să dansaţi cu 
mine. 

— Ce? Audra se opri brusc sub arcada care ducea 
în sala de bal, trecând de la uimire la disperare. Să 
danseze cu ea? Oare Alteța Sa avea des asemenea 
manifestări nebuneşti? Nu se poate... — vreau să 
spun că sunt onorată, dar eu nu ştiu să dansez, 
Alteță. 

— Nici eu, răspunse ducele vesel. Aşa că ar putea 
fi un exercițiu interesant. 

Ţinând-o la fel de strâns, o împingea inevitabil 
înainte. Audra începuse să simtă privirile îndreptate 
spre ea, să vadă capetele apropiindu-se unele de 


altele, să audă şuşotelile. Se strădui să-şi ajunge 
roşeaţa din obraji. 

— Alteță, cred că nu m-am exprimat bine. Nu 
vreau să dansez. 

Dar cu obişnuita sa îndemânare, el o conduse la 
capătul şirului. Prea mândră pentru a insista, 
spunându-i cât de stângace era la dans sau cât de 
tare o dureau picioarele, Audra îşi înălţă ţanţoşă 
capul. Când, în cele din urmă, el îi dădu drumul la 
mână, Audra nu putu face altceva decât să rămână 
în şir. Dacă fugea de-acolo, n-ar fi făcut decât să 
sporească şuşotelile. 

Când muzica începu, Raeburn îi făcu o plecăciune 
plină de batjocură provocatoare. Furioasă, Audra 
făcu şi ea o reverență, şoptindu-i ameninţător printre 
dinţi: 

— O să vă pară foarte rău pentru asta, Alteță. 

Buzele lui se strânseră ca şi cum s-ar fi enervat. 
Următoarea dată când ajunseră faţă în faţă, el îi 
zâmbi. Audra îi zâmbi şi ea dulce, apoi îl călcă 
puternic pe picior. El izbucni surprins: 

— Viperă ce eşti! Ai făcut-o înadins! 

Îndepărtându-se, Audra se roti în jurul lui şi îi 
strecură o lovitură scurtă în fluierul piciorului. 

Raeburn îşi înăbuşi o înjurătură, încruntându- se 
fioros. 

— Vă previn, doamnă... Dar restul amenințării se 
pierdu în aer, deoarece paşii dansului îi duseseră iar 
departe unul de celălalt. 

Când se apropiară din nou, Audra îl pocni direct în 
gleznă. 

— La dracu! mârâi Raeburn. 

Privirea lui încruntată ar fi intimidat pe oricine 


altcineva, dar nu pe Audra, care era prea stăpânită 
de propria furie. De fapt, nu-şi amintea să fi simţit 
aşa o plăcere războinică în dans până acum. Trecea 
de-a lungul şirului plănuind următorul atac. 

Apropiindu-se din nou de Raeburn, se pregătea să-l 
lovească în scobitura gleznei. Dar, cu ochii mijiţi, 
Raeburn atacă primul, călcând-o pe picior. Audra îşi 
înăbuşi un strigăt. Clocotind de furie, Audra se 
pregăti pentru următoarea confruntare; îi aplică o 
lovitură zdravănă care îl făcu să se clatine. 

Expresia de pe chipul lui deveni şi mai fioroasă şi 
Audra chiar simţi un impuls să se retragă. Dar n- 
avea cum. Perfida desfăşurare a dansului îi aduse 
din nou faţă-n faţă şi el o călcă şi pe celălalt picior. 

Audra îşi muşcă buzele pentru a se abţine să nu 
înjure.  Bietele ei picioare, deja chinuite de 
strânsoarea pantofilor, nu mai puteau  îndura 
abuzurile lui Raeburn. În plus, deşi îi displăcea 
profund să fie ea prima care să cedeze, se simţea 
stânjenită de privirile şocate ale celorlalte perechi 
care dansau. 

Când ajunse din nou în faţa lui Raeburn, se înfrână 
şi, în loc să-i dea un alt ghiont, îl privi încruntată. 

— Dumneavoastră, domnule, nu sunteţi un 
gentleman, explodă ea. 

— Nici dumneavoastră, doamnă, nu sunteţi o lady. 

După acest schimb de insulte, îşi terminară dansul 
într-o tăcere îndârjită, ca nişte duelişti, învârtindu-se 
unul în jurul celuilalt cu un respect belicos. 

Imediat ce muzica se opri, Audra făcu o reverență 
extrem de scurtă şi dădu să se îndepărteze, atât de 
repede cât îi permiteau picioarele ei chinuite, dar 
Raeburn o prinse hotărât de braţ. 


- Am obiceiul, doamnă, de a-mi conduce înapoi 
partenera de pe ringul de dans, indiferent de cât de 
maltratat am fost. 

Audra ar fi dorit să se smulgă din strânsoare, dar 
considera că făcuse deja destule scene în seara 
aceea. Scrâşnind din dinţi, îi permise lui Raeburn s-o 
conducă în partea opusă a sălii. 

— Dacă vă simţiţi maltratat, asta se datorează în 
întregime purtării dumneavoastră, spuse ea. V-am 
spus doar că nu vreau să dansez. Pot să mă dau în 
spectacol şi singură, fără ajutorul dumneavoastră. 

— Sunt convins că puteţi, mai ales dacă luaţi o 
invitaţie la dans ca pe o insultă. 

— Invitaţie! Vreţi să spuneţi un ordin! Şi a fost 
într-adevăr o insultă. M-aţi invitaţi doar ca să mă 
torturați. 

— Chiar nu vă puteţi închipui un alt motiv? 

— Nu! 

Raeburn o privi ţintă. 

— V-a trecut vreodată prin minte că... N-are 
importanţă, se  întrerupse strângând din fălci. 
Servitorul dumneavoastră, doamnă. 

Făcându-i o reverență scurtă, se îndepărtă călcând 
apăsat. 

Clocotind de furie, Audra privi în urma lui, mânia 
fiindu-i domolită de sentimentul că, într-un fel, îl 
jignise. Chiar dacă el o forţase să danseze, ea se 
comportase îngrozitor de grosolan pentru o doamnă, 
chiar şi pentru excentrica Audra Leigh Masters. 
Poate chiar îi datora nişte scuze ducelui. Dar, cel 
puţin, nu-i va mai cere niciodată să danseze cu el. 

Totuşi, acest gând n-o făcea să se simtă atât de 
satisfăcută pe cât ar fi trebuit. Mai curând se simţea 


nenorocită, în special când îl văzu pe Raeburn 
învitând la dans pe o altă doamnă. 

Era o frumuseţe cu părul negru, zveltă şi 
graţioasă, strălucind ca un diamant. Dar felul cum 
aceasta îi surâdea afectat lui Raeburn, privindu-l cu 
o deferenţă slugarnică, îi întoarse Audrei stomacul 
pe dos. Incapabilă de a se mai uita la el, Audra plecă 
în căutarea unui colţ întunecat în care să se 
ascundă. 

Zărind o banchetă pe jumătate, mascată de un 
aranjament floral, Audra se cufundă în pernele de 
mătase. Nu purta niciodată astfel de zorzoane 
precum un evantai, dar acum şi-ar fi dorit să aibă 
una din blestemăţiile acelea. In salon se făcuse 
îngrozitor de cald, dar Audra nu putea spune dacă 
datorită recentului exerciţiu sau izbucnirii de furie. 

Aplecându-se să-şi maseze puţin piciorul şi 
observând că i se făcuse deja o băşică apreciabil, 
Audra îşi dori să-şi petreacă restul serii în linişte şi 
cât mai neobservată. Insă uitase complet motivul 
pentru care fugise din bibliotecă - asta până când 
Sir Ralph îi apăru brusc în faţa ochilor, reamintindu- 
i. 

Baronetul arăta ca un spiriduş înfuriat. 

— Dumnezeule, domnişoară Masters! îi reproşă el. 
Aţi uitat de dansul nostru! 

Audra se gândi că dacă mai aude, de la vreun 
bărbat, cuvântul „dans” în seara aceea, va face cu 
siguranţă un atac de apoplexie. Scoţând un picior 
din pantof şi mişcându-l pentru a-şi domoli durerea, 
spuse: 

— Trebuie să mă scuzaţi, domnule. Mă tem că nu 
voi mai putea dansa în seara aceasta. 


— Nici nu mă mir. V-am privit dansând cu 
Raeburn. Sir Ralph scoase un chicotit. Chiar am 
făcut un pariu - cine îl schilodeşte primul pe celălalt. 

-Minunat, mormăi Audra. Mă bucur că v-am oferit 
aşa o distracţie interesantă, sir. 

Audra tresări îngrozită când Sir Ralph se trânti pe 
banchetă cu atâta forţă încât aceasta se zgudui 
toată. 

— Eh, nu dau doi bani pe chestia cu dansul. Mai 
bine stăm de vorbă. 

Audra aproape că mârâi cu voce tare, dorindu- şi 
tare mult să-i fi spus că o dureau urechile, nu 
picioarele. In orice alte circumstanţe, s-ar fi 
descurcat cumva cu Sir Ralph, dar acum se simţea 
prea obosită după cearta cu Raeburn. Evident, 
discuţia se axă pe un singur subiect: vânătoarea de 
vulpi. 

Audra se gândi să-l lămurească odată pentru 
totdeauna că acest sport i se părea crud şi 
dezgustător, dar realiză că era o pierdere de timp. 
Nătărăul n-ar fi înţeles niciodată ce simţea ea. Aşa 
că ascultă resemnată în tăcere cum Entwhistle se 
lamenta de dispariţia vulpilor. 

— Nu prea mai sunt pui. O să fie un an prost 
pentru vânătoare, spunea Sir Ralph. De aceea n-ar 
trebui să-i mai vorbiţi niciodată domnului Cecil. Este 
un vulpicid. 

— Un vulpicid! 

— A omorât o vulpe care-i dăduse iama prin găini. 

— Dar dumneata omori vulpi tot timpul, protestă 
Audra indignată. 

— Asta-i altceva. Eu o fac ca lumea, hăituindu-le cu 
câini. Tocmai am încolţit un pui ieri dimineaţă, dar 


unii dintre câinii mei nu sunt prea bine dresați. Pe 
cinstea mea, Rattere şi Bellman îl sfâşiaseră în 
bucăţi până să apuc eu să recuperez blana şi botul. 

Entwhistle începu să-i descrie însufleţit detaliile 
scenei şi Audra simţi că păleşte. Când el ajunse la 
ceea ce rămăsese din cadavrul însângerat al bietului 
pui de vulpe, Audrei i se făcu rău de-a binelea. 

Salvarea îi veni dintr-o direcţie neaşteptată, o voce 
caustică întrerupând relatarea pasionată a lui Sir 
Ralph. 

— Nu prea cred că pe domnişoara Masters o 
interesează poveştile tale de vânătoare, Entwhistle. 

Amândoi se întoarseră surprinşi şi-l descoperiră pe 
Ducele de Raeburn sprijinindu-se de spătarul 
banchetei. Audra n-avea nici cea mai mică idee de 
când stătea el acolo şi asculta. Se dispreţui pe sine 
însăşi pentru felul în care inima îi bătea cu putere şi 
pentru bucuria prostească pe care o simţea 
revăzându-l. 

Cât despre Sir Ralph, deşi se ridicase respectuos 
în picioare, făcu o strâmbătură de dispreţ. 

— Pe naiba!  Domnişoara Masters e foarte 
interesată de acest sport, ceea ce nu se poate spune 
despre alţii, Alteță. Ce e cu zvonul acela absurd pe 
care l-am auzit în seara asta că s-ar putea să-mi 
interziceţi să traversez domeniile dumneavoastră 
când vânez? 

— Nu este un zvon, domnule, ci adevărul, spuse 
Raeburn răspicat. In afară de faptul că distrugi 
peluzele  chiriaşilor mei, am auzit că tânărul 
Worthington era să-şi frângă gâtul alaltăieri, sărind 
peste unul din gardurile domeniului. Dacă cineva are 
de gând să ajungă pe targă, asta nu se va întâmpla 


pe proprietatea mea. 

— La dracu! protestă Sir Ralph. Pe onoarea mea, 
n-am mai văzut asemenea atitudine. Este total 
nedemnă de un englez. Sesizând că Raeburn 
devenise rigid, baronetul cobori vocea, luând un ton 
mai împăciuitor. Nu că nu v-aş înţelege. Accidentul 
nefericit al fratelui dumneavoastră şi toată chestia. 
Dar cineva îşi poate frânge gâtul într-o mie de alte 
feluri decât vânând şi, oricum, asta s-a întâmplat 
acum mulţi ani. 

Audra crezu că observă un licăr de tristeţe în ochii 
lui Raeburn. Acesta spuse doar: 

— Cred că o faci pe sora mea să aştepte, 
Entwhistle. Ar dori să danseze cu tine. 

Deşi părea hotărât să continue disputa despre 
vânătoare toată noaptea, cuvintele lui Raeburn îl 
făcură pe Sir Ralph să tresară: 

— Lady Augusta? Ochii i se măriră a încântare, 
într-adevăr? Dumnezeule, nu vreau să-mi jignesc 
gazda. Şi, arătând extrem de flatat, se îndepărtă 
grăbit. 

Audra îi aruncă Ducelui o privire plină de reproş. 

— Nu se cuvenea să-i faceţi una ca asta surorii 
dumneavoastră. 

— Nu-i aşa? Expresia aspră a lui Raeburn se 
destinse într-un uşor zâmbet. N-are importanţă, 
deoarece, aşa cum o ştiu eu pe Gus, deja a promis 
toate dansurile. 

Sclipirea jucăuşă din ochii lui negri aproape o 
făcea să-i zâmbească şi ea. Dar Audra îşi aminti că 
se presupunea că erau supăraţi unui pe altul. 

El îşi încrucişă braţele, privind în jos spre ea. 

— Ei bine, n-aveţi de gând să-mi mulţumiţi? 


— Pentru ce? 

— Pentru că v-am scăpat de prezenţa acelui 
nătărău roşcat. 

— Sunt foarte capabilă să mă descurc şi singură cu 
Sir Ralph. 

Audra încercă să se ridice, intenţionând să plece 
de-acolo. Dar când puse piciorul jos, pantoful i se 
frecă de rană. Se aşeză la loc, reţinându-şi un oftat. 

— Ce s-a întâmplat? întrebă Raeburn, sunteţi 
lovită? 

— Nu, nu e nimic. Mă doare puţin piciorul. 

El se aşeză lângă ea pe banchetă, cu sprâncenele 
ridicate a îngrijorare. 

— Îmi pare rău. Este vina mea că am fost atât de 
grosolan. V-aţi scrântit piciorul sau este doar o 
umflătură? 

Audra se trase mai încolo, ascunzându-şi picioarele 
mai adânc sub rochie. 

— Nu e nevoie să fiţi atât de îngrijorat. Durerea 
mea n-are nicio legătură cu dumneavoastră. Este 
doar vina pantofilor ăstora blestemaţi. M-au strâns 
toată seara. Sunt cu aproape două numere mai mici. 

— Ce prostie! De ce naiba nu vi i-aţi făcut pe 
măsură? 

— Pentru că... Obrajii Audrei se înroşiră de 
mândria jignită. Pentru că e destul de neplăcut că 
sunt atât de înaltă, ca să mai am şi picioare mari, 
explodă ea. 

Poftim! Acum că îi mărturisise această mică, dar 
caraghioasă vanitate, poate că o s-o lase în pace. 
Deşi arăta destul de uimit, Raeburn spuse cu 
asprime: 

— Nu văd nimic dizgraţios în a fi înaltă şi prefer 


femeile cu picioare mari. 

— Sunteţi de-a dreptul ridicol, sir, replică Audra 
izbucni în râs, împotriva voinţei ei. 

Reaburn dădu din cap în semn de mulţumire: 

— Chiar mă întrebam dacă voi fi în stare să vă 
conving să-mi mai zâmbiţi vreodată. 

Audra încercă să revină la expresia imobilă 
dinainte, dar îi era peste puteri, mai ales că Raeburn 
continuă: 

— Indiferent că piciorul dumneavoastră lovit este 
vina mea sau nu, cred că ar trebui să vă cer scuze 
pentru că v-am forţat să dansaţi. Sora mea, Gus, vă 
poate confirma că uneori sunt foarte grosolan. 

— Vă rog, nu vă scuzati, cel puţin nu pentru că m- 
aţi călcat pe picioare. Aşa cum vă poate confirma 
sora mea, uneori mă înfurii foarte tare. 

— Aveţi dreptate să vă înfuriaţi. Am fost egoist, 
luând în considerare doar ce doream eu. În ciuda a 
ceea ce credeţi, domnişoară Masters, nu v-am invitat 
la dans doar ca să vă mânii. Am făcut-o pentru că 
doream să dansez cu dumneavoastră mai mult decât 
cu oricare altă femeie de-aici. 

— Ooh! fu tot ce-i trecu Audrei prin minte să 
spună. Răspunsul acesta i se păru nepotrivit chiar şi 
ei. Nu-mi pot închipui de ce Alteţa Voastră ar fi dorit 
asta... sunt convinsă că erau acolo multe doamne 
mult mai fermecătoare decât mine. 

— Vai de mine, am fost fermecat de moarte în 
seara asta! N-am fost niciodată mai flatat, mai 
linguşit. „Da, Alteță. Nu, Alteță. Soarele e albastru 
dacă spuneţi dumneavoastră, Alteță!” Aş putea să vă 
jur că majoritatea femeilor acelea ar fi în stare să-l 
curteze şi pe Diavolul în persoană, dacă ar şti că 


obţin un titlu de ducesă cu asta. 

— Vă compătimesc! Pot să vă înghiontesc din nou, 
dacă asta vă face să vă simţiţi mai bine. Dar, deşi 
folosise acest ton ironic pentru a-şi ascunde 
timiditatea subită, Audra se gândi să nu pară total 
răuvoitoare. Vă înţeleg, spuse. Şi eu am fost sâcâită 
de moarte de pretendenți nedoriți în timpul primului 
meu bal. Totul din cauza averii mele, ştiţi. 

— Zece mii de lire pe an, aprobă Raeburn zâmbind 
amuzat. 

Deşi o deranja să-şi aducă aminte de ieşirea ei 
grosolană, Audra continuă: 

— Dar întrucât nu vedeam niciun motiv pentru a 
mă mărita, am reuşit să-i îndepărtez pe toţi. 

— Ca prinţesa din poveste, care trăia în castelul ei 
înconjurat de ziduri cu ţepi. 

— Da, dacă vreţi. Numai că eu nu voi fi luată prin 
surprindere. Dacă ar exista un prinţ îndeajuns de 
nebun să-mi escaladeze zidul, l-aş întâmpina cu o 
sabie scoasă din teacă. 

— Aşa aţi face? Vă dau un sfat prietenos, 
domnişoară Masters. Sunt foarte îndemânatic când 
mânuiesc o sabie. 

Audra tresări, neştiind cum să interpreteze o astfel 
de replică. Dacă ar fi fost vorba despre oricine 
altcineva decât Raeburn, ar fi putut crede că îi face 
curte. Uşor tulburată, realiză brusc cât de aproape 
stătea el de ea. Bineînţeles, bancheta era destul de 
îngustă. 

Ridicându-se cu rigiditate în picioare, tuşi nervos 
pentru a-şi drege glasul: 

— Conversaţia aceasta devine caraghioasă. Cred 
că ar fi mai bine să vorbim despre altceva. De ce nu- 


mi povestiţi despre călătoriile dumneavoastră în 
străinătate? sugeră ea disperată. 

— Draga mea domnişoară Masters, sunteţi 
maestră în a vă autopedepsi. Nu v-a plictisit 
îndeajuns balul? 

— Nu, serios, nu găsesc că este plictisitor să-mi 
povestiți. Acesta este unul din dezavantajele faptului 
de a fi nemăritată, spuse ea nerăbdătoare. Nu te poți 
duce nicăieri, dacă nu târâi după tine un companion 
plicticos. Şi, în orice caz, nu poţi merge într-un loc 
atât de interesant ca Grecia... sau Roma. 

— Dar cu siguranţă că puteţi vizita Italia oricând 
doriţi. Mama dumneavoastră nu locuieşte... Raeburn 
se opri, arătând stingherit, ca de altfel toţi bărbaţii 
când vorbesc despre Lady Arabella, observă Audra. 

— 0... o cunoşti pe mama? murmură ea. 

— Păi... ăă... da, am întâlnit-o o dată, într-una din 
călătoriile mele. 

Era o afirmaţie destul de neutră, dar tocmai ce nu 
spusese Alteța Sa era foarte grăitor. 

Audra simţea că ar fi trebuit să se oprească aici, 
dar nu se putea stăpâni. Schiţă un zâmbet, care 
semăna mai mult cu o grimasă. 

— Ce mică-i lumea, nu-i aşa? Mama mea este o 
fiinţă foarte veselă. Presupun că a flirtat cu 
dumneavoastră în modul cel mai şocant. 

— Bineînţeles că nu, se grăbi Raeburn să nege. 
Uitaţi-vă puţin la chipul meu, domnişoară Masters. 
Par eu genul de bărbat cu care o femeie să vrea să 
flirteze? 

Audra îi examină cu atenţie trăsăturile, de la nasul 
acvilin şi brazdele adânci parcă săpate de o parte şi 
alta a gurii, până la sprâncenele negre şi încruntate; 


dar toate astea nu reuşeau să-i mascheze 
sensibilitatea, cu tot efortul pe care-l făcea. Da, 
constată Audra descumpănită, el era exact genul de 
bărbat cu care ar fi dorit ea să flirteze dacă ar fi fost 
adepta acestei arte. 

Această constatare era tot atât de descurajantă ca 
şi bănuiala Audrei că propria ei mamă nu se dăduse 
în lături de la a-i face ochi dulci ducelui. Când el 
încercă s-o mai  înveselească începând să-i 
povestească amuzat cum era gata să cadă într-un 
canal la Veneţia, Audra îl opri spunându-i: 

— Mă tem că am reţinut-o prea mult pe Alteța 
Voastră. Ar trebui să acordaţi atenţie şi celorlalţi 
oaspeţi. Să dansati, de exemplu. 

Privirea încruntată a lui Raeburn exprima exact ce 
gândea el despre această sugestie, aşa că Audra se 
grăbi să adauge: 

— Femeile acelea sunt atât de îndârjite, încât ar 
putea deveni periculoase dacă sunt private de 
compania dumneavoastră prea multă vreme, 
îndrăznesc să vă atrag atenţia că absenţa v-a fost 
deja remarcată. 

Raeburn aruncă priviri speriate în jur, ca şi cum s- 
ar fi aşteptat ca vreuna din femeile acelea să-i sară 
de gât, ivindu-se din aranjamentul floral. 

Făcând o grimasă, se ridică totuşi în picioare, cu 
un aer de resemnare. 

— Bine, mă voi duce să-mi fac afurisita de datorie, 
dar cu o singură condiţie. 

Audra îl privi intrigată: 

- Care anume?! 

— Îmi veţi fi parteneră la cină în seara asta. 

Simţind ceva între bucurie şi groază, Audra 


protestă: 

— O, nu, nu pot! 

— De ce nu? Am înţeles, nu dansati. Dar chiar şi 
dumneavoastră, aprigă domnişoară Masters, trebuie 
să mâncaţi. 

— Bineînţeles că da, spuse ea cu un zâmbet forţat. 
Dar... Raeburn o luă de mână, punând capăt 
protestelor ei. 

— Ca singura mea prietenă adevărată, domnişoară 
Masters, ar trebui măcar să-mi promiteţi o 
consolare, după ce că mă azvârliţi în mijlocul hoardei 
ăleia de femei vorace. 

Deşi din tonul lui se vedea că voia s-o tachineze, 
ochii exprimau altceva. Audra oftă. Oare mai exista 
pe lumea asta vreun alt bărbat care să ştie atât de 
bine să-şi folosească privirea în avantajul său? 

— Bine. Voi sta lângă dumneavoastră la cină. 

El zâmbi, luându-i mâna şi sărutându-i-o. Apoi ca şi 
cum s-ar fi temut ca ea să nu se răzgândească, făcu 
o plecăciune şi plecă. 

Audra rămase pe loc, nemişcată, multă vreme 
după ce ducele dispăruse, uitându-se ţintă la propria 
ei mână, de parcă atunci o vedea pentru prima dată. 
Sărutul lui Raeburn nu fusese deloc romantic, ci mai 
degrabă protocolar. Pielea încă mai simţea atingerea 
aspră a buzelor lui. Incepu să tremure, simțindu-se 
mai straniu decât se simţise vreodată în viaţa ei, ca 
şi cum i-ar fi venit să râdă şi să plângă în acelaşi 
timp. Tocmai ea, care nu era înclinată spre niciun fel 
de exces emoţional. 

Îşi spune că ar fi trebuit să se menţină pe poziţie 
refuzând cererea lui Raeburn de a sta lângă el la 
cină. Oare o numise „singura lui prietenă 


adevărată”. Exista oare un compliment mai frumos 
pe care un bărbat să-l facă unei femei? Audra se 
gândea că sună foarte frumos, când deodată, îi trecu 
prin minte că, din cauza stilului său retras de viaţă, 
ea nu avusese niciodată mulţi prieteni. 

Privind prin cristalul ferestrelor afară în noapte, 
Audra simţi dintr-o dată că balul părea şi mai fără 
sfârşit ca până acum, dar dintr-un motiv diferit. Cu o 
nerăbdare febrilă, socotea cât timp mai era până la 
miezul nopţii, când se servea cina. 

Realiză că timpul i se va părea şi mai lung dacă 
stătea acolo, numărând minutele. Ar fi trebuit să se 
ducă s-o caute pe Cecily, mai ales că nu o mai zărise 
cam de multişor. Nu prea era o bună doamnă de 
companie. Ridicându-se de pe banchetă, îşi părăsi 
ascunzătoarea, îndreptându-se spre centrul 
salonului, unde tocmai începuse un nou vals. 

Curios, se gândi ea, că nu observase până acum ce 
minunăţie era de fapt un bal, vârtejul culorilor, 
dansatori graţioşi care se înclinau şi se învârteau. 
Picioarele nu o mai dureau aşa de tare şi aproape că- 
i păru rău că-l trimisese pe Raeburn în căutarea unei 
alte partenere de dans. 

Trecând pe lângă colonadele salonului, se 
surprinse fredonând. Îl zări pe Raeburn în centrul 
dansului şi de-abia se stăpâni să nu râdă. Ducele cu 
un zâmbet fermecător întipărit pe faţă, valsa cu o 
doamnă destul de drăguță, dar îndeajuns de în 
vârstă pentru a-i fi bunică. Audra îşi imagină 
indignarea tuturor femeilor mai tinere prezente 
acolo. Ce diavol împieliţat era! 

Dar amuzamentul Audrei fu curmat de faptul că nu 
o descoperea nicăieri pe Cecily, printre perechile 


care dansau. Probabil că în seara aceea erau acolo 
mult mai multe femei decât bărbaţi, dar Audra nu şi- 
ar fi închipuit că încântătoarea ei soră va fi nevoită 
să stea pe margine la vreun dans. 

Imaginându-şi supărarea lui Cecily, Audra se grăbi 
s-o găsească. Majoritatea invitatelor care nu-şi 
găsiseră parteneri de dans se strânseseră în mici 
grupuri într-o parte a sălii. Încercând să ajungă la 
ele, se strecură printre scaunele împodobite cu 
panglici pe care îşi găsiseră refugiu sărmanele 
doamne neconsolate. 

Fără să vrea, o auzi pe frumuseţea brunetă cu care 
Raeburn dansase mai devreme lamentându-se pe un 
ton arţăgos văduvei cu turban violet de lângă ea: 

- Putem să mergem acasă, mamă. Din moment ce 
ducele a încetat să le mai invite la dans pe femeile 
nemăritate, este evident că şi-a făcut deja alegerea. 

— Ce aiureală spui, Charlene! Şi pe cine crezi tu 
că a ales? 

— Pe creatura aceea înaltă şi anostă care îl tot 
călca pe picioare în timpul cotilionului. Alteța Sa a 
avut o conversaţie interminabilă cu ea acolo, în 
colţul acela. Alicia Wright l-a văzut chiar sărutându-i 
mâna. 

— Domnişoara Masters? Fata aceea bătrână şi 
excentrică, care trăieşte ca un pustnic? Dar e ridicol! 
Dumnezeule mare, am auzit că ar fi chiar 
intelectuală. 

Audra ştia că n-ar trebui să mai stea acolo să tragă 
cu urechea, dar groaza parcă o ţintuise locului, 
nevenindu-i să plece. 

O altă femeie în vârstă, pe care Audra o recunoscu 
vag ca fiind doamna Wright - mamă a şase fete 


nemăritate - se aplecă în faţă şi se băgă în discuţie: 

— O fi domnişoara Masters excentrică, dar are o 
avere frumuşică, după cum spune Lady Coleby. 

Cea cu turban pufni nemulțumită: 

— Sophia Coleby este o bârfitoare răutăcioasă dar, 
de obicei, ştie tot ce se poate şti despre ceva. Insă cu 
siguranţă, ducele n-are nevoie să ţină cont de avere 
când îşi alege mireasa. 

— Draga mea, spuse doamna Wright zâmbind 
sarcastic, bărbaţii ţin întotdeauna cont de asta. 

„Nu-i adevărat!” protestă Audra în sinea «i, 
abţinându-se să intervină în conversaţie şi s-o 
contrazică pe doamna Wright. Raeburn nu ţinea cont 
de averea ei pentru simplu motiv că nu o alesese 
decât pentru a-i fi prietenă şi nimic mai mult. Era 
dezgustător din partea bârfitoarelor astea bătrâne să 
insinueze altceva. 

Dar ceea ce era mai rău de-abia acum urma. 
Doamna Wright îşi cobori vocea, dar nu destul 
pentru a nu fi auzită de la distanţă: 

— Sunt convinsă că ştiţi a cui fiică este domnişoara 
Masters. A acelei creaturi vulgare, cunoscută în 
cercurile londoneze sub numele de Lady Arabella. 
Văduvă de patru ori, căsătorită din nou, asta ca să 
nu mai vorbim despre... La adăpostul evantaiului, 
doamna Wright şopti ceva care o şocă evident pe 
doamna cu turban. Ei bine, continuă ea cu voce tare, 
asta explică de ce domnişoara Masters îi face fără 
niciun fel de jenă ochi dulci ducelui, întotdeauna am 
spus: aşa mamă, aşa fiică. Dar mă tem că 
domnişoara Masters n-o va putea concura niciodată 
pe Lady Arabella la numărul căsătoriilor. Biata de 
ea, a început prea târziu şi, în plus, ducele are o 


sănătate de fier. Se ridică şi îşi aranjă rochia. Am 
înţepenit stând aici. Mergem să dăm o tură prin 
salon? 

Cea cu turban se ridică şi ea. 

— Mergem şi noi. Hai, Charlene. Poate dacă te 
plimbi, nu va mai fi atât de evident că-ţi cauţi un 
partener. 

Cele două văduve se puseră în mişcare şi 
frumuseţea brunetă le urmă bosumflată. Audra 
înaintă încet şi se sprijini de spătarul unuia din 
scaunele rămase goale. Işi atinse obrazul cu mâna, 
întrebându- se mirată cum de putea albi şi roşi în 
acelaşi timp. 

Dacă lucrurile ar fi fost mai drept orânduite pe 
lumea asta, Audra ar fi putut să alerge după acele 
creaturi, să-i arunce mănuşa doamnei Wright şi să o 
provoace la duel pentru că-i jignise onoarea. Dar 
acesta era un privilegiu exclusiv al bărbaţilor. O 
doamnă trebuia să se mulţumească să răspundă prin 
câteva cuvinte înţepătoare - şi vai de acela care nu 
avea o limbă la fel de ascuţită ca să se apere. 

Audra ştia că n-ar trebui să se simtă afectată de 
bârfele acelea  răutăcioase. Se  autoîncurajă, 
spunându-şi că era destul de puternică pentru asta. 
Dar remarcile doamnei Wright nu erau atât de uşor 
de trecut cu vederea. Să o compare pe ea cu Lady 
Arabella, să spună că e la fel cu ea! Dumnezeu ne 
era martor că această observaţie îi sfâşiase sufletul. 

Şi totuşi se văzu nevoită să le ierte pe cele două 
harpii, deoarece vina era doar a ei. Ştiuse prea bine 
că orice femeie căreia Raeburn i-ar fi acordat mai 
multă atenţie în acea seară ar fi atras asupra ei 
comentarii nedorite şi critici geloase. Dar când îşi 


îngăduise să uite de acest avertisment - oare atunci 
când el o privise adânc şi zâmbitor, când încercase 
să-i alunge jena privind comportarea mamei ei sau 
când îi sărutase mâna? 

Însă n-avea importanţă momentul în care devenise 
o proastă, ci doar că fusese. Acum regreta că îi 
promisese lui Raeburn că va sta lângă el la cină. N-o 
fi avut ea drăgălăşenie şi şarm, dar mândria era un 
lucru care cu siguranţă nu-i lipsea. 

A fi partenera ducelui la cină le-ar fi dezlănţuit 
într-adevăr pe toate bârfitoarele acelea. Dar mult 
mai rea decât orice bârfă era îndoiala pe care 
acestea o sădiseră în mintea Audrei. 

Putea fi sigură că tot ceea ce dorea Raeburn de la 
ea era prietenia? Sărutatul mâinii, faptul că o forţase 
să danseze cu el şi că o căutase insistent şi în 
repetate rânduri în seara aceea - puteau toate 
acestea să aibă şi o altă semnificaţie? Nu şi-l putea 
imagina pe Raeburn ca fiind un vânător de zestre şi 
nici nu credea că lui îi trecea prin cap s-o ia de 
nevastă, pentru indiferent ce motiv. 

Totul era atât de confuz şi de absurd! Un singur 
lucru era sigur: că perspectiva de a da ochii cu el din 
nou o umplea de panică. Dacă ar exista o cale să 
poată dispărea înainte de miezul nopţii, să fie 
departe de acolo! Deşi Cecily n-ar fi iertat-o 
niciodată dacă o obliga să părăsească balul atât de 
devreme. 

Încă se mai gândea cam ce ar putea să-i spună lui 
Cecily când, în sfârşit, o găsi. Sau, mai exact, Cecily 
o găsi pe ea, aproape aruncându-i-se în braţe, 
înainte ca ea să poată spune ceva, Cecily suspină: 

— Oh, Audra, vreau să merg acasă! 


Audra clipi, nevenindu-i să creadă. Dar, în loc să se 
simtă  uşurată că retragerea îi fusese astfel 
asigurată, era alarmată. Cecily era foarte palidă şi 
ochii îi luceau ciudat. 

— Muffin, ce s-a întâmplat? întrebă îngrijorată 
Audra. Nici nu te-ai distrat? 

— Ba m-am distrat foarte bine. O lacrimă i se 
prelinse pe nas. Dd... dar acum cred că o să v.v... 
vomit. 

İşi duse mâna la stomac, în timp ce culoarea feţei 
îşi schimba nuanţa de la alb la verzui. 

Audra o susţinu, petrecându-şi braţul în jurul taliei 
ei. 

— Nu plânge, scumpa mea. Te duc imediat acasă. 
Unde este unchiul Matt? 

— În salon, la jocul de cărţi. 

— Bine, atunci nu-i nevoie să-l deranjăm şi pe el. 

li trimitem trăsura să-l ia mai târziu. Haide, vino. 

Luând-o de braţ, Audra o conduse spre ieşirea din 
sala de bal. Deşi îngrijorarea ei pentru Cecily era 
reală, se simţea uşor ruşinată. Solicitudinea ei era 
puţin cam exagerată, ca şi cum ar fi profitat de răul 
lui Cecily pentru a-şi masca propria ei dorinţă laşă 
de a fugi... 

Ajutând-o pe Cecily să coboare scara în spirală 
care ducea în holul de la intrare, Audra chemă un 
lacheu şi-l rugă să-i aducă trăsura şi pelerinele. 

Cecily se sprijinea de Audra, arătând complet 
nenorocită. 

— N-ar trebui să ne luăm la revedere de la duce şi 
de la Lady Augusta? întrebă ea. 

— Nu! ţipă Audra. Apoi reuşi să se calmeze şi 
cobori vocea. O să le trimitem scuzele noastre mai 


târziu. Haide, doar nu vrei să vomiţi pe podelele de 
marmură ale Alteţei Sale, nu-i aşa? 

— Oh, nu, nu, Audra. 

Acceptă, docilă, ca Audra să-i pună pelerina pe 
umeri şi să-i ridice gluga peste buclele aurii care 
încadrau un chip descompus. Audra încerca să se 
poarte cu blândeţe, sperând că propria ei nervozitate 
nu era vizibilă. Grija ei principală era ca Raeburn să 
nu observe lipsa şi să vină să ceară explicaţii. 

Nu că n-ar fi avut o scuză întemeiată. Oricine 
putea vedea cât de rău îi era lui Cecily. Dar se temea 
că Alteța Sa avea o stranie capacitate de a vedea, 
dincolo de îngrijorarea pentru Cecily, disperarea 
care se oglindea, cu siguranţă, în ochii Audrei. 

Înfăşurându-se în pelerină, Audra o grăbi pe Cecily 
spre uşă. Însă exact când credea că a scăpat, cele 
mai îngrozitoare temeri i se adeveriră. Raeburn 
apăruse în căpătui scărilor, proiectând o umbră 
lungă pe trepte. 

Fără să se uite înapoi şi fără să ezite, Audra o 
împinse afară pe sora ei. In ciuda protestelor 
mormăite de Cecily, Audra aproape o târî spre 
trăsura care aştepta în curtea interioară. 

— Ei, Audra, se plânse Cecily, dar Audra de-abia o 
auzea din pricina bătăilor puternice ale propriei ei 
inimi. Se grăbea atât de tare, încât se împiedică şi 
unul dintre pantofi îi ieşi pe jumătate din picior. 

Blestemând, Audra se aplecă să şi-l pună la loc 
dar, în acel moment, îl auzi pe Raeburn strigându-i 
numele. Strigând? Nu, mai degrabă urlând. 

Blestemând din nou, îşi scoase furioasă întâi un 
pantof, apoi pe celălalt, aruncându-i în direcţia 
şanţului cu apă. 


Desculţă, dar putându-se mişca mai rapid, o trase 
pe Cecily lângă portiera trăsurii. 

— Dar Audra, protestă Cecily. Cred că ducele 
este... 

Audra n-o lăsă să termine, împingând-o în trăsură. 
Strigând vizitiului să mâne cât poate mai repede, 
deoarece domnişoarei Cecily îi este rău, Audra se 
aruncă şi ea înăuntru. Un lacheu închise portiera şi 
Audra mai apucă să-l vadă pe duce apărând afară, în 
lumina felinarului. 

Lăsând să-i scape o înjurătură, se repezi strigând 
pe alee, dar cuvintele sale fură înăbuşite de 
zgomotul trăsurii care ţâşni afară din curte de parcă 
ar fi fost urmărită de o mie de demoni. 

Nu, nu de o mie, ci de unul singur, se gândi cu 
mâhnire Simon, oprindu-se să-şi tragă răsuflarea şi 
trecându-şi furios mâna prin părul răvăşit de vânt. 
Cu mâinile în şolduri, privi neputincios trăsura în 
noapte. 

Ce naiba o apucase pe femeia aceea? Să fugă aşa, 
fără un cuvânt, după ce acceptase să cineze cu el. 
Fugise ca-ntotdeauna. Dacă o altă femeie l-ar fi 
evitat, n-ar fi fost deloc surprins. Dar domnişoarei 
Masters nu îi era teamă de el, ba chiar dimpotrivă. 
Deşi nu era orgolios de felul lui, se autoflată că ea 
chiar îl plăcea oarecum. 

„Mă rog, asta este, murmură Simon,” întorcându- 
se pe călcâie. 

Doar nu era să stea afară toată noaptea, suspinând 
după ea ca un îndrăgostit neghiob. Aerul era de-a 
dreptul îngheţat şi deja câţiva lachei începuseră să-l 
privească de parcă înnebunise dintr-o dată, ceea ce 
era probabil adevărat. 


Dar acum îi era şi mai greu să se întoarcă la bal. 
Seara, care începuse promiţător, i se părea acum 
complet anostă. Şi totul din cauză că ea plecase. 
Raeburn era destul de cinstit cu sine însuşi ca să 
recunoască atracţia pe care o exercita asupra lui 
domnişoara Masters, în ciuda celor câteva momente 
în care îi venise s-o strângă de gât. Totuşi, 
începuseră să se înţeleagă bine până la urmă. Atunci 
de ce fugise? 

Poate că această plecare precipitată avea o 
legătură cu ceea ce îi declarase, ridicându-şi sfidător 
bărbia, despre pretendenţii ei anteriori: „l-am gonit 
pe toţi”. Raeburn se întreba dacă ea îşi dăduse 
seama cât de vulnerabilă arătase atunci când îi 
spusese asta. 

Exact ca prinţesa din poveste care se ascunde 
după zidul cu ţepi. Raeburn glumise, dar acum 
realiză că nu fusese chiar atât de departe de adevăr. 

— Numai că, domnişoară Masters, eu nu sunt 
prinţul, murmură Raeburn încruntându-se. Eu semăn 
mai mult cu balaurul, şi nu există nicio afurisită de 
cale pentru a mă ţine departe. Strângând 
ameninţător din fălci, Simon se îndreptă înapoi spre 
castel, când un băiat de la grajduri se apropie de el 
şi îi spuse timid: 

— Mă scuzaţi, Alteță. Dar doamna care a plecat în 
grabă... Şi-a uitat ăştia. 

Ochii băiatului se făcuseră mari cât două farfurii şi 
îi înmână ceva lui Simon. Când văzu ce era, Simon 
izbucni într-un hohot de râs. 

Exact atunci, Lady Augusta apăru din casă, cu 
răsuflarea precipitată: 

— Simon, te-am văzut coborând în fugă pe scări. S- 


a întâmplat ceva? 

— Nu, nimic, Gus. Absolut nimic, răspunse el, 
sărutând-o uşor pe obraz, spre uimirea «i. 
Încruntându-se încurcată, îl privi cum trece pe lângă 
ea, fluierând o melodie. 

Fu şi mai nedumerită când observă că ţinea în 
mână o pereche de pantofi de bal şi zâmbea, într-un 
fel în care n-o mai făcuse de foarte multă vreme. Mai 
exact, de când murise Robert... 


Trecuse o bună parte din acea dimineaţă şi Audra 
tot nu reuşea să se smulgă din moleşeala care o 
cuprinsese. Nu avea nici cel mai mic chef să meargă 
să călărească sau să se ducă până la biblioteca 
locală să vadă ce cărţi mai primiseră. 

Ar fi putut măcar să citească, mai ales că, Cecily 
fiind încă în pat, în casă era linişte. Dar „Ivanhoe” 
zăcea nedeschisă pe măsuţa din salon, Audra 
neavând energie nici măcar s-o deschidă. 

Muffin petrecuse o noapte foarte rea şi agitată 
după ce plecaseră de la bal, vomând de mai multe 
ori, o dată în trăsură în drum spre casă şi o dată în 
camera ei. Ocupată toată noaptea să o îngrijească pe 
Cecily, Audra fusese prea extenuată ca să se 
gândească la ceva până acum. 

Cufundată în fotoliul ei din faţa şemineului, privea 
apatică la ceea ce mai rămăsese din bucheţelul pe 
care i-l dăruise unchiul Matthew. Florile erau deja 
ofilite, o tristă amintire a balului din noaptea trecută. 


Audra auzea de domnişoare sentimentale care 
presau florile între filele unei cărţi, pentru a le aduce 
aminte de o anumită noapte. Insă Audra, dimpotrivă, 
ar fi dorit să uite cât mai curând seara în care se 
făcuse de râs atât de îngrozitor. 

Când, atingându-le, câteva petale ofilite îi căzură 
în palmă, Audra zvârli tot buchetul în şemineu, 
privind apoi flăcările cum îl mistuie cu furie, 
troznind şi sâsâind. Presupunea că până la acea oră 
tot comitatul aflase despre plecarea ei intempestivă 
de la bal şi acum toţi flecăreau. Făceau speculaţii şi 
puneau întrebări pe tema asta. Probabil că vor 
ajunge la concluzia că fusese o nouă manifestare a 
ciudăţeniei ei. In definitiv, la ce altceva te puteai 
aştepta de la o femeie care preferă cărţile înaintea 
bărbaţilor? 

Insă era mult mai bine aşa decât să flecărească în 
legătură cu ea şi cu ducele. Din fericire, în scurtă 
vreme o bârfă proaspătă le va distrage atenţia şi 
excentrica fată bătrână de la Meadow Lane va fi dată 
din nou uitării. 

Dar Reaburn? Oare el o să uite? Probabil că era 
foarte supărat pe ea pentru că fugise fără nicio 
explicaţie. Acest gând o făcu pe Audra să râdă, în 
ciuda faptului că era abătută. Având în vedere 
temperamentul lui Raeburn, care în multe privinţe 
rivaliza cu al ei, a spune despre el că era supărat 
suna ca şi cum ai numi incendiul care arsese o casă 
până la temelii „o mică scânteie”. 

Dar, indiferent cât de furios ar fi fost Raeburn 
acum, o să uite repede. Niciun bărbat nu putea să 
îndure atâtea jigniri câte îi adusese ea. O s-o 
ocărască în gând şi apoi o să-şi îndrepte atenţia în 


altă parte, reîntorcându-se la preocuparea de a-şi 
căuta nevastă, umplând apoi camerele pustii ale 
castelului cu moştenitori. 

În ceea ce o privea pe ea însăşi, era nevoie doar 
să-şi scoată din minte evenimentele din seara 
precedentă. Se terminase în sfârşit cu nesuferitul de 
bal. Putea să se reîntoarcă la viaţa ei liniştită. 

Dar tocmai aici era problema. Nu era deloc sigură 
că va reuşi, că nu va fi mereu urmărită de 
sentimentul că pierduse ceva extraordinar de 
preţios. 

Pe singurul ei prieten adevărat. 

Mirându-se de ce se lăsa pradă unor astfel de 
gânduri deprimante, Audra îşi rezemă capul de 
spetează şi închise ochii. Era suficient de obosită ca 
să poată  moţăi câteva minute, dar doamna 
Meguiness intră tocmai atunci în salon ca s-o anunţe 
că avea un vizitator. 

— Oricine ar fi, spune-i că nu sunt acasă, zise 
Audra. 

— Dar este unchiul dumneavoastră, reverendul 
Masters. 

Audra deschise brusc ochii. Ce-l adusese la 
Meadow Lane atât de devreme? Tresări, îngrozită. 
Probabil că bătrânul avea să-i ceară nişte explicaţii, 
cât se poate de îndreptăţite, despre ceea ce se 
întâmplase cu o seară înainte la bal. Audra nu 
credea că va ajunge vreodată să nu dorească s-o 
vadă pe ruda ei favorită, dar ar fi preferat ca unchiul 
Matthew să-i mai fi lăsat câteva zile, poate chiar 
câteva săptămâni, să-şi revină înainte de a-l înfrunta. 

Dar acum nu-i lăsase nici măcar câteva secunde, 
apărând aproape instantaneu în salon. Deşi îmbrăcat 


sobru în negru, parcă nici gulerul bisericesc nu 
reuşea să-i mascheze aerul ştrengăresc. Şuviţele 
sale albe de păr erau, ca de obicei, strânse într-o 
coadă, iar nasul şi obrajii dolofani erau roşii de la 
frigul de-afară. Obişnuitul său pas sprinţar o făcu pe 
Audra să-l privească nu fără o oarecare invidie. 

Niciun bărbat de vârsta lui nu se cuvenea să arate 
atât de înfloritor după ce petrecuse câteva ore 
obositoare la un bal. Mai ales că ea însăşi se simţea 
atât de dărâmată. Se ridică şi-l sărută pe obraz. 

— Bună dimineaţa, unchiule Matt. 

— Uite că-şi aminteşte cine sunt, bombăni supărat 
bătrânul. Chiar începusem să mă îndoiesc, după ce 
am fost abandonat la castel ca o umbrelă sau alte 
zorzoane, pe care să le recuperezi altădată. 

— Îmi pare rău, sir. Nu ţi-a explicat Jack 
Coachman că lui Cecily i s-a făcut rău? l-am spus s-o 
facă. 

— Hm! pufni el, uitându-se la Audra cu o privire 
pătrunzătoare, care o făcu să se simtă stingherită. 

— Serios, aşa a fost. Am stat trează toată noaptea, 
îngrijind-o. Nu înţeleg ce a apucat-o aşa dintr-o dată. 
O gripă, probabil. 

— Mai degrabă prea multă şampanie, replică 
unchiul Matthew, instalându-se comod în fotoliul 
Audrei. 

— Şampanie! exclamă Audra. Muffin a băut 
şampanie? N-a băut niciodată ceva mai tare ca 
limonada. 

— O fată trebuie să soarbă şi ea o dată pentru 
prima oară. Toată lumea trebuie în cele din urmă să 
aibă de-a face cu produsul viței de vie. Unchiul 
Matthew îşi înălţă cu pioşenie ochii spre cer. Eu 


însumi mi-am dedicat jumătate din viaţă studiului 
fabricării vinului. 

Audra se mulţumi să dea din cap, plină de 
remuşcări. Ceea ce tocmai aflase îi accentuase 
sentimentul de vinovăție. 

— Trebuia s-o supraveghez mai îndeaproape pe 
Cecily ieri seară, spuse ea. Trebuia să am mai multă 
grijă de ea. 

— Prostii! Erau destule persoane care-i purtau, de 
grijă. Femeia aceea, Lady Coleby, era acolo, nu-i 
aşa? Şi Lady Augusta, care s-a purtat foarte atent cu 
copila, prezentând-o tinerilor. 

— A făcut ea asta? M... mă tem că n-am observat. 
Sigur că nu, se mustră Audra în gând, pentru că 
eram prea ocupată să-l observ pe fratele ei. 

— În ceea ce mă priveşte, spuse unchiul Matthew, 
servindu-se cu nişte tutun, am fost bucuros să te văd 
preocupată mai puţin s-o dădăceşti pe sora ta şi mai 
mult să te distrezi tu însuţi. Te-ai simţit bine la bal, 
nu-i aşa? 

— A fost... suportabil, răspunse Audra, simțind că 
urăşte privirea vicleană cu care o iscodea unchiul 
Matt. 

El oftă adânc. 

— Aş vrea să pot spune acelaşi lucru şi despre 
duce. Dar arăta îngrozitor de trist. Mai ales la cină. 

— Oh! într-adevăr? ţipă Audra. Simţind că roşeşte, 
se întoarse brusc cu faţa la fereastră. Vreau să spun, 
cred că exagerezi. 

— N-am văzut niciodată un bărbat care să arate 
atât de distrus, continuă unchiul Matt. Totuşi, azi- 
dimineaţă când a venit la mine arăta mai bine 
dispus. 


— Poftim?! Audra se întoarse brusc, holbându-se la 
el. 

Unchiul Matt făcu o pauză nemilos de lungă, fiind 
ocupat să se mai servească din tutun. Audra crezu că 
o să-i toarne tot conţinutul cutiei în cap dacă nu 
binevoia să continue. 

— Te-a vizitat ducele? insistă ea. De ce? 

— De ce nu, draga mea? Deşi familia Raeburn n-a 
venit niciodată la slujbele mele, îl ştiu pe Alteța Sa 
de pe vremea când umbla în pantaloni scurţi. Chicoti 
scurt. Cred că a fost plăcut surprins ieri seară să 
descopere că sunt în viaţă. 

— Asta nu explică de ce Alteța Sa te-a vizitat în 
dimineaţa asta. 

— În principal, pentru a sta de vorbă. 

Audra îl privi suspicioasă, ca un general care-l 
bănuieşte pe unul din aghiotanţii săi de trădare. 

— De vorbă? Despre ce? 

— Despre multe lucruri. Despre scriptură, despre 
imnuri religioase. Alteța Sa este un om foarte 
educat. 

— Şi nu mă îndoiesc că e la fel de evlavios ca tine. 
Lasă gluma, unchiule. Ce-a vrut de fapt? Avea vreo 
legătură cu... 

Nu reuşi să-şi termine fraza pentru că, în acel 
moment, menajera dădu buzna în salon, anunţând-o 
că sosise o trăsură. 

— Spune, oricine ar fi, că nu sunt acasă, spuse 
Audra răspicat. 

— Dar, de data aceasta, este mătuşa 
dumneavoastră. 

Audra simţi că era sătulă până peste cap de rude. 

— E imposibil, izbucni ea. N-am nici-o mătuşă pe o 


rază de câteva sute de mile. 

— Ei bine, cred că este vorba despre aceea a cărei 
cameristă stivuieşte bagajele în holul de la intrare 
chiar în acest moment, replică sever doamna 
Meguiness. Spune că au venit de la Londra. Dar, 
dacă dumneavoastră credeţi că femeia aceea este o 
impostoare... 

Menajera ridică din umeri, dând să iasă din 
cameră. 

— Stai! ţipă Audra. De la Londra? Nu cumva 
mătuşă Saunders? 

— Chiar ea, domnişoară, răspunse doamna 
Meguiness zâmbind atotcunoscător. 

Audra se întreba uneori dacă menajera ar fi în 
stare să anunţe şi Apocalipsa cu aceeaşi satisfacţie 
zâmbitoare. 

Clătinându-se, Audra se sprijini de fotoliul 
unchiului Matt. Era mai şocată şi mai îngrozită decât 
ar fi fost dacă un fulger ar fi căzut deasupra casei. 
Doamna Prudence Saunders, aici, la Meadow Lane? 
Audra n-avu timp să-şi revină, apucă doar să 
schimbe o privire înspăimântată cu unchiul Matthew 
înainte ca mătuşa ei să apară în salon. 

Trecuseră mulţi ani de când, după dezastruosul ei 
sezon londonez, se despărţiseră în termeni atât de 
duri. Însă sora mai mare a mamei ei arăta la fel de 
severă şi împietrită cum şi-o amintea Audra, un 
adevărat iceberg, îmbrăcată în gri-argintiu. 

Audra se gândise de multe ori că natura îşi 
împărţise darurile foarte inegal între Lady Arabella 
şi doamna Saunders. În timp ce mama ei era 
frumoasă şi cu o nemaipomenită sete de viaţă, 
mătuşa Prudence primise prea mult bun-simţ şi 


bună-cuviinţă rigidă. Atât de mult încât devenise 
incapabilă de a se bucura de ceva. 

Ochii îi erau de un albastru pal, aproape spălăcit. 
Mătuşa Saunders îşi ascundea acest defect folosind 
un lornion prin care tocmai o privea pe Audra, 
supunând-o unei inspecții critice. 

Era absurd, dar Audra se simţi din nou ca la 
nouăsprezece ani, neîndemânatică şi stingheră. Işi 
duse mâna la boneta de fată  nemăritată, 
înghesuindu- şi o buclă răzleaţă. 

— Ei bine, domnişoară, mitralie doamna Saunders. 
Am călătorit foarte mult şi dezagreabil de la Londra 
până aici. Acum ai de gând să stai acolo şi să te 
holbezi la mine? 

— N... Nu, mătuşă, eu... se bâlbâi Audra, reuşind 
să facă o plecăciune caraghioasă. Sunt doar şocată... 
vreau să spun, e o surpriză să te văd aici. 

Nici nu se punea problema s-o îmbrăţişeze pe 
mătuşa Saunders, aceasta catadicsind însă să-i 
întindă două degete pentru a le săruta. 

— Nu mi-ai trimis tu o scrisoare plină de cele mai 
fierbinţi rugăminţi în favoarea surorii tale? întrebă 
ea. 

— Păi, ba da. 

Audra se abţinu să-i spună că se gândise că avea s- 
o arunce în focul din şemineu. În niciun caz, nu se 
aşteptase ca mătuşa Saunders să străbată ca o furie 
tot drumul de la Londra pân-acolo. 

De la Londra? Dintr-o dată, importanţa acestei 
vizite îi sări în ochi Audrei şi bănui de ce venise 
mătuşa Saunders. O speranţă nemărginită îi încolţi 
în suflet. 

— Oh, mătuşă, deci te-ai hotărât să-i faci ieşirea în 


lume lui Cecily sezonul acesta. Ai venit s-o iei la 
Londra! Trebuie să mă duc imediat să-i spun. Va fi 
nebună de bucurie. 

— Nu te grăbi aşa, domnişoară, spuse mătuşa 
Saunders, oprind-o să iasă din cameră. N-am uitat de 
tot anumite dezastre trecute. Deşi ştiu că trebuie să- 
mi fac datoria faţă de nepoatele mele, acum sunt 
mult mai atentă pe cine iau ca protejată. Mai întâi 
trebuie s-o examinez pe copilă. 

Audra ar fi vrut să explice că Cecily nu era un cal, 
dar reuşi să-şi ţină gura. Inspiră adânc, amintindu- şi 
că doamna Saunders era cea mai bună, poate unica 
şansă a lui Cecily de a fi prezentată la Londra. 

— Bineînţeles, mătuşă, consimţi ea. Sunt convinsă 
că o vei găsi absolut fermecătoare pe sora mea. Nu 
seamănă deloc cu mine. 

— Sper, spuse doamna Saunders cu răceală. 

Îşi puse din nou lornionul şi contemplă cu o privire 
dezaprobatoare salonul. Tresări violent, gata să 
scape lentila din mână, când dădu cu ochii de 
bătrânul gentleman de lângă şemineu. 

Audra uitase de prezenţa unchiului Matthew acolo. 
De obicei foarte bucuros să vadă pe cineva de sex 
feminin şi să facă reverenţe galante, de data aceasta 
reverendul Masters se ridică ţeapăn în picioare şi 
înclină abia vizibil din cap. 

— Mătuşă Saunders, începu Audra. Acesta este... 

— Ştiu cine este, spuse mătuşa Saunders pe un ton 
de evidentă neplăcere. Ne-am cunoscut la botezul 
surorii tale. 

— Într-adevăr, murmură Audra cu nervozitate. 

Auzise vorbindu-se în familie despre nişte 
neînţelegeri dintre mătuşa ei şi reverendul Masters, 


dar nu dăduse crezare. Cu siguranţă, nici măcar un 
ştrengar bătrân ca el n-ar fi îndrăznit să o tachineze 
pe mătuşa Saunders. 

— Doamnă, spuse el. Aş dori să spun că îmi face 
plăcere să vă întâlnesc din nou. 

Dar nu pot. Unchiul Matt ar fi putut la fel de bine 
să adauge aceste cuvinte. Intreaga lui atitudine o 
exprima. După ce sărută mâna întinsă a doamnei 
Saunders, se întoarse cu faţa spre şemineu, 
încălzindu-şi mâinile la foc de parcă ar fi fost atinse 
de ger. 

Mătuşa Saunders îşi luă privirea de la el pufnind 
iritată: 

— Şi unde este Cecily? Aş dori s-o văd imediat. 

— O, nu! protestă Audra, gândindu-se la imaginea 
lui Cecily, cu ochii tulburi de prea multă şampanie. 
Mă tem că sora mea este încă în pat. 

— La ora asta?! Sper că nu este excesiv de 
gingaşă. Dispreţuiesc oamenii bolnăvicioşi. 

— Nu-i adevărat, Cecily este înfloritor de 
sănătoasă. Vrea doar... să fie la modă. A auzit că la 
Londra toate domnişoarele binecrescute îşi petrec 
dimineţile în pat... şi Cecily se străduie întotdeauna 
să fie bine crescută. 

— Asta sună promiţător. Bine. Atunci du-mă în 
camera de oaspeţi, să mă spăl de praful de pe drum. 
Sper că Cecily îşi va face apariţia în salon la ora 
ceaiului. 

— Bineînţeles, mătuşă. 

Audra deschise ea întâi uşa, dornică să iasă mai 
repede din cameră, mai ales că era convinsă că 
unchiul Matthew se sufoca de indignare, gata să 
explodeze de dorinţa de a-i comunica doamnei 


Saunders părerea lui despre modul în care dăduse 
buzna în casă. 

Îndată ce o văzu pe mătuşa instalată în singurul 
dormitor liber, Audra îi spuse doamnei Meguiness 
să-i ducă unchiului ei nişte vin de Porto, în speranţa 
că acesta îl va mai îmblânzi şi-l va ajuta să se abţină 
de la a face sau spune ceva care s-o ofenseze pe 
doamna Saunders. 

Distrusă Audra năvăli în dormitorul lui Cecily. 
Dând la o parte perdelele pentru a face lumină, 
strigă: 

— Repede, Muffin, trebuie să te scoli. 

Singurul răspuns fu un geamăt de sub cuvertura 
albă garnisită cu dantelă. 

— Te rog, nu ţipa, Audra. Sunt pe moarte. 

Audra se repezi spre dulapul lui Cecily, trecând 
rapid în revistă rochiile. 

— Oare ce-ar fi bine să îmbraci? murmură ea. Ceva 
simplu, dar elegant, cred. 

— Tot ce-mi trebuie este un giulgiu, spuse Cecily. 
Poţi să iei broşa mea cea mai scumpă, Audra. Şi dă-i 
unchiului Matt miniatura, să-i aducă aminte de mine. 

Audra se opri o clipă şi aruncă mogâldeţei din pat 
o privire neliniştită. 

— Trebuie să te scoli, Cecily. Mătuşa Saunders a 
venit de la Londra special ca să te vadă. 

— Pe patul de moarte? 

— Nu, prostuţo! Să vadă dacă eşti într-o formă 
potrivită pentru ca să te ia la Londra şi să te 
pregătească pentru ieşirea în lume. 

— Ce?! Cecily aruncă deoparte cuvertura, 
ridicându-se în capul oaselor. 

— Presupun că va trebui să-i spun mătuşii 


Saunders că a ajuns prea târziu, tocmai la timp 
pentru a fi martoră la moartea ta. 

Dar Cecily abia o auzea. Cu un scâncet uşor, se 
dădu jos din pat. 

— Oh, Audra, trimite-o imediat la mine pe Heloise 
cu fierul de călcat părul. Trebuie să-l aranjeze ca 
lumea. Şi unde-mi sunt sandalele? 

Lăsând-o pe Cecily alergând înnebunită prin 
cameră, Audra se retrase, zâmbind amuzată. 
Niciodată o femeie nu-şi revenise atât de miraculos 
de pe patul de moarte. 

Vinul pe care doamna Meguiness i-l servise 
reverendului Masters probabil că fusese acru, 
deoarece primul lucru pe care îl făcu bătrânul când 
Audra se întoarse în salon fu s-o întrebe când avea 
de gând s-o trimită „pe femeia aceea” să-şi facă 
bagajele. 

— Pe doamna Meguiness? întrebă naivă Audra. 

Sunt de acord că nu este întotdeauna o fiinţă 
agreabilă, dar... 

— Ştii foarte bine la cine mă refer, domnişoară. La 
zgripţuroaica aia de la Londra. Meduza aceea care 
văd că te-a transformat deja în stană de piatră. Ai 
acceptat supusă toate jignirile, purtându-te ca o 
fetişcană slabă de înger! 

Audra înţepeni, bătând în retragere: 

— Ar trebui să iei în considerare ce şansă 
reprezintă pentru Cecily, unchiule. Tu însuţi ai spus 
că viaţa asta retrasă nu e bună pentru copilă. Dacă 
mătuşa Saunders o duce la Londra, Cecily va avea 
viitorul asigurat. 

— Şialtău? tună el. 

— N-o să mai fiu obligată să mă duc la baluri. O să 


am din nou timp să citesc. 

— Nu la asta mă gândeam! 

Tremurând de indignare, unchiul Matt se repezi la 
clopoțel şi sună, cerându-i menajerei să-i aducă 
pelerina şi pălăria. 

— Nu rămâi la ceai? întrebă Audra, ruşinată în 
sinea ei de uşurarea pe care i-o producea plecarea 
lui. 

— În compania acelei femei? Nu, mulţumesc. 
Prefer ceaiul dulce, nu cu lapte acru. 

Aruncându-şi pelerina pe umeri şi îndesându-şi 
tricornul pe cap, unchiul Matthew ţâşni furios afară 
din salon. 

Audra oftă, regretul de a-l vedea pe unchiul său 
favorit părăsindu-i astfel casa amestecându-se cu o 
presimţire sumbră care privea următoarele ore. 

Dar, într-un fel sau altul, reuşi să se fofileze tot 
restul după-amiezii. Mătuşa Saunders, neobişnuită 
cu programul de la ţară, fusese neplăcut surprinsă 
auzind ce devreme se cinează la Meadow Lane. 

— Şi ai angajat o femeie ca bucătăreasă, Audra? se 
plânse ea. Credeam că timpul pe care l-ai petrecut 
cu mine la Londra ţi-a creat o imagine adecvată 
despre cum se organizează o gospodărie. Dar văd 
că... 

Mătuşa Saunders ridică resemnată din umeri, cu o 
expresie de martiră pe care Audra o cunoştea prea 
bine. _ 

— Cecily se dusese să se schimbe pentru cină. In 
timp ce o aşteptau în salon, nu prea găsiră nimic să- 
şi spună. 

Se simţi uşurată când Cecily cobori şi li se alătură. 
Fata arăta deosebit de dulce, cu buclele blonde 


prinse cu o panglică şi îmbrăcată într-o rochie de 
tafta de un roz-roşcat. li pusese chiar şi o fundă 
caraghioasă lui Frou-frou. 

Imaginea unei atât de perfecte domnişoare ar fi 
trebuit s-o încânte pe mătuşa Saunders, dar aceasta 
strânse din buze, privind-o insistent prin lornion. 

— Niciodată nu am fost de acord cu câinii în salon, 
Cecily. 

— Nu este un câine, mătuşă, spuse Audra. Este un 
mops. 

Deşi Cecily era vădit deranjată de dezaprobarea 
mătuşii sale, se grăbi să completeze: 

— Frou-frou este foarte bine crescută, dar pentru a 
fi sigură că nu vă va deranja, o s-o pun să stea în 
coşulețul ei. 

Muffin se strāduia sā placă. Nu i-ar fi crăpat fața 
vrăjitoarei ăleia bătrâne dacă i-ar fi adresat fetei un 
zâmbet încurajator, se gândi Audra furioasă. 

Era mai rău s-o vadă pe Cecily pironită de privirea 
critică a mătuşii ei, decât toate chinurile pe care le 
îndurase cândva ea însăşi ca victimă a acelui original 
lornion. Dar Audra se străduia să-şi ascundă revolta. 

Mătuşa Saunders o chemă pe Cecily să se aşeze 
lângă ea pe canapea. 

— Aşa, copilă, spuse ea. Ai crescut foarte mult de 
când te-am văzut ultima oară dar, din fericire, nu 
atât de înaltă ca sora ta. Deci ai locuit aproape 
numai cu Audra? Un aranjament foarte straniu, dar 
înţeleg că răposatul tău tată nu avea alte rude, iar în 
ceea ce o priveşte pe mama ta... Mă rog! Ridică 
semnificativ din umeri. Se înţelege că Audra a avut o 
mare influenţă asupra educaţiei tale? 

— O, da, mătuşă, începu Cecily inocentă, ignorând 


pericolul pe care-l ascundea întrebarea. Audra a 
avut întotdeauna grijă să învăţ să călăresc bine, să... 

— Dar în ultimii doi ani, interveni Audra, Cecily a 
fost la pensionul domnişoarei Hudson. 

— Într-adevăr? Sunt bucuroasă s-aud asta. Şi ce-ai 
învăţat acolo, copila mea? 

Mătuşa Saunders o supuse pe Cecily unui adevărat 
interogatoriu, ignorând-o total pe Audra, care se 
apropiase de fereastră şi privea în grădină. Peisajul 
era complet întunecat, fără nici urmă de lună pe cer. 
Era genul de noapte îngheţată pe care s-o petreci 
singur, ghemuit lângă şemineu, cu o carte bună în 
mână. Sau, dacă nu singur, măcar cu o persoană mai 
plăcută decât mătuşa Saunders şi mai puţin 
zvăpăiată decât Muffin. Cu cineva căruia să-i placă 
să citească sau cu care să vorbească despre altceva 
decât despre pălăriile la modă, care să ştie să 
glumească sau cu care să stea şi să privească în 
tăcere focul din şemineu. 

Cineva pe care Audra nu şi-l putuse niciodată 
imagina prea clar până acum. Dar în seara aceasta, 
în mintea Audrei se înfiripase imaginea unor şuviţe 
negre şi a unor ochi întunecaţi, a unei priviri 
încruntate care, atunci când se transforma într-una 
zâmbitoare, era capabilă să încălzească nopţi chiar 
mai reci decât aceea. 

Audra se frecă la ochi ca pentru a îndepărta acea 
imagine, îngrozită de ceea ce îi trecea prin cap. 
Şocul provocat de venirea mătuşii Saunders trebuie 
s-o fi tulburat mai tare decât îşi dădea seama. Sau 
poate că citise prea multe romane de dragoste în 
ultimul an. Ar trebui să se orienteze spre ceva mai 
caustic, ca Swift sau Pope. 


Tonul îngheţat al mătuşii Saunders o smulse brusc 
din visare: 

— Audra! Ce înseamnă gălăgia aceea care se aude 
din holul de la intrare? 

— Gălăgie? Audra îşi încordă auzul, ascultând. 
Auzi uşi trântite şi zgomotul greu al unor paşi. 

— Sper că, nici măcar în ţinuturile astea barbare, 
nu se primesc vizite atât de aproape de ora cinei. 

— Bineînţeles că nu, mătuşă, spuse Audra 
plictisită, neobosindu-se nici măcar să se întoarcă 
spre uşa salonului când o auzi deschizându-se. 
Spune oricui ar fi că nu sunt acasă, doamnă 
Meguiness. 

— De ce nu-i spuneţi chiar dumneavoastră? îi 
replică o voce aspră binecunoscută. 

Raeburn. 

Inima Audrei zvâcni cu putere. Se întoarse atât de 
brusc încât era gata să dărâme statueta grecească 
de pe masă, prinzând-o în cădere. Punându-şi mâna 
în dreptul inimii care se zbătea, nu fu în stare decât 
să se holbeze la bărbatul înalt şi cu expresie 
întunecată care părea să umple cadrul uşii. N-ar fi 
trebuit să fie atât de surprinsa, se gândi ea. Alteța 
Sa poseda parcă un talent diabolic de a apărea exact 
atunci când ea se aştepta mai puţin. Faptul că nu era 
singura persoană din încăpere şocată de această 
apariţie nu-i aducea nicio alinare. Cecily scoase un 
țipăt de surpriză, iar mătuşa Saunders îşi scăpase 
lornionul. 

leşit parcă din întunericul nopţii, Raeburn arăta 
de-a dreptul ameninţător, cu şuviţele întunecate, 
sprâncenele stufoase, expresia severă şi ochii negri 
strălucitori. În ciuda croielii impecabile şi elegante a 


costumului în stil Garrick, ducele semăna mai 
degrabă cu un tâlhar rătăcitor decât cu un nobil. 

— Scuzaţi-mă, doamnelor, rosti el tărăgănat. Nam 
vrut să vă sperii. Menajera dumneavoastră era 
înnebunită de incidentul din bucătărie, ceva cu un 
şoarece care rosese din tarta renană, aşa că i-am 
spus că pot găsi şi singur drumul spre salon. 

Mătuşa Saunders fu prima care-şi reveni din şoc şi, 
recuperându-şi lornionul, îngăimă: 

— Pe cuvântul meu, Audra, este cumva un obicei 
ca bărbaţii străini să dea năvală în salonul tău? 

— Doamnă, spuse Raeburn, eu nu dau niciodată 
năvală nicăieri. 

În acest moment critic, Audra se grăbi să intervină 
înainte ca mătuşa ei să facă un atac de apoplexie. 
Făcu prezentările, dar doamna Saunders nu se 
calmă nici la auzul numelui lui Raeburn. După 
rigidul ei cod de maniere sociale, nici măcar Ducii nu 
puteau intra neanunţaţi în salonul unei doamne. 

De teamă ca mătuşa ei să nu creadă că genul ăsta 
de lucruri era un obicei la Meadow Lane, Audra 
adăugă: 

— Bineînţeles, este o mare surpriză, întrucât n-am 
avut onoarea ca Alteţa Sa să mă viziteze până acum. 

Putea însă la fel de bine să fi tăcut, deoarece exact 
în acel moment, trădătorul de căţel se repezi la 
Raeburn dând din coadă, gudurându-se admirativ şi 
frecându-i-se de cizme, ca şi cum ar fi fost un 
vizitator familiar şi frecvent. La privirea 
pătrunzătoare pe care i-o aruncă mătuşa Saunders, 
Audra nu putu decât să zâmbească slab, înainte de a- 
şi îndrepta furia spre Frou-frou. 

— Stai jos! Jos, am spus, ţipă Audra, comandă pe 


care, bineînţeles, mopsul o ignoră total. 

— Culcat! tună Raeburn. 

Pentru Audra a fost aproape insuportabil să vadă 
cum câinele s-a supus imediat. Deşi se strâmbă 
nemulţumit la vederea docilităţii mopsului, Raeburn 
se aplecă şi-l scărpină după ureche. 

Cecily îşi revenise destul din uimire pentru a-i 
sugera: 

— [i place mai mult sub bărbie, Alteță. 

Se apropie de Raeburn şi-i arătă locul exact. 

— Mă îndoiesc că Alteța Sa a venit aici în seara 
asta să-ţi mângâie câinele, Cecily, spuse mătuşa 
Saunders. 

— Într-adevăr doamnă, răspunse el. 

Văzându-l pe Raeburn că se ridică şi îşi îndreaptă 
atenţia spre ea, Audra îşi dori cu putere ca mătuşa 
Saunders să-l fi lăsat în pace să mângâie, câinele 
toată noaptea, dacă avea chef. 

Audra se trase speriată un pas înapoi, deşi tot ceea 
ce făcea el era să se uite la ea, măsurând-o fugitiv 
din priviri. Audra se întrebase de câteva ori dacă, 
atunci când se vor reîntâlni, el va arăta mânios, sau 
mai degrabă rece şi distant. Dar ducele era 
tulburător de amabil, cu excepția strălucirii 
răutăcioase din ochi. Audra ştia că Raeburn era cel 
mai periculos atunci când se comporta excesiv de 
politicos şi simţi nevoia imperioasă de a se dacu un 
pas înapoi, interpunând un scaun între ei. 

— De fapt, domnişoară Masters, m-am simţit 
obligat să vin la dumneavoastră, datorită plecării 
aceleia intempestive de ieri seară. 

— Pot să vă explic... începu Audra. 

— N-am nevoie de explicații, draga mea 


domnişoară Masters. Am venit doar ca să vă înapoiez 
ceva ce cred că vă aparţine. 

Audra îl privi fix, neînţelegând, dar mirarea ei se 
transformă în spaimă atunci când el scoase la iveală, 
de sub haină, o pereche de pantofi, cu atât mai rău 
cu cât erau plini de noroi. Mătuşii Saunders îi scăpă 
un țipăt de indignare când Alteța Sa îi aşeză liniştit 
pe masa din salon. 

Urmă un moment de tăcere penibilă. Audra îşi 
umezi buzele, tentată să nege. Erau doar prea mici 
să fie ai ei. 

Dar Cecily interveni grăbită: 

— Vai, Audra. Aceştia sunt pantofii tăi de dans. 

Data viitoare când mai avea vreo vizită, se gândi 
Audra, va trebui s-o închidă pe Cecily, împreună cu 
mopsul ei, într-o cameră. Simţi cum se înroşeşte 
brusc. 

— Păi, da, aşa este, bâigui Audra, evitând privirea 
şocată şi acuzatoare a mătuşii ei. Vedeţi, am fost 
obligată să mi-i scot când am fost la Castelul 
Raeburn ieri seară... 

Asta suna absolut îngrozitor. Audra înghiţi şi 
încercă din nou: 

— Alteța Sa poate să-ţi confirme, mătuşă. El a fost 
cel care mi-a sugerat că ar trebui să mi-i scot... 

- Nu, asta suna incomparabil mai rău. Audra îi 
aruncă ducelui o privire rugătoare, dar afurisitul 
tăcea, cu braţele încrucişate, cu o expresie amuzată. 

— Cecily şi cu mine am fost la un bal la Castelul 
Raeburn ieri seară, reuşi Audra să spună. 

— Singure? întrebă glacial mătuşa Saundres. 

— Nu, eram şi eu acolo, nu se abţinu Raeburn să 
replice. Audra se uită furioasă la el. 


— Mătuşa mea nu se referea la asta, prostule... 
ăă... Alteță. Ea... A fost totul foarte cuviincios, 
mătuşă. Ne-a însoţit unchiul meu, reverendul 
Masters. 

Mătuşa Saunders se cutremură la auzul acestui 
nume şi Audra înţelese că făcuse mai rău. În acel 
moment, uşa salonului se deschise. Niciodată Audra 
nu se  simţise mai  recunoscătoare doamnei 
Meguiness pentru vreo întrerupere. Menajera venise 
s-o anunţe că cina era gata să fie servită. 

— Alteța Sa rămâne la masă? întrebă doamna 
Meguiness oarecum ezitând. Să pun pentru patru 
persoane? 

— Nu, izbucni Audra, în acelaşi moment în care 
Raeburn rosti tărăgănat „Mulţumesc pentru 
amabilitate”. 

Privirea Audrei se întâlni pentru o clipă cu a lui. 
Doi drăcuşori gemeni păreau să danseze în ochii săi 
negri, în timp ce chipul său mima sfiala. 

— Desigur, lipsesc de atâta vreme de acasă, încât 
mă tem că sora mea nu m-a mai aşteptat şi a cinat 
deja. Dar nu vreau să deranjez. Sunt convins că 
bucătarul meu va găsi pe undeva o bucată de 
friptură rece pentru mine, spuse Raeburn, oftând 
adânc. Aşa că vă spun la revedere, doamnelor. 
Bineînţeles, nu e nevoie să-mi mulţumiţi, domnişoară 
Masters, pentru că am venit de atât de departe să vă 
înapoiez ce vă aparţine. 

Să-i mulţumească! In secunda următoare, Audra 
crezu că-l va da pe uşă afară dar, cu o voce 
plângăreaţă, Cecily interveni: 

— Oh, nu, Alteță. Nu ne deranjaţi deloc. Vom fi 
chiar încântate să cinaţi cu noi, nu-i aşa Audra? 


Mătuşă Saunders? 

Doamna Saunders nu răspunse. Audra blestemă 
printre dinţi. 

— Cu aşa companie fermecătoare, cum poate un 
bărbat să refuze? spuse Raeburn, făcând o 
plecăciune batjocoritoare. 

Audra se temu că mătuşa ei se va arăta ofensată, 
dar bună-cuviinţa îi veni în ajutor doamnei Saunders. 
Deşi îşi manifestă în mod evident dezaprobarea faţă 
de Raeburn printr-un comportament rigid şi glacial, 
când veni timpul să meargă la masă îi permise s-o 
conducă de braţ. 

În timp ce ducele şi mătuşa ei dispăreau pe uşa 
salonului, Audra o trase în spate pe Cecily şi îi şopti 
furioasă în ureche: 

— Muffin, ce dracu te-a apucat să-l inviţi la masă? 

— Păi, Audra, părea atât de trist la gândul că va 
mânca friptură rece. 

— Omul ăsta este duce, prostuţo! Bucătarul lui 
poate să-i servească şaptesprezece feluri deodată la 
două noaptea, dacă aşa are el chef. 

Cecily strânse din buze a încăpățânare: 

— Nu-mi pasă de asta, Audra. Era singurul lucru 
cuviincios de făcut. Domnişoara Hudson ne spunea 
întotdeauna că o doamnă trebuie să se poarte 
frumos cu toţi oaspeţii săi, chiar şi cu cei neinvitaţi. 

— Domnişoara Hudson n-a avut niciodată de-a face 
cu Ducele de Raeburn. 

— Este înspăimântător, într-adevăr, chiar şi când 
este politicos. Cred că o să fie cam incomod să stăm 
la masă cu el şi cu mătuşa Saunders. 

— Incomod! ţipă Audra, uitând de urechile delicate 
ale surorii ei. O petrecere în iad ar fi o plăcere pe 


lângă asta. 

Ignorând explicaţia de indignare a lui Cecily, 
Audra o împinse în salonul în care le aşteptau 
mătuşa şi diavolul în persoană. 

8. 


Tensiunea care plutea în aer în salon era cu 
siguranţă mai densă decât supa de heringi care le 
fusese servită. Audra nu făcuse niciodată vreo 
indigestie până atunci, dar acum simţea că fiecare 
înghiţitură îi cade în stomac ca o bucată de plumb. 
Stând chinuit pe marginea scaunului, Audra arunca 
priviri furişe, peste farturiile şi platourile de argint, 
spre locul unde stătea Raeburn, în capul mesei. 
Fiecare înghiţitură pe care el o lua îi provoca Audrei 
un sentiment de uşurare. Cel puţin, atât timp cât 
avea gura plină, nu putea vorbi, Audra temându-se 
de ce putea spune în următoarea secundă. 

De cealaltă parte a mesei, Cecily şi doamna 
Saunders îşi mâncau supa într-o tăcere profundă. 
Obişnuita flecăreală veselă a lui Cecily îi era oprită 
de nervozitate. Cât despre mătuşa Saunders, era 
ocupată să se strâmbe amestecând în supă şi 
inspectând-o critic. 

În cele din urmă, aceasta strânse din buze şi 
declară: 

— Supa aceasta este prea apoasă, Audra. Dacă 
persişti în a-ţi conduce singură gospodăria, idee cu 
care n-am fost niciodată de acord, măcar ai putea să- 
ţi angajezi servitori ca lumea. Ar trebui s-o dai 
imediat afară pe bucătăreasă. 

Audra se obosi să-i explice că, de obicei, era prea 
cufundată în lectură ca să observe ce mănâncă. 


Neîndemânarea  bucătăresei ei n-o  deranjase 
niciodată, dar tresări când mătuşa ei continuă să 
critice: 

— Fiertura asta este absolut îngrozitoare. Zău, 
Audra, să serveşti asemenea mâncare oaspeţilor tăi! 
Nu-mi pot închipui ce crede Alteţa Sa, nici ce ar 
trebui să-i spui. 

Raeburn strâmbă din buze şi spuse: 

— Aşa cum o cunosc eu pe domnişoara Masters, 
îmi va spune că, din moment ce m-am invitat singur 
la cină, dacă nu-mi place supa, pot să mă duc să mă 
spânzur. 

Îi citise atât de bine gândurile, încât Audra tresări. 
Dar când o văzu pe mătuşa Saunders înţepenind de 
indignare, Audra se grăbi să protesteze: 

— Bineînţeles că n-aş putea spune ceva atât de 
grosolan, Alteță. 

— Nu? Atunci cu siguranță nu sunteți 
dumneavoastră înşivă în seara asta, draga mea 
domnişoară Masters. 

Audra avea picioare lungi, dar nu îndeajuns de 
lungi încât să-i permită plăcerea de a-l lovi pe 
Raeburn pe sub masă. Trebui să se mulţumească să-i 
arunce o privire ucigătoare, pe care de altfel el o 
ignoră senin. 

Deşi se strâmba la fiecare înghiţitură, Raeburn 
spuse: 

— În ceea ce mă priveşte, găsesc că supa este 
delicioasă. Cea mai bună pe care am mâncat-o 
vreodată. 

— Credeţi? întrebă Audra. O s-o pun pe 
bucătăreasa mea să vă trimită reţeta, ca să puteţi 
mânca zilnic. 


— Ce amabil din partea dumneavoastră, 
domnişoară Masters. Numai să vă asiguraţi că reţeta 
este exactă, fără nimic în plus. Cucută, de exemplu. 

Audra se abţinu să riposteze. Aproape îi făcea 
plăcere schimbul acesta de replici, fie şi numai 
pentru a vedea expresia indignată a mătuşii sale. 
Doamna Saunders nu făcea niciodată glume şi nici 
nu le înţelegea. Deşi avu nevoie de un efort 
considerabil Audra îşi fixă atenţia asupra propriei ei 
farfurii, prefăcându-se că nu auzise ultima remarcă a 
lui Raeburn. 

Spre disperarea ei, restul cinei nu fu cu mult mai 
gustos decât primul fel. Doamna Saunders se grăbi 
să sublinieze acest lucru, iar Raeburn o contrazise 
de fiecare dată. Ea găsi friptura de miel prea tare. 
Ducele spuse că se topea în gură. Doamna Saunders 
consideră că serviciul de porțelan chinezesc pe care- 
l alesese Audra era prea ţipător. Raeburn declară că 
marginea pictată în culori vii era încântătoare, 
făcând chiar tocana de anghinare să aibă un gust 
mai bun. Mătuşa ei insistă asupra faptului că 
friptura de vițel era prea făcută. Raeburn spuse că 
lui îi place friptura aproape arsă. 

La desert, până şi mătuşa Saunders îşi pierduse 
ceva din rigiditatea expresiei. Audra se temuse tot 
timpul mesei că doamna Saunders îşi va arunca 
şervetul şi va declara că se duce să-şi împacheteze 
lucrurile. Imediat ce bucătăreasa strânse farfuriile, 
Audra se ridică de la masă şi propuse ca doamnele 
să se retragă în salon. 

Se strădui din răsputeri să-l convingă pe Raeburn 
că nu e nevoie să se grăbească din cauza lor. 

— Beţi-vă vinul în linişte, sir, îi şopti printre dinţi. 


Staţi aici cât timp poftiţi. 

— Până când îngheaţă focul iadului, murmură el, 
privind-o cu ochii săi strălucitori. 

Audra ar fi putut să-i replice că în mod sigur 
acesta îngheţase deja. O singură privire spre 
expresia înţepenită a mătuşii Saunders era suficientă 
pentru a convinge pe oricine de acest lucru. Dar se 
mulţumi să facă o reverență rigidă, părăsind apoi 
camera împreună cu celelalte două femei. 

Imediat ce intrară în salon, mătuşa Saunders o 
anunţă pe Audra că Cecily ar trebui să se retragă. 

— Sunt convinsă că Alteța Sa te va scuza, copila 
mea. Trebuie să te odihneşti, iar eu am nevoie de 
câteva momente singură cu sora ta. 

Audra schiţă o grimasă de nemulţumire la auzul 
acestui ton ameninţător, dar nu se opuse, deoarece 
Cecily părea foarte bucuroasă să scape. După ce le 
ură noapte bună, Cecily uită de toate aerele ei de 
domnişoară şi ieşi ţopăind din cameră, aproape la fel 
cum făcea când era mică. Numai că Muffin nu fusese 
niciodată atât de dornică să meargă la culcare, îşi 
aminti Audra, zâmbind trist. 

Privind-o cum pleacă, Audra simţi că o invidiază, 
nefiind în dispoziţia de a mai asculta încă una din 
tiradele mătuşii sale. De abia se închisese uşa în 
urma lui Cecily, că doamna Saunders şi începu să-l 
critice pe Raeburn: 

— Cred că omul ăsta e complet nebun. E atât de 
dezagreabil şi are nişte maniere atât de ciudate! Se 
pare că nu are nicio noţiune despre purtarea cerută 
de rangul său. 

Audra se gândi că tocmai ăsta era şarmul cel mai 
mare al lui Raeburn, dar ar fi fost inutil să-i spună 


asta doamnei Saunders. Deşi era supărată pe Alteța 
Sa, simţea nevoia să-l apere de aceste acuzaţii. 

Dar mătuşa ei continua s-o mustre: 

— Şi modul cum te comporţi tu cu el, Audra! Mult 
prea familiar şi uşuratic. Foarte necuviincios. Nu mă 
lua drept o proastă. Imi dau seama foarte bine ce ai 
de gând în legătură cu el. 

— Zău? Audra nu considera că „avea ceva de 
gând” cu Raeburn dar, spre uimirea ei, roşi brusc. 

— Nu prea pot spune că te condamn. 

— Nu? întrebă ca un ecou Audra, dorindu-şi să 
înţeleagă despre ce era vorba de fapt. 

— In definitiv, Ducele este posesorul unui titlu de 
nobleţe, al unor domenii întinse şi al unei averi 
apreciabile. Probabil că ţi se pare alegerea ideală 
pentru Cecily. 

— Pentru Muffin? întrebă râzând. Este complet 
terorizată de el. Raeburn ar înghiţi-o ca pe un 
peştişor. El are nevoie de o soţie care să-i mai ardă 
câte una din când în când. 

— O lady nu loveşte niciodată un gentleman. 
Găseşte o cale mai delicată pentru a-şi exprima 
dezacordul. 

— Cred că o uşoară lovitură în fluierul piciorului 
serveşte la fel de bine acestui scop. 

— Intotdeauna ai avut un simţ al umorului foarte 
ciudat, Audra, spuse sever mătuşa ei. Dar măcar mă 
simt uşurată să văd că-ţi dai seama de absurditatea 
eforturilor tale de a-l peti. 

— Dar n-am făcut... N-am vrut... 

— În afară de faptul că e complet smintit, spuse 
doamna Saunders, nici n-am auzit vreodată că Alteța 
Sa ar avea vreo dorinţă să se însoare. 


— Ei, uite, cu asta nu eşti la curent, mătuşă, spuse 
Audra, zâmbind la amintirea bietului duce asediat de 
femei în timpul balului. Işi caută cu asiduitate o 
soţie. 

— Serios? întrebă doamna Saunders sceptică, apoi 
deveni gânditoare. Presupun că se gândeşte la 
moştenitori. Începe să-mbătrânească. 

— O, e deja ramolit. 

Mătuşa Saunders îi aruncă o privire glacială, dar 
ignoră întreruperea. 

— Asta schimbă radical situaţia. Dacă este într- 
adevăr hotărât să se însoare, poate că ai făcut bine 
că te-ai oprit asupra lui. 

— Aha, înţeleg. Un duce pe jumătate nebun care 
aleargă după o nevastă este mult mai acceptabil 
decât unul nebun care-şi doreşte să rămână burlac. 

— Nu fi obraznică, domnişoară. Nu e de mirare că 
ducele te tratează cu atâta revoltătoare familiaritate. 
Atitudinea ta necuviincioasă l-a încurajat s-o facă. 
Sunt convinsă că nu vrei să-l faci să creadă că eşti la 
fel ca mama ta. 

Nu, Audra nu dorea asta. Dar oare de ce o durea 
atât de tare s-o audă pe mătuşa Saunders spunând 
asta? 

— Cel puţin, un lucru se poate spune clar despre 
mama, izbucni Audra, fără să se gândească. N-a dus 
niciodată lipsă de oferte de căsătorie. 

Regretă imediat ceea ce spusese. Simţise de mult 
că mătuşa Saunders, în ciuda tuturor criticilor la 
adresa numeroşilor soţi ai Lady-ei Arabella, o invidia 
într-un fel pe sora sa. Mătuşa sa care tânjea să facă 
parte din nobilime, trebuise să se mulţumească să fie 
simplu doamna Saunders, conform singurei cereri în 


căsătorie pe care o primise. 

Observând cum obrajii palizi ai mătuşii sale se 
colorează în roşu aprins, Audra simţi că se 
prăbuşeşte. O făcuse. Aruncase în vânt sezonul de 
bal de la Londra al lui Cecily. 

Mâna în care doamna Saunders ţinea lornionul 
începu să-i tremure, dar răspunse cu o voce calmă: 

— Mai exact, Arabella a primit multe oferte de 
căsătorie, dar nu toate erau respectabile. Sunt 
convinsă că amândouă dorim cu totul altceva pentru 
Cecily. 

— Da, mătuşā, iartă-mă. 

— Atunci trebuie să ne străduim să-i schimbăm 
Alteţei Sale impresia că se poate purta atât de liber 
în casa asta. O s-o trimiţi pe doamna Meguiness la el 
cu scuzele noastre. Să-i spună că noi toate ne-am 
dus la culcare, dar că poate să revină mâine, într-o 
manieră mai cuviincioasă. O să înţeleagă din acest 
reproş subtil că noi considerăm comportamentul său 
din seara asta inacceptabil. 

Audra clipi. 

— Mă tem că Raeburn nu înţelege astfel de 
reproşuri subtile, mătuşă. Dacă ai ceva să-i spui, 
trebuie s-o faci direct. 

— Cred că eu ştiu mai bine decât tine, Audra. 

Vezi să fie îndeplinite instrucţiunile mele. Sunt 
încă obosită de pe drum, aşa că mă duc la culcare. 
Sper că nu vrei să fiu nevoită să mă întorc la Londra 
atât de curând. 

Privirile li se  întâlniră şi Audra înțelese 
ameninţarea implicită. Trebuia să facă ce i se 
spunea, altfel mătuşa ei va pleca imediat. Audrei nu-i 
plăceau reproşurile subtile mai mult decât le agrea 


Raeburn. 

Dar, de dragul lui Cecily, reuşi să-şi calce pe inimă 
şi-i ură noapte bună mătuşii sale. 

După ce doamna Saunders ieşi, Audra lovi furioasă 
cu vătraiul în focul din şemineu, ridicând scântei ce 
o deranjară pe Frou-frou, care moţăia leneşă în coşul 
ei. Mopsul îi aruncă Audrei o privire pe jumătate 
adormită, apoi se culcă la loc. 

— Căţea leneşă, mormăi Audra. Dacă ai fi avut o 
urmă de curaj ai fi muşcat-o pe femeia aceea. 

Pe de altă parte, asta ar fi făcut şi ea însăşi sau cel 
puţin ar fi trimis-o la Londra. Audra se uită la mopsul 
care o privea liniştit. Prostovanul de căţel încă mai 
avea de gât panglica pe care i-o pusese Cecily. Oare 
de ce Audrei i se părea că toate visele inocente de 
fetiţă erau strânse în panglica aceea caraghioasă? 

— O, la dracu! izbucni Audra, nervoasă la culme. 

— M-aţi chemat? 

Vocea puternică a lui Raeburn o făcu să tresară. 
Ca de obicei, nu-l simţise intrând în salon. Oare omul 
ăsta nu intra niciodată normal într-o cameră? 

Audra se îndreptă brusc, cu vătraiul încă în mână. 
Poate că nu reuşise să-i spună tot ceea ce ar fi vrut 
mătuşii Saunders, dar cu Raeburn era cu totul 
altceva. Nu-i păsa de instrucţiunile mătuşii 
Saunders. O să-l mustre aspru şi o să-l izgonească ea 
însăşi pe Raeburn cu mare satisfacţie. 

Adunându-şi puterile, Audra se pregăti să înceapă, 
dar el nici măcar nu se uita la ea. Aruncă o privire 
prin salonul pustiu spunând: 

— Ce? Am fost privat de plăcerea de a o cunoaşte 
mai bine pe mătuşa ta Saunders? Şi tocmai mă 
pregăteam să-mi iau pelerina pe umeri, să mă feresc 


de îngheţ. 

Privirea îi căzu pe Audra, care rămăsese cu 
vătraiul strâns între degete. 

— Pe de altă parte, se pare că aici va fi cam cald. 

Simţind că arde de mânie pe dinăuntru ca focul din 
şemineu, Audra aruncă vătraiul la locul lui. 

— Alteță... începu ea furioasă. 

— Ştiu că nu se cade, dar aş prefera să-mi spuneţi 
Simon. 

— Există multe feluri în care aş vrea să vă spun 
acum, dar acesta nu este unul din ele. 

Văzând că Raeburn izbucneşte în râs, Audra 
strânse din dinţi şi se strădui să înceapă din nou, dar 
el o întrerupse iar, întrebând-o: 

— Ce e chestia aia de pe capul dumneavoastră? 

— Alteță, eu... Audra se opri, ducându-şi jenată 
mâna la tâmplă. Ce chestie? 

— Aiureala aia de dantelă care vă acoperă părul. 

— Este o bonetă. 

— O urăsc. 

— Putem vreodată discuta şi despre altceva în 
afară de modul în care-mi aranjez părul? 

— Despre orice doriţi, răspunse el amabil. 

— Cum ar fi de ce v-aţi comportat ca un ticălos în 
seara asta. 

— Cel puțin eu, domnişoară, rămân fidel 
caracterului meu. Aş vrea să pot spune acelaşi lucru 
şi despre dumneavoastră. Dacă mai auzeam o dată 
cum mieunaţi „Da, mătuşă Saunders”, cred că mi se 
făcea greață, de la cu totul altceva decât de la cina 
pe care mi-aţi servit-o. 

— Credeam că aţi spus că a fost perfectă. Audra 
râse nervos. Dacă ar fi să mă iau după ce aţi spus în 


seara asta, se pare că tot ce fac eu este perfect. 

— Dumnezeule, nu. Dar să fiu al naibii dacă voi 
lăsa pe altcineva să mai spună asta, mai ales nu pe... 
pe acea cioară bătrână şi neagră. Se încruntă. Ce 
dracu ai păţit, Audra? Nu mă aşteptam să te văd 
vreodată linguşind pe cineva. 

Audra era atât de nervoasă încât nu observă 
maniera deconcertantă, dar într-un fel încântătoare, 
în care el îi rostise numele. 

— Nu o linguşeam. Mai degrabă încercam să fiu 
respectoasă. Şi, deşi nu este treaba dumneavoastră, 
aflaţi că am nevoie de aprobarea mătuşii mele. 
Locuieşte la Londra, ca să nu mai vorbim de toate 
relaţiile pe care le are în lumea bună. 

— Şi ce importanţă are asta? 

— Are, pentru cineva care vrea să meargă la 
Londra în sezonul de bal. 

Deşi ochii negri ai lui Raeburn scăpărau de 
supărare, tonul lui deveni mai blând când o întrebă: 

— Plecaţi? Aveţi de gând s-o însoţiţi pe femeia 
aceea la Londra? 

— Nu eu, Cecily. 

I se păruse ei sau Raeburn într-adevăr părea 
uşurat? 

— Sărmana copilă, spuse el. 

— Îşi doreşte asta mai mult ca orice, spuse Audra. 
Şi nici dumneavoastră şi nici nimeni altcineva n-o să- 
i ia şansa asta. Aşa că, vă avertizez... 

— Stop! Uşurel, domnişoară! Tonul lui Raeburn 
era uşor mustrător. N-aş împiedica-o niciodată pe 
Cecily să se ducă. 

— Aproape că aţi făcut-o, prin felul în care aţi 
intrat aici, aducându-mi blestemaţii ăia de pantofi. 


Toate glumele alea, modul în care aţi chinuit-o pe 
mătuşa mea. l-aţi dat impresia că nu conduc 
gospodăria cum se cuvine, că am o influenţă proastă 
asupra surorii mele. 

Spre disperarea ei, vocea i se frânse. Era 
deopotrivă îngrozită şi uimită să descopere că era 
gata să izbucnească în plâns. Raeburn murmură o 
înjurătură, dar ea auzi cât să-şi dea seama că se 
blestema pe el, nu pe ea. 

Nu-şi dădu seama dacă îi era mai bine sau mai rău 
când el îi luă mâna, aproape frecând-o între ale lui. 

— Îmi pare rău, Audra. Admit că am fost supărat 
pe modul în care m-ai părăsit azi-noapte şi am vrut 
să mă răzbun într-un fel. Cred că am împins gluma 
prea departe. 

- Presupun că nu mi-ai făcut niciun rău prea mare, 
spuse Audra, eliberându-şi mâna. Se întoarse pentru 
a-şi şterge grăbită lacrimile de pe obraz. Chiar şi 
fără tine, tot aş fi nemulţumit-o pe mătuşa Saunders, 
mai devreme sau mai târziu. Totdeauna reuşesc. Se 
pare că nimic nu fac cum trebuie dar, de dragul lui 
Cecily, m-am străduit din răsputeri să o impresionez 
plăcut de data asta, să-i arăt că am aranjat un cămin 
respectabil aici, la cabană. 

— Dar chiar aşa este. Casa este fermecătoare, 
întotdeauna am iubit locul ăsta. Ştii, a fost cândva 
refugiul fratelui meu mai mare. 

Făcând această mărturisire, Raeburn se cufundă în 
tăcere. 

Când Audra îndrăzni să-l privească, văzu că 
trăsăturile acelea dure i se îmblânziseră, deveniseră 
parcă mai vulnerabile, dar ochii îi sclipeau de 
nostalgie. 


- Este vorba de acela care... care a murit în 
accidentul de vânătoare? întrebă Audra cu glas 
şovăielnic, Raeburn dădu din cap afirmativ. 

— Robert folosea des cabana asta. Ca şi mine se 
părea că avea nevoie să se elibereze din când în 
când de povara de a fi duce. Desigur, locul arăta mai 
auster pe atunci. Nu-mi pot nici măcar aduce aminte 
dacă Robert pusese draperii. 

— Sper că nu vă deranjează schimbările pe care le- 
am făcut. 

— Nu, ai făcut exact ce trebuia. A fost o greşeală 
din partea mea să-l las atât de neîngrijit şi de pustiu 
după moartea lui Robert. Raeburn îi aruncă o privire 
oarecum timidă. S-ar putea să mă consideri nebun 
chiar, ori de câte ori treceam călare pe-aici, aveam 
impresia că întreaga cabană se încruntă la mine. Se 
pare că tu ai reuşit s-o faci din nou să zâmbească. Îţi 
mulţumesc pentru asta. Cred că lui Robert i-ar fi 
plăcut foarte mult să ştie că locuieşti aici. 

Deşi conştientă de absurdul complimentului, Audra 
fu prea copleşită pentru a putea răspunde. 

Raeburn se scutură uşor. 

— Gata cu amintirile astea triste. Se pare că ți- am 
distras atenţia de la ceea ce doreai să-mi spui. 

— Chestie care îţi reuşeşte întotdeauna foarte 
bine, replică Audra zâmbind. Am ordine ferme de la 
mătuşa mea să te trimit acasă şi să nu te primesc 
înapoi dacă nu promiţi că te comporti cumsecade. 

— Nu mi-ar plăcea să aştept atât de mult. Păcat că 
trebuie să plec atât de repede. Seara de-abia a 
început, fără ceilalţi, murmură Raeburn privind-o 
printre pleoape. Asta înseamnă că am rămas singuri. 
Credeam că am putea... 


Văzând că ezită, Audra îşi duse nervoasă mâna la 
guler, cu inima zvâcnindu-i nebuneşte. 

— Să jucăm o partidă de şah, continuă el. Unchiul 
tău spune că joci foarte bine. 

Audra nu-şi dădea seama dacă era mai degrabă 
dezamăgită sau uşurată de această propunere 
neaşteptată. Dar îi aduse aminte de altceva. 

— Da, am auzit că ai avut o discuţie lungă cu 
unchiul meu. Cred că voi doi aţi avea altceva mai 
bun de vorbit decât să clevetiţi despre mine. 

— Dar nu asta am intenţionat. Mai degrabă am 
căutat, ăă... un sfat duhovnicesc. Raeburn privi în jos 
spre tabla de şah, neputând să spună o asemenea 
minciună privind-o în ochi. Preferi piesele albe sau 
cele negre, draga mea? 

Deşi o tenta ideea, Audra răspunse răspicat: 

— Nici unele. Ştii foarte bine că este imposibil să 
rămâi aici când nu este nimeni de faţă. 

— De ce? Promit că nu încerc să te seduc, mai ales 
după ce am văzut felul în care mânuieşti vătraiul 
acela. 

— Bineînţeles că nu mă aşteptam să încerci ceva 
atât de prostesc ca asta, spuse Audra înţepată. Dar 
ţi-am explicat de ce trebuie să mă comport cât se 
poate de cuviincios. 

— Mătuşa ta trebuie să fi adormit până acum. De 
unde să ştie ea? Menajera cu faţa împietrită nu pare 
deloc genul de persoană care să bârfească. 

— Nu, nu este. Şi cred că n-o suferă pe mătuşa 
Saunders nici cât mine. 

Spre nemulţumirea ei, Raeburn îşi trase un taburet 
şi se aşeză în faţa tablei de şah. Audra mai făcu încă 
o încercare disperată de a se eschiva: 


— Nu joc niciodată şah cu alţi bărbaţi decât cu 
unchiul meu. 

— Şi de ce, mă rog? 

- Pentru că majoritatea bărbaţilor se supără dacă 
pierd şi, dacă te las să câştigi, la ce bun să mai 
jucăm? 

— Bine, vrăjitoare mică şi arogantă. Stai jos 
imediat. 

_ Audra mai ezită un moment, dar tentația învinse. 
Işi trase celălalt taburet, spunând: 

— Bine. Dar numai o singură partidă, apoi va 
trebui să pleci. Din fericire, nu va dura mult. 

Insă când Audra întinse mâna spre un pion pentru 
a începe partida, Raeburn îşi puse mâinile peste ale 
ei, oprind-o. 

— Stai puţin. Privirea îi era suspicioasă. După tot 
ce ai spus mai devreme, cum o să ştiu eu că nu m-ai 
lăsat să câştig înadins? 

Audra zâmbi dulce. 

— Mă tem că n-o să ştiţi niciodată, sir. 

— Atunci nu-mi convine. Trebuie să facem o 
înţelegere, un pariu, ceva care să te facă să nu vrei 
să pierzi, să pot fi sigur că ai jucat cât ai putut de 
bine. 

— Spuneţi orice sumă vreţi, Alteță, până în zece 
mii de lire. 

— Nu mă gândeam la bani. Sclipirea din ochii lui o 
nelinişti. Dacă eu câştig, trebuie să mă laşi să te 
sărut. 

— Ce?! Audra sări ca arsă, aproape răsturnând 
tabla de şah. Ce... ce ridicol! Nu pot să fiu de acord 
cu aşa ceva. 

— Bineînţeles, dacă ai aşa de puţină încredere în 


felul cum joci... 

O provoca. Orice doamnă prudentă şi bine 
crescută s-ar fi ridicat indignată şi i-ar fi arătat uşa. 
Ştiind că nu dispune de asemenea virtuţi, Audra 
rămase unde era. 

Ridicându-şi sfidătoare bărbia, îl întrebă: 

— Şi eu ce câştig dacă... vreau să spun când 
câştig? 

— Orice doreşti. 

Audra se gândi o secundă, dar nu zăbovi să 
răspundă: 

— Să am libertatea de a-ţi prăda biblioteca ori de 
câte ori vreau. 

Buzele lui Raeburn se strânseră, dar îi întinse 
solemn mâna peste masă. 

— S-a făcut. 

Nici măcar nu zâmbiseră când îşi strânseseră 
mâinile, dar ceva în privirea lui o făcu pe Audra să se 
simtă ca un miel dus la tăiere. 

Audra mută prima. Încrederea în sine îi reveni 
când văzu maniera de a juca a lui Raeburn. Muta 
grăbit, renunțând la propriile piese cu o nepăsare 
deconcertantă. Încercând să nu se lase amăgită de o 
falsă senzaţie de siguranţă, Audra jucă mai atentă ca 
de obicei. 

În timp ce ea ezita, nehotărâtă, dacă să înainteze 
cu calul sau cu nebunul, vocea lui Raeburn o 
întrerupse: 

— Te superi dacă te întreb ceva? 

— Mm? răspunse ea. 

— De ce ai plecat atât de brusc ieri seară? 

Întrebarea fusese pusă pe un ton cât se poate de 
blând, dar o făcu pe Audra să tresară. Privindu-l, 


bâigui: 

— Nu ţi-am explicat? lui Cecily i s-a făcut rău. 

— Atât de rău încât n-ai putut nici măcar să-ţi iei 
rămas bun? 

— Îmi pare rău. Ştiu că a fost foarte grosolan din 
partea mea. Trebuie să fi fost foarte supărat. 

— Nu atât de supărat, cât dezamăgit. Cina, fără 
tine, a fost o treabă foarte plicticoasă. 

Îi făcea plăcere, poate prea mult, să-l audă 
spunând asta. 

— Plecarea mea a fost foarte binevenită, spuse ea. 

Regretă că nu-i dădu un răspuns mai neutru, 
deoarece el imediat continuă: 

— Ce te face să spui asta? 

— Oamenilor le trece prin cap cele mai absurde 
idei. Ar... Nemaiputând să-i înfrunte privirea, Audra 
începu să se joace cu calul de fildeş de pe tablă, 
sperând că el nu va observa că-i tremură degetele. 
Ar putea să se gândească la tot felul de prostii, c... 
ca de pildă că eu sunt aceea pe care ţi-ai fixat 
atenţia, îngrozitor de ridicol, ştiu. 

Aştepta ca el să-i confirme. Fu şi mai zăpăcită când 
el n-o făcu. 

— Înţeleg, se mulţumi el să spună pe un ton grav. 
Şi astfel de bârfe te deranjează? 

— Nu, se grăbi ea să nege. De obicei, bârfa nu mă 
afectează câtuşi de puţin. Numai că... în fine, nu-mi 
place să fiu acuzată că mă arunc de gâtul unui 
bărbat şi comparată cu mama. 

— Draga, prostuţa mea Audra. Nimeni care te 
cunoaşte într-adevăr nu poate gândi asta. 

Vocea îi devenise dintr-o dată extrem de caldă, ca 
o mângâiere. 


— T... te superi dacă nu mai vorbim? se bâlbâi ea. 
Mă distragi de la joc. 

Raeburn se cufundă într-o tăcere îndatoritoare, 
ceea ce era într-un fel mai rău. Ochii nu i se 
dezlipeau de pe chipul ei. Negri, parcă vrăjiţi, 
păreau să-i cerceteze fiecare trăsătură, obrajii, 
bărbia, insistând asupra buzelor. In salon părea că 
se făcuse deodată o căldură îngrozitoare. Audra 
simţea cum fruntea i se acoperă de broboane de 
transpiraţie şi cum inima ei zvâcneşte nebuneşte, 
împiedicând-o să gândească. 

Nu realiză cât de mult îi scăzuse concentrarea şi 
cât de bine jucase ducele, până când îl auzi spunând 
liniştit: 

— Şah. 

Audra observă prea târziu pericolul în care i se 
afla regina. Raeburn reuşise s-o aducă într-o poziţie 
din care îi era imposibil să scape. Dacă ar fi putut să- 
şi limpezească mintea şi să se concentreze, ar fi 
putut găsi o cale de-a câştiga. Dar se părea că nu 
mai era capabilă de aşa ceva. Nu se putea gândi la 
nimic altceva decât la cât de aproape era Raeburn, 
despărţindu-i doar măsuţa de şah, armata de pioni şi 
călăreţii sculptați părând o apărare foarte fragilă. 

Pradă unui impuls de moment, Audra făcu o 
mutare disperată... cea greşită. 

— Şah mat. 

Ca prin minune, regina îi dispăru de pe tabla de 
joc. Ochii Audrei se ridicară, întâlnindu-i pe ai lui. 
Căldura din cameră devenise de-a dreptul sufocantă. 
Audra se ridică de la masă şi se duse la fereastră, 
apăsându-şi palmele peste obrajii înfierbântaţi în 
speranţa de a se calma. Inima îi zvâcni cu putere 


când auzi celălalt taburet dat la o parte şi paşii lui 
Raeburn în spatele ei. Simţea perfect, chiar fără să 
se întoarcă, cât de aproape era de ea. 

— Nu-mi place să plictisesc doamnele, domnişoară 
Masters. Dar avem de rezolvat ceva în legătură cu 
un pariu. 

— Nu... nu contează. N-a fost cinstit, izbucni 
Audra. Ai folosit o groază de şiretlicuri. 

— Mă acuzi că aş fi trişat? 

— M-ai împiedicat înadins să mă concentrez. Mai... 
m-ai privit încontinuu. 

Raeburn îi puse o mână pe umăr şi o întoarse cu 
faţa la el. 

— Ce mai tevatură faci! Mă tem că de-asta n-am să 
mai joc niciodată cu doamnele. Nu ştiu să piardă. 

Zâmbi ironic, neprimind însă niciun răspuns din 
partea ei. 

— Nu e vorba că am pierdut, spuse ea. Este vorba 
despre pariul acela ridicol. 

— Oare un sărut este un preţ mult prea mare? îşi 
cobori braţele, eliberând-o. Bine atunci, deşi am 
crezut că ai prea multă onoare ca să nu respecţi un 
pariu. 

Dădu să plece de lângă ea. Oftând exasperată, 
Audra îl prinse de mânecă, oprindu-l. 

— Naiba să te ia, n-am spus că nu-l respect. Toată 
aiureala asta este îngrozitor de caraghioasă, dar... 
ia-ţi sărutul dacă vrei. Nu va fi ceva prea minunat. N- 
am prea multă experienţă. 

— Bine, dar nu fi atât de încordată. Nu-ţi fac niciun 
rău, îţi promit. 

Deşi el înainta spre ea, Audra nu se putu abţine să- 
şi strângă degetele pumn şi să-şi aducă umerii 


înainte, ţeapănă ca o scândură. Raeburn se opri, 
încruntându-se. 

— Te superi dacă-ţi scot boneta asta? Nu pot 
săruta o femeie care se străduie din răsputeri să 
arate ca o mătuşă. 

Inainte ca ea să poată protesta, el îi scoase boneta. 
Buclele îi căzură pe umeri în voie, în ciuda 
eforturilor ei de a le aranja. 

— Ştii, există un motiv pentru care port chestia 
asta, spuse ea, Părul meu este foarte greu şi boneta 
mă ajută să-l menţin strâns. 

— Da, tot timpul te ascunzi. 

Raeburn se repezi şi-i scoase acele de păr care-i 
mai rămăseseră, părul căzându-i apoi într-o cascadă 
pe umeri. 

I-L dădu spre spate, răsfirându-şi degetele prin 
şuviţele mătăsoase. 

— Ştiai, spuse el, că la lumina lumânărilor, părul 
tău capătă nişte nuanţe minunate de roşcat? 

— Ca frunzele uscate, spuse Audra cu glas răguşit. 

— Nu, ca nişte flăcări, murmură el. 

Jucându-i-se prin păr, mâna lui îi strânse ceafa. 

Delicat, dar ferm, o trase spre el. 

Când faţa lui fu aproape de a ei, Audra închise 
ochii, sprijinindu-se de el. Buzele lui abia le atinseră 
pe ale ei, fugitiv, ca o pană dusă de vânt. Contactul 
fusese atât de uşor şi de grăbit, încât într-un fel îi 
aţâţa dorinţa. Aproape involuntar, Audra murmură 
un protest când el se deslipi de ea. 

Deschise ochii. Aceasta fu o greşeală, deoarece se 
trezi privind direct într-ai lui. Simţea că parcă se 
cufundă în privirea lui. Genunchii i se muiaseră şi 
tremura toată. Bine că Raebum era destul de 


puternic ca s-o susţină. 

işi dădu seama că el într-adevăr o susţinea, cu 
braţele înconjurând-o strâns, ţinând-o aproape de el. 
Gura lui cobori din nou peste a ei, de data asta 
suficient de mult ca ea să-i simtă căldura, suficient 
de apăsat ca să simtă toată camera învârtindu-se în 
jurul ei. După lungi, nesfârşite clipe, el se dezlipi. 
Niciunul din ei nu îndrăznea să respire, privindu-se 
în ochi. 

Senzaţia pe care o simţea era minunată, dar 
oglindirea propriilor ei emoţii reflectate în ochii lui 
era un miracol, aproape mai mult decât putea 
suporta, înlănţuită strâns de braţele lui nu se putea 
mişca, chiar dacă ar fi vrut. N 

— P... Parcă au fost două săruturi, şopti ea. Itți, 
datoram unul singur. : 

— Ilartă-mă, răspunse el răguşit. Iți dau imediat 
unul înapoi. 

De data aceasta, Audra nu mai aşteptă ca el să se 
aplece asupra ei, ci se înălţă pe vârfuri, ridicându-şi 
spre el buzele înfierbântate de dorinţă. Işi întinse 
braţele spre el, strecurându-şi degetele printre 
şuviţele întunecate. Gura lui Raeburn se lipi de a ei 
cu atâta pasiune încât părea că vrea s-o devoreze. 
Departe de a se speria, Audra îi răspunse cu aceeaşi 
ardoare. 

Niciodată nu sărutase un bărbat cu atâta pătimaşă 
abandonare. De fapt, nu sărutase niciodată vreunul. 
Ce făcea acum? Gândul, chiar aşa tulbure cum era, îi 
deşteptă o scânteie de luciditate. Şi, odată cu asta, 
un sentiment de panică. Se smulse din sărut, 
zbătându-se să se elibereze. 

Deşi chipul îi radia de dorinţă, Raeburn o lăsă să 


se depărteze, cu o umbră de nedumerire în ochi. 

— Audra? o strigă în şoaptă. Chiar şi felul în care-i 
rostea numele îi confirma că fusese ceva nepermis. 

Audra se dădu câţiva paşi înapoi. 

— N... Nu. Te rog. 

Obrajii îi ardeau şi simţea un fel de stinghereală. 
Ce naiba o apucase să i se arunce astfel în braţe lui 
Raeburn? 

Şi, ceea ce era cel mai important, ce trebuia să 
facă acum? îşi scotoci mintea după ceva ce citise în 
cărţile ei şi care ar fi putut-o ajuta să se retragă 
grațios din acest episod neplăcut. Dar, în momentul 
de faţă, nu-şi amintea nici măcar dacă ştie să 
citească. 

Îndepărtându-se şi mai mult de Raeburn, se 
îndreptă spre tabla de şah şi începu să strângă 
piesele, încercând să se calmeze. li veni să-l 
blesteme când el veni lângă ea s-o ajute. 

Deşi părul îi cădea în dezordine pe frunte, chipul 
lui părea mult mai liniştit decât al ei. 

— Voiai să mai jucăm? o întrebă. 

Audra scutură cu putere din cap. 

— Nu m-am gândit niciodată că şahul poate fi un 
mod atât de periculos de a-ţi petrece vremea. Poate 
ar fi mai bine să pleci. 

— Audra! 

Bătăile inimii părură să i se oprească văzându-l că 
întinde mâna spre ea, ca pentru a o mângâia pe 
obraz. Cu un vizibil efort, el se opri însă la jumătatea 
gestului. 

— Poate că aveai dreptate, spuse el, zâmbind trist. 
Îmi pare rău. Se pare că într-adevăr nu sunt genul 
de bărbat cu care o doamnă să rămână singură în 


cameră, fără o însoţitoare. 

— Nici eu genul de femeie care să poată fi lăsată 
fără, replică Audra cu mâhnire. 

Era adevărat, îşi spuse ea, gândindu-se la bătăile 
grăbite ale inimii ei, la felul în care se aruncase în 
braţele lui Raeburn cuprinsă de dorinţă, o dorinţă pe 
care nu credea că e capabilă s-o simtă vreodată. 
Poate că semăna cu mama ei mai mult decât voia să 
admită. 

Gândurile acestea o îngrozeau şi fu de-a dreptul 
uşurată când Raeburn se îndreptă spre uşă. Se oferi 
să sune să i se aducă de la grajd calul, dar el refuză. 

— Ştiu unde sunt grajdurile, spuse el. Se opri şi o 
privi îngândurat. Audra, sper că ceea ce s-a 
întâmplat în seara asta... ei bine, au fost doar câteva 
săruturi. Nici unui dintre noi n-ar trebui să 
reacționeze atât de violent încât asta să ne strice 
prietenia. 

— O, nu, sigur că nu, spuse Audra grăbită. 

N-avea de gând să reacționeze violent. Va pleca de 
la Meadow Lane, va deveni o bună catolică şi se va 
retrage la o mănăstire, pentru a nu-l mai vedea 
niciodată. 

Însă se părea că el nu citea toate acestea pe chipul 
ei, deoarece oftă uşurat. 

— Vino mâine, împreună cu domnişoara Cecily la 
castel. Sora mea va fi încântată să vă primească, poţi 
s-o aduci şi pe mătuşa ta. Promit că nu o arunc în 
şanţul cu apă. 

Audra încuviinţă din cap, dorindu-şi doar să-l vadă 
plecat, să-i dea inimii ei o şansă să bată normal, 
obrajilor ei să ia altă culoare decât roşu ca purpura. 

— Noapte bună, draga mea, spuse el. Chiar dacă n- 


ai câştigat partida de şah, eşti binevenită în castelul 
meu ori de câte ori vrei. 

li luă mâna, o întoarse cu palma spre el şi i-o 
sărută, apoi plecă înainte ca ea să poată reacţiona în 
vreun fel. Încă simţindu-i căldura buzelor, ameţită de 
emoție, închise uşa după el. Nu dură mult până se 
gândi la ce-i spusese. 

„Eşti bine venită la castelul meu ori de câte ori 
vrei”. Revăzând intensitatea privirii lui atunci când îi 
spusese asta, realiză brusc că el nu se referise numai 
la bibliotecă. 

Disperată, îşi acoperi faţa cu mâinile. Niciodată nu 
se simţise atât de minunat şi de îngrozitor în acelaşi 
timp. În loc de a-i accepta invitaţia, avea de gând să 
fugă departe de castelul Raeburn, atât de departe 
cât o putea duce o trăsură cu patru cai. 


9. 


Ducele de Raeburn era considerat a fi inabordabil 
înainte de a-şi face plimbarea călare, din zori. Din 
acest motiv, niciunul dintre servitori nu era câtuşi de 
puţin dornic să bată la uşa bibliotecii pentru a-i 
aduce la cunoştinţă ultima nenorocire întâmplată. 
Noua spălătoreasă reuşise, nu se ştie cum, să dea 
aproape tuturor aşternuturilor de pat ale Alteţei Sale 
o tentă de cafeniu murdar. 

Rundel, majordomul, protestase ţanţoş că grija 
pentru lenjeria Alteţei Sale nu intra în atribuţiile lui. 
Bartleby, valetul ducelui, sugerase să tragă la sorţi. 
În cele din urmă, doamna Bede, menajera, fu 
desemnată să fie purtătoarea veştilor rele. Alteța Sa 


nu lovise niciodată o femeie. 

Când  tremurătoarea menajeră  dispăru în 
bibliotecă, Bartleby şi domnul Rundel îşi lipiră 
urechile de uşă. Aceasta era din stejar masiv, dar 
glasul puternic al Alteţei Sale putea răzbate chiar şi 
prin stâncă. 

Cei doi servitori fură foarte uimiţi când constatară 
că, deşi menajera era înăuntru de câteva minute 
bune, izbucnirea întârzia să se producă. Se traseră 
iute înapoi când uşa se deschise pe neaşteptate. 
Doamna Bede ieşi, palidă şi cu o expresie 
nedumerită. 

Bartleby, ştiind din proprie experienţă cât de aspre 
şi tăioase puteau fi vorbele stăpânului său, o întrebă 
compătimitor: 

— Ei, a fost tare rău, doamnă Bede? Ce a spus 
Alteța Sa? 

Sărmana femeie părea incapabilă să-şi regăsească 
glasul. În cele din urmă bâigui: 

— A... a spus că nu-i nimic, c... că în mod sigur 
cafeniul va fi foarte la modă anul acesta şi... şi apoi... 

Majordomul şi valetul se aplecară spre ea, 
nerăbdători să audă urmarea. 

— Şi apoi Alteţa Sa mi-a zâmbit. 

Bartleby şi Rundel se priviră neîncrezători. 

— E adevărul-adevărat, ţipă ea. Vă închipuiţi cât 
sunt de şocată. Sărmanii mei nervi n-or să mai fie 
niciodată ca înainte. 

Rundel clătină din cap şi spuse cu gravitate: 

— Când Betty i-a dus micul dejun a observat că 
Alteța Sa se comportă ciudat. Ducele i-a spus bună 
dimineaţa, chiar înainte de a gusta din cafea. 
Bineînţeles, n-am crezut-o. 


— E chiar mai rău, spuse Bartleby. Nu am obiceiul 
să-mi bârfesc stăpânul, dar... coboară vocea, şoptind 
conspirativ. Dar azi dimineaţă mi s-a părut că l-am 
auzit pe Alteța Sa cântând în baie. 

Majordomul scăpă o înjurătură, iar doamna Bede 
oftă uşor. După aceste veşti cutremurătoare, cei doi 
o conduseră pe zdruncinata menajeră la bucătărie, 
să se întărească bând o ceaşcă de ceai. 

Ignorând complet  consternarea pe care o 
produsese printre servitorii săi, Simon îşi scoase 
deja din minte raportul doamnei Bede. Fluierând o 
melodie, continua să-şi cerceteze rafturile propriei 
biblioteci. 

Deşi îi plăcea foarte mult să citească, nu-şi privise 
niciodată colecţia de cărţi cu atât interes ca în 
dimineaţa aceasta. Scotea volum după volum, 
cercetându-le pe fiecare, punând înapoi unele, 
lăsând deoparte altele. 

Richardson? Simon se încruntă. Nu, putea paria că 
Audra nu-l va agrea. Prea sentimental. A, dar 
Fielding şi Smollet s-ar putea să-i placă, Goldsmith, 
nu. Aruncă „Vicarul din Wakefield” înapoi pe raft. 

Se opri o clipă, amuzat de propriul lui 
comportament. La ora aceasta trebuia să fie departe, 
călărind, nu petrecându-şi dimineaţa rearanjându-şi 
biblioteca după gustul Audrei. Mai degrabă după 
ceea ce credea el că ar fi gustul ei. O întâlnise doar 
de câteva ori, putea număra pe degetele de la o 
mână. Cum putea să susţină că ştia ce-i place? 

Şi totuşi simţea că ştie, că o cunoaşte atât de bine 
de parcă ea şi-ar fi petrecut fiecare seară ghemuită 
în fotoliu, cum o găsise în noaptea balului, răsfoindu- 
i cărţile, cu părul scânteind în lumina focului din 


şemineu, cu privirea pierdută într-o lume a fanteziei. 

li plăcea această imagine şi avu nevoie de un efort 
ca s-o alunge din minte. Deja se purtase ca un idiot. 
Pusese deoparte destule volume, atât de multe încât 
Audra ar fi avut de citit până ce părul i-ar fi devenit 
la fel de alb ca şi boneta ei caraghioasă. Dar Simon 
şi-ar fi dorit ca ea să mai aibă din când în când şi 
altă preocupare. N 

Ca şahul, de pildă. Işi înăbuşi un suspin. Ar trebui 
să se simtă ruşinat de comportamentul lui din seara 
trecută. Pariul fusese făcut în glumă. Dar se părea 
că cel pe seama căruia se glumise era el. Audra îi 
întorsese sărutul în aşa fel încât el îşi pierduse total 
minţile şi nici nu credea că şi le va recăpăta în 
curând. 

Şi totuşi nu regreta, îşi amintea doar cât de dulci şi 
fierbinţi erau buzele ei. Audra îi acaparase gândurile 
făcându-l să nu se mai poată gândi la aproape nimic 
altceva. Nu se putea concentra nici la sortatul 
cărţilor şi, în scurtă vreme, se trezi privind pe 
fereastră. 

Dacă mai zăbovea mult, va ajunge să călărească 
prin ploaie. Cerul era acoperit şi întunecat, 
prevestind evident o răpăială, dar nu-l deranja. Îi 
plăcea cenuşiul cerului. Era aceeaşi nuanţă cu ochii 
ei. 

Visând cu gândul la mii de mile depărtare, nu auzi 
ciocănitul în uşa bibliotecii şi se trezi faţă în faţă cu 
sora lui, care tocmai intrase. Dimineaţă, când el 
luase micul dejun, ea încă mai domnea. Lady 
Augusta era îmbrăcată într-o rochie superbă de 
culoarea cireşei, iar părul îi era coafat într-un 
aranjament de bucle. 


Înainte ca ea să spună ceva, Simon se îndreptă 
spre ea şi o sărută pe obraz. 

— Bună dimineaţa, Augusta. Arâţi foarte frumoasă 
şi proaspătă cu părul aranjat aşa. 

Era un compliment deosebit de galant, mai ales 
pentru o soră. Ar fi trebuit să se simtă măgulită, dar 
ea îl privea fix, cu gura căscată: 

— Simon, te simţi bine? 

— Mai bine ca niciodată. De ce? 

— Pentru ca, de obicei, nu observi nici măcar că 
am cap, darămite felul în care mi-am aranjat părul. 
Şi ce ai făcut de ai alarmat toată casa? 

Simon îşi ridică sprâncenele a mirare. 

— Nimic. Ba chiar consider că am fost foarte 
amabil. 

— Tocmai despre asta e vorba. Personalul tău nu e 
obişnuit cu aşa ceva atât de devreme dimineaţa. 
Sărmana Betty, îi tremurau mâinile când mi-a turnat 
ciocolata în ceaşcă. Cât despre doamna Bede, cred 
că s-a dus să se întindă puţin, iar Bartleby îi face 
vânt cu un evantai. O să le provoci moartea bieţilor 
oameni. 

— Nu credeam că a fi bine dispus constituie o 
ofensă, spuse Simon. Dacă tu crezi că e mai bine, o 
să mă încrunt la Farley când îmi va aduce calul. 

Augusta încuviinţă serioasă. 

— Toată veselia asta începe să mă sperie. Te-ai 
comportat foarte ciudat din noaptea balului. Nu cred 
că te voi mai ajuta vreodată să organizezi altul. 

— Nici nu mai am nevoie. Am întâlnit-o deja pe 
singura... vreau să spun, pe toate damele cu care aş 
fi vrut să fac cunoştinţă. 

Augusta îl privi încreţind din pas. 


— Oh? Ai renunţat să mai cauţi o soţie sau există 
ceva ce-mi ascunzi? 

— Dacă există, nu e vina ta, draga mea. Am spus 
întotdeauna că armata ar trebui să te angajeze să-i 
interoghezi pe spionii capturați. Eşti în stare să le 
smulgi toate secretele cât ai clipi din ochi. 

Dar ea n-avea de gând să renunţe aşa de uşor. 
Când el se îndreptă spre bibliotecă pentru a aranja 
un şir de cărţi care era gata să cadă, Augusta veni 
după el. Il studie, mijindu-şi ochii. 

— Aseară ai lipsit de la cină, din cauza nu ştiu 
cărui comision misterios şi, dacă e s-o ascult pe 
Betty, ai mâncat extrem de puţin la micul dejun. 
Dacă ar fi vorba despre oricine altcineva, Simon, aş 
jura că eşti îndrăgostit. Nu mănânci, nu dormi... 

— Ba află că am dormit foarte bine, spuse el, 
încercând să nu-şi arate stânjeneala. 

Dormise bine, într-adevăr, dar numai după ce îşi 
aruncase apă rece pe faţă, pentru a-şi îndepărta 
gândurile înfierbântate în legătură cu Audra. 

— Şi nu ţi-ai făcut plimbarea de dimineaţă nici 
până la ora asta, rosti acuzator Augusta. 

— Poţi vedea şi singură cât de ameninţător este 
cerul. 

— Şi de când asta te opreşte? Te-am văzut călărind 
prin potopuri care i-ar fi determinat pe unii oameni 
mai înţelepţi să-şi construiască o arcă. 

El nu răspunse. Realiza că nu se comporta deloc ca 
el însuşi, dar nu-i făcea plăcere să i se spună acest 
lucru. Instalându-se în fotoliu, luă prima carte care-i 
veni la îndemână şi se prefăcu că citeşte. Dar 
Augusta veni lângă el, zâmbind extrem de 
stânjenitor. 


— Dacă ai de gând să pretinzi că citeşti, Simon, 
măcar alege altă carte. Nu mă poţi convinge că te 
interesează „Sfaturile doamnei Pierson privind 
conducerea gospodăriei”. 

Tresărind, Simon aruncă o privire titlului, apoi 
închise cartea dezgustat. 

— Zăpăceala asta a ta, murmură Augusta, are vreo 
legătură cu domnişoara Masters? 

— Domnişoara Masters? repetă el. Ce te face să 
crezi asta? 

— O, nimic deosebit. Numai felul în care te-ai 
repezit la trăsura ei pentru a o opri să plece de la 
bal. Şi i-ai mai şi păstrat pantofii ca pe un suvenir. 

— Nu-i adevărat, i-am înapoiat când am fost s-o 
văd ieri... 

Se întrerupse, dar era prea târziu, deoarece 
Augusta îl privea triumfător. 

Simon sări în picioare şi începu să umble agitat 
prin cameră. 

— Pentru numele lui Dumnezeu, Gus! Nu lăsa 
imaginaţia s-o ia razna. O cunosc pe domnişoara 
Masters de nicio lună. Ne certăm de fiecare dată, am 
cinat cu ea o singură dată şi... Oftă resemnat. Şi 
cred că m-am îndrăgostit de ea, fir-ar să fie. 

Augusta izbucni în râs, încântată. 

— Aşa, râzi, spusa el mohorât. Cred că şi Robert ar 
fi făcut la fel, văzându-mă cât sunt de dat peste cap. 
Eu, care întotdeauna îmi băteam joc de poveştile da 
dragoste din romane, care n-aş fi îndurat să asist la 
vreo reprezentaţie cu „Romeo şi Julieta”. Acum iată- 
mă ca un tinerel îndrăgostit; săracul Montague ar fi 
părut plin de chibzuinţă în comparaţie cu mine. 

— Sărmanul meu Simon, rosti Augusta amuzantă. 


Dar când îi întinse amândouă mâinile, ochii îi 
străluceau de bucurie. 

El i le strânse cu putere, gura strâmbându-i-se 
într-un surâs trist: 

— Deci, cât de caraghios sunt, Gus? Cred că am 
început s-o iubesc pe femeia aceea din primul 
moment în care am văzut-o, alergând după câinele 
ăla stupid. E oare posibil aşa ceva? 

— Numai propria ta inimă poate să-ţi răspundă, 
dar nu sunt deloc surprinsă. Dragul meu frate, tot ce 
ai făcut tu în viaţă a fost sincer şi direct. De ce te-ai 
îndrăgosti într-o manieră diferită? 

Se aruncă în braţele lui, strângându-l cu putere. 

— Mă îngrozeam când mă gândeam că ai de gând 
să te căsătoreşti numai ca să ai o ducesă. Dar acum 
sunt atât de mulţumită, de bucuroasă pentru tine! 

Mişcat şi cam stânjenit de această dragoste 
frăţească, Simon o împinse uşor de lângă el. 

— Nu te grăbi să-mi doreşti să fiu fericit, Gus. 
Doamna mea este la fel de capabilă să mă ocărască 
pe cât e să-mi ofere un sărut timid, atunci când îi 
cer. 

Augusta se încruntă. 

— Doar nu crezi că domnişoara Masters te va 
refuza? 

Simon nu ştiu ce să răspundă. Audra putea fi 
foarte glumeaţă uneori, dar şi ea, ca şi el, era 
înclinată să facă lucrurile fără ocolişuri. Nu era un 
bărbat  încrezut, însă, în ceea ce priveşte 
sentimentele ei pentru el, considera că văzuse destul 
în ochii ei şi simţise ce-i transmisese când îl 
sărutase. Cufundat în gânduri, Simon nu îşi dădu 
seama cât de multe spunea expresia chipului său, 


până când Augusta i se adresă râzând: 

— Nesuferitule! Văd că nu eşti deloc îngrijorat. Ai 
arborat acel zâmbet enervant pe care-l au bărbaţii 
când sunt foarte siguri pe ei înşişi. Deci, când o 
aduci pe domnişoara Masters să mă vadă? De-abia 
aştept s-o cunosc mai bine. 

— Am invitat-o deja să ne viziteze azi, împreună cu 
sora şi mătuşa ei. 

— Poftim?! aproape strigă Augusta. Şi rochia mea 
cea mai bună este pătată şi trebuie curățată. 
Bărbaţii ăştia! 

După această izbucnire, de neînțeles pentru 
Simon, Augusta năvăli afară din bibliotecă, lăsându-l 
pe Simon clătinând gânditor din cap. 

Acum era liber să meargă să călărească, dar nu se 
îndura, simțindu-se dintr-o dată lipsit de energie. Se 
întoarse la fereastră, privind îndelung la frunzele 
duse de vânt înspre şanţul cu apă. 

Avea destul umor ca să-şi râdă de sine însuşi, de 
felul în care stătea pironit ca un caraghios, 
numărând secundele până când va vedea trăsura 
Audrei dinspre pod. Cel puţin nu mersese până-ntr- 
acolo încât să viseze cu ochii deschişi curcubee şi 
focuri de artificii. 

Pentru el dragostea era un sentiment mult mai 
liniştit, asemănător cu căldura focului din şemineu 
într-o zi îngheţată de iarnă, sau cu strălucirea unui 
pahar cu vin vechi şi bun. Cu toată nerăbdarea cu 
care o aştepta pe Audra, dispoziţia sa rămase 
melancolică toată dimineaţa. 

Servitorii castelului începuseră chiar să se 
obişnuiască cu această schimbare bruscă a 
stăpânului lor. Aşa se face că atunci când domnul 


Wylie, administratorul moşiei, un bărbat înalt şi 
nervos, intră în bibliotecă, acesta afişa un aer foarte 
încrezător. 

Alteța Sa nu părea că ar urmări raportul despre 
locuinţele închiriate cu aceeaşi atenţie ca de obicei. 
Stând aşezat la biroul său şi jucându-se cu pana de 
ia toc, Ducele asculta mai degrabă răbdător şi 
politicos. Aceasta până când domnul Wylie aduse în 
discuţie cabana de la Meadow Lane Lodge. 

— Domnişoara Masters vă transmite scuzele ei 
pentru o înştiinţare atât de grăbită, dar doreşte să 
renunţe la casă şi să se mute din ea până la sfârşitul 
lunii. 

— Ce?! tună Alteța Sa, în vechea sa manieră. 

Pierzându-şi brusc optimismul, domnul Wylie simţi 
o dorinţă puternică de a se băga sub scaun. 

— Păi, n... nu credeam că Alteța Voastră se va 
supăra. Cabana este atât de plăcută, încât nu va fi 
greu să găsim un alt chiriaş. 

— S-o ia naiba de cabană! Dacă femeia asta are de 
gând să mai dispară o dată, am să... 

Sumbra ameninţare rămase neterminată, deoarece 
ducele sări în picioare. Wylie se lipi speriat de un 
dulap până când Alteța Sa trecu pe lângă el. 

Îi auzi vocea puternică răsunând pe coridor, 
cerând să-i fie adus imediat calul. Tremurând, Wylie 
se blestemă în gând că dăduse crezare poveştii 
stupide a doamnei Bede despre recenta amabilitate a 
stăpânului ei. Spera că domnişoara Masters era o 
femeie cu nervii tari. Se părea că va avea multă 
nevoie de ei. 


Inima Audrei părea apăsată de o greutate mai 


mare decât a pachetului pe care-l căra în braţe, 
întorcându-se acasă din sat. Poteca părea că se 
întinde la nesfârşit în faţa ei, mărginită de câmpuri 
recoltate şi de arbuşti înalţi. Mai avea încă vreo două 
mile de mers până la cabană şi cerul de deasupra ei 
devenea din ce în ce mai ameninţător. 

Cu toate astea, nu dădu nicio atenţie norilor care 
se strângeau, la fel de cenușii ca şi propria ei stare 
sufletească. In loc să se grăbească, mergea 
tărăgănat, mutând pachetul dintr-o mână în alta. Nu 
avusese un motiv întemeiat pentru a cobori în sat în 
acea dimineaţă. Cecily n-avea nevoie atât de urgentă 
de dantelă şi apă de trandafiri. Audrei nu-i lipsea, cu 
siguranţă, o nouă carte. Nu terminase încă 
„Ivanhoe”. 

Motivul real era acela că dorise să evadeze de la 
cabană pentru o vreme, să scape de flecăreala 
mătuşii şi de întrebările nevinovate ale lui Cecily 
referitoare la plecarea ducelui. Avea nevoie să fie 
singură pentru a se gândi. Unchiul Matthew va fi în 
mod sigur supărat pe ea când va afla că a fost în sat 
şi nu a trecut să-l vadă. Dar nu se simţea în stare să 
înfrunte privirea pătrunzătoare a unchiului ei, după 
ce se întâmplase seara trecută... 

Audra dormise prost, dar sperase totuşi că, atunci 
când se va trezi, îi va reveni mintea la cap. Dar nu se 
întâmplase aşa. Din clipa în care deschisese ochii de 
dimineaţă, imaginea lui Raeburn era acolo, 
umplându-i sufletul de un dor ciudat şi de 
străfulgerări de panică. 

Când îl văzuse pe administratorul moşiei Ducelui 
trecând călare pe High Street, Audra nu mai stătuse 
pe gânduri. Îl informase hotărât pe domnul Wylie că 


intenţiona să părăsească locuinţa din cabană. 

Dar acum, urcând pe potecă şi mutând mereu 
dintr-o mână într-alta pachetul cu cărţi, dantelă şi 
apă de colonie, Audra începu să se îndoiască de ceea 
ce făcuse. Deşi nu putea spune că regretă, se simţea 
oarecum ruşinată. Ştia de ce fuge. Era absurd! Doar 
pentru că Ducele de Raeburn o sărutase! Alteța sa 
nu avea reputaţia unui bărbat afemeiat. In ciuda 
manierelor sale neconvenţionale şi cam dure, era 
totuşi un gentleman. Audra nu ştia exact care-i 
fuseseră intenţiile, dar era sigură că erau onorabile. 

Ceea ce o îngrijora cel mai tare era faptul că, 
atunci când fusese în braţele lui, ei însăşi nu i-a 
păsat dacă gândurile lui erau în vreun fel necinstite. 
Îşi dorise doar ca el s-o sărute mereu şi toate 
celelalte lucruri ca bunăcuviinţa, reputaţia şi chiar 
lumea întreagă puteau să se ducă naibii. 

Se întrebase de multe ori cum este să fii 
îndrăgostit. Acum ştia şi i se părea la fel de 
îmbătător şi tulburător pe cât îşi imaginase. Se 
comporta la fel ca Lady Arabella. 

Audra se încruntă. Nu putea să nu-şi amintească 
ziua în care o prinsese pe mama ei plănuind să fugă 
împreună cu iubitul, părăsindu-l pe cel de-al patrulea 
soţ, sărmanul şi neghiobul Sir Claude Skeffington. 
Se îndrăgostise de un căpitan, un individ care îţi lua 
privirea cu uniforma lui roşie şi mustaţa ţepoasă. 
Niciuna dintre rugăminţile fierbinţi ale Audrei n-au 
fost în stare să-i schimbe hotărârea Lady-ei Arabella. 

Fuga ei ar fi dezlănţuit un scandal îngrozitor, dar, 
din fericire, frumosul căpitan uitase să vină la 
întâlnirea plănuită. Lady Arabella fusese distrusă 
până la sfârşitul săptămânii, când s-a îndrăgostit 


nebuneşte de un poet, pe care-l întâlnise la Contesa 
Lievens. 

Întregul incident fusese în mod sigur mult mai 
supărător pentru Audra decât pentru mama ei. O 
învățase, mult prea devreme, că izbucnirile bruşte 
ale iubirii trebuie tratate cu suspiciune, 
neacordându-li-se mai multă atenție decât unui banal 
pojar. 

Cât despre recenta ei Întâlnire cu ceea ce mama ei 
numea „marea pasiune”, Audra îşi spuse că îşi va 
reveni. Când va pleca de la Meadow Lane, va uita 
incidentul cu Ducele de Raeburn. Se va întoarce la 
viaţa  solitară şi liniştită pe care şi-o dorise 
dintotdeauna. 

Departe de a o consola, acest gând îi provocă un 
fior de gheaţă în suflet. Niciodată pacea şi liniştea nu 
i se păruseră o promisiune mai tristă. 

Grăbi pasul, încercând să îndepărteze acest 
sentiment. Era mai bine să ajungă la cabană înainte 
să înceapă ploaia. Ar fi avut de îndurat încă una din 
predicile mustrătoare ale mătuşii ei dacă se întorcea 
udă. Doamna Saunders avea să fie destul de furioasă 
oricum, când va descoperi că Audra plecase în sat, 
neînsoţită de fata în casă. 

Concentrată la drum, Audra nu observă ceea ce 
apăruse pe alee în faţa ei. Tresări când percepu o 
pată roşcată tăindu-i calea şi îndreptându-se spre 
câmpul din dreapta ei. 

Audra scăpă pachetul şi scoase un țipăt, mai mult 
de surprinză decât de teamă. Animalul încremeni pe 
loc, nemişcat. Era o vulpe micuță cu pieptul alb şi 
restul blănii din fire roşcate cu vârfurile negre. 
Pentru o secundă, Audra se trezi privind în nişte ochi 


aurii, în care strălucea o inteligenţă aproape umană. 

— Frumoasă mică, murmură Audra, dar vulpea se 
ascunse rapid în arbuştii de pe marginea aleii, 
înainte de a avea timp să-şi revină, Audra auzi 
venind din depărtare sunetul unui corn de vânătoare 
şi lătratul slab al unor câini. 

— Entwhistle, şopti speriată Audra. Privi neliniştită 
în direcţia vulpii care dispăruse, încercând să 
evalueze şansele animalului de a scăpa. Era cale 
lungă până la linia îndepărtată a pădurii. Dacă puiul 
de vulpe nu avea vreo vizuină prin apropiere, era 
foarte probabil să fie prins. Desigur, pe un astfel de 
vânt, câinii lui Entwhistle îi puteau pierde urma. 

Privirea îi căzu pe pachetul pe care-l scăpase şi, 
brusc, îi veni o idee. N-avea de gând să lase vulpea 
la voia întâmplării. Apucând pachetul, îl desfăcu şi 
scoase sticluţa cu apă de trandafiri pe care i-o 
cumpărase lui Cecily. Alergând spre locul în care 
vulpea apăruse pentru prima oară pe alee, o desfăcu 
şi începu să împrăştie conţinutul. 

Lătratul ogarilor se apropiase. Audra zări câţiva 
călăreţi care veneau alergând peste câmp. De-abia 
avu timp să strângă de pe alee rămăşiţele pachetului 
şi să fugă să-şi caute o ascunzătoare în tufişuri. 

Croindu-şi drum printre crengile uscate, putu în 
curând să audă o hărmălaie care venea dinspre alee. 
Adulmecând printre frunze, la vreo cincizeci de yarzi 
mai încolo, ogarii lui Entwistle se învârteau în loc 
nedumeriţi. 

Satisfăcută, Audra privi cum câinii se opresc, cu 
cozile ridicate şi cu nasurile lipite de pământ, în 
locul în care apa de trandafiri a lui Cecily se 
îmbibase în noroi. 


Nu trecu mult până când călăreţii apărură şi ei cu 
Sir Ralph călărind în faţa lor. Gonaciul le strigă să se 
oprească. Audra se cutremură la vederea felului în 
care Entwhistle îşi înfrână armăsarul, trăgând 
violent de hăţuri. 

În timp ce restul călăreţilor se împrăştiau pe alee, 
Sir Ralph deja blestema: 

— Javre afurisite! Aţi pierdut urma! urlă el, 
împărțind lovituri de cravaşă în stânga şi în dreapta. 

Auzind unul din câini cum schelălăie, Audra îşi 
muşcă buzele, aproape regretând ce pusese la cale. 
Tremurând de indignare, porni să iasă afară din 
ascunzătoare gata să-l amenințe pe Sir Ralph că va 
pune cravaşa pe el dacă nu încetează. 

Fu oprită însă de un mârâit furios. Unul dintre 
ogari reuşise să descopere urma, care răzbătuse prin 
mirosul de colonie şi lătra zgomotos. 

Gonaciul încuraja câinii: 

— Huic, hiuc, şo pe ea, frumogşilor! 

Înaaiiinteee! 

— O, nu, se tângui în şoaptă Audra, realizând ce 
avea să urmeze. 

Se înfundă în ascunzătoare cât putu mai bine, 
zgâriindu-şi mâinile în ţepii ascuţiţi. Pământul păru 
că se cutremură când călăreţii, urmărind ogarii, 
începură să sară peste tufiş. Copitele cailor aruncau 
bucăţi mari de noroi întărit pe lângă Audra. Îşi 
acoperi capul cu braţele, închise ochii şi-şi ţinu 
răsuflarea, temându-se ca nu cumva vreunul dintre 
cai să se prăbuşească peste ea. 

Tevatura aceasta părea să dureze la nesfârşit, dar 
în câteva secunde încetă. Tremurând, Audra 
deschise ochii şi privi în urma călăreţilor şi cailor 


care dispăreau peste câmp. 

Oftând uşurată, Audra se ridică în picioare şi îşi 
scutură hainele. Aranjându-şi boneta, observă cât de 
zgâriate îi erau mâinile. Ei bine, episodul ăsta nu se 
desfăşurase aşa cum plănuise ea. Dar scăpase 
întreagă şi poate chiar îi dăduse vulpii o şansă de 
salvare. 

Deşi încă ameţită, începu să-şi croiască drum prin 
tufiş înapoi spre alee, când realiză că ieşise din 
adăpost prea devreme. Un alt călăreț cobora în 
galop spre ea. 

Audra se gândi întâi să se ascundă la loc, dar era 
prea zgâriată peste tot ca să mai încerce din nou. Nu 
mai avea rost, oricum, deoarece călăreţul o şi 
observase şi o striga pe nume. 

Se  încruntă la auzul vocii  bine-cunoscute. 
Raeburn. Era însă mai mult resemnată decât 
surprinsă. Bineînţeles că era el. Nu era asta menirea 
lui în viaţă, să apară lângă ea atunci când îşi dorea 
sau când se aştepta mai puţin? 

În timp ce-şi înfrâna superbul armăsar negru, 
oprindu-se lângă ea, Audra privi drept în ochii lui 
întunecaţi. În duda faptului că era atât de năucită de 
incidentul anterior, inima îi zvâcni cu putere. 
Raeburn arăta mult mai impunător pe cal decât Sir 
Ralph. Inalt, cu şuviţe negre jucându-i în vânt, norii 
înşişi păreau că se sprijină pe umerii largi. 

— Audra! ţipă el. Ai păţit ceva? 

Ea reuşi să nege dând din cap, în timp ce el cobora 
din şa. 

-Eşti sigură? Nu ţi-ai rupt nimic? 

Işi trecu uşor mâinile peste umerii ei. Chiar prin 
stofa groasă a pelerinei îi simţea căldura atingerii. 


Nu- şi rupsese niciun os, dar era în pericol să i se 
topească toate dacă se mai apropia mult de ea. 

Indepărtându-i mâinile de pe umerii ei, Audra 
spuse gâfâind: 

- Sunt bine, serios. 

Ingrijorarea lui se prefăcu într-o mânie aprigă: 

— Afurisită mică şi prostuţă ce eşti! Ce-ai mai 
făcut de data asta? Acum un minut m-am uitat în 
vârful dealului şi, ce-am văzut? O femeiuşcă 
ascunzându-se printre arbuşti, exact în drumul 
călăreţilor ieşiţi la vânătoare. Nu mi-am imaginat că 
poţi să fii tu. 

— Nu cred că mă puteau vedea. Am fost norocoasă 
că nu m-a observat Sir Ralph. 

— Norocoasă! Chiar voiai să fii călcată în picioare 
de bufonul ăla şi haita lui? 

— Nu, bineînţeles că nu. 

Deşi simţi că roşeşte de jenă, Audra se consideră 
oarecum obligată să-i explice cum încercase să 
distragă atenţia câinilor vărsând apa de trandafiri 
peste urme. 

Ascultând-o, Raeburn se încruntă mai tare. 

— Vrei să spui că l-ai urmărit pe Sir Ralph prin tot 
ţinutul ca să-i sabotezi vânătoarea? 

— Nu, a fost un impuls de moment. Se crispă, 
luând o expresie rigidă. Ştiu că sună prosteşte, dar 
nu suport să văd că i se face vreun rău unei fiinţe, 
nici măcar unei vulpi. Încă una din ciudăţeniile mele, 
presupun. Nu înţelegeţi. 

— Ba înţeleg perfect. N 

Tocmai asta era mai rău. Ințelegea, poate mai bine 
decât oricare altă persoană pe care o cunoscuse ea 
vreodată. Ochii lui negri erau plini de atâta simpatie, 


încât părea gata s-o îmbrăţişeze. Cu toate acestea, 
tonul îi era mustrător: 

— Să nu te mai prind că te mai expui unui astfel de 
pericol. Dacă n-ai arăta destul de zguduită, te-aş mai 
zgâlţăi şi eu puţin, aşa meriţi. 

Nota posesivă a acestor dojane destul de brutale 
ar fi trebuit s-o ofenseze. În schimb, simţi că i se 
moaie genunchii. Se dădu câţiva paşi înapoi şi 
îngăimă: 

— Pericolul a trecut deja, aşa că nu e nevoie să vă 
mai faceţi griji. Mi-am aruncat pachetul cu lucruri în 
spatele tufişului. Mă duc să-l iau. 

— Numai o clipă, Audra. Trebuie să-ţi vorbesc. O 
prinse de braţ şi o trase lângă el. Se întâmplă nişte 
lucruri pe care eu nu le înţeleg. Ce e aiureala aia cu 
plecatul de la Meadow Lane? 

Audra îşi muşcă buzele. 

— Deci domnul Wylie a fost deja să vă vadă. N-a 
pierdut deloc timpul. 

Nu vedea niciun motiv pentru care să se simtă 
vinovată, totuşi nu se putea uita în ochii lui Raeburn. 

— Sper că decizia mea nu o deranjează pe Alteţa 
Voastră. 

— Ba mă deranjează al naibii. Presupun că această 
hotărâre nechibzuită are legătură cu ceea ce s-a 
întâmplat ieri seară... 

— Am şi uitat de seara trecută. N-are nicio 
legătură cu decizia mea. Deoarece Cecily va pleca la 
Londra, cabana mi se va părea pustie. Chiar şi 
unchiul Matthew se gândeşte să se mute şi să se 
retragă la Bath. 

— Pezevenghiul acela? Să-şi petreacă restul zilelor 
sorbind ape minerale într-o adunătură de bătrâni 


ramoliţi? Ai putea să găseşti ceva mai credibil, draga 
mea. 

— În orice caz, eu nu văd niciun motiv pentru a 
rămâne aici. 

— Nici unul? întrebă el ameninţător. 

Audra simţi că îi este teamă şi se îndepărtă din 
nou de el. ; 

— Ar fi bine să plecaţi, Sir. În curând va ploua. 
Trebuie să mă grăbesc şi eu, astfel mătuşa şi sora 
mea se vor întreba ce-am păţit. 

Întorcându-se pe călcâie, Audra porni pe alee cu 
paşi hotărâți. Dar se pare că era inutil. Îl auzi venind 
după ea. Nu ştia să fugă repede şi, oricum, el ar fi 
ajuns-o din urmă. 

Ţinându-şi calul de căpăstru, Raeburn îşi potrivi 
pasul cu al ei. Când Audra îndrăzni să arunce o 
privire spre el, observă că se încruntase, parcă mai 
mult nedumerit decât furios. 

— Audra, ce te frământă? o întreabă. 

Nu se aşteptase ca el să-i vorbească vreodată aşa, 
pe un ton liniştit, cald, aproape tandru. 


— N... nimic. 
— Atunci de ce fugi iar? 
— N... nu fug. 


El zâmbi trist. 

— Fata mea dragă, dacă te-aş fi lăsat, ţi-ai fi 
suflecat rochia şi ai fi rupt-o la goană mai ceva ca 
bieţii ogari ai lui Entwhistle în urmărirea vulpii. 

Audra nici nu încercă să nege, lăsă doar capul în 
jos, dorindu-şi ca boneta pe care o purta să fi avut 
borurile mai largi, pentru a-i ascunde bine faţa. 

— Îmi dau seama că m-am purtat îngrozitor ieri 
seară, continuă el. Nu mă pricep prea bine să-mi 


arăt sentimentele. De fapt, cred că n-am făcut-o 
deloc. Sper că nu crezi că, sărutându-te, am 
intenţionat să te jignesc. 

— O, nu, nu. Cred că n-aţi intenţionat nimic. A fost 
doar un pariu, o glumă prostească. Vă rog, să nu mai 
vorbim despre asta. 

— N-am glumit atunci, după cum nu glumesc nici 
acum. Vreau să mă însor cu tine. 

— Ooh! Audra îşi ascunse, îngrozită, faţa în palme. 
Intenţiile dumneavoastră sunt foarte onorabile, dar 
consider că exageraţi. Nu aveţi de ce să vă simţiţi 
obligat să mă luaţi în căsătorie, ca şi cum m-ati fi 
compromis. 

— Compromis?! ţipă el furios. Dacă nu încetezi cu 
vorbele astea stupide, îţi arăt eu compromis. La 
naiba, femeie, sunt îndrăgostit de tine! 

Cuvintele lui o făcură să tresară de o bucurie 
nebună, dar se stăpâni. 

— Nu este posibil, Alteță. De-abia m-aţi cunoscut. 
E foarte puţin probabil să vă fi îndrăgostit într-un 
timp atât de scurt. 

— E la fel de puţin probabil şi să te trăsnească un 
fulger, şi totuşi amândoi ştim că se mai întâmplă. 
Sunt foarte conştient de faptul că ceea ce voi spune 
acum ţi se va părea o nebunie, dar nu mă pot abţine. 
Te iubesc. 

— Atunci cred că ar trebui să vă întoarceţi la 
castel şi să vă acordaţi o lungă odihnă, Alteță. 
Suficient de lungă pentru a redeveni dumneavoastră 
înşivă. 

— Acesta este modul tău de a mă refuza? O apucă 
de bărbie, forţând-o să se uite la el. Vrei să spui că 
nu simţi absolut nimic pentru mine? 


Audra se gândi că ar fi scăpat mai uşor dacă iar fi 
răspuns că da, însă nu putea, nu când se simţea 
înrobită de privirea lui. Spuse doar: 

— Recunosc că am fost şi eu la rândul meu, plăcut 
tulburată aseară, dar nimeni nu ştie mai bine ca 
mine că nu trebuie să am încredere în astfel de 
emoţii subite. 

— Zău? Şi de câte ori ai mai simţit aşa ceva până 
acum? 

— Niciodată, fu nevoită ea să admită, băţoasă. Dar 
am văzut-o pe mama mea cum se îndrăgostea de 
două ori pe săptămână. 

— Tu nu eşti ca mama ta, Audra. 

— Nu? încep să am unele îndoieli. 

Felul în care trase brusc aer în piept o avertiză că 
el ajunsese deja la capătul răbdării. Dar Audra nu 
apucă să reacționeze în niciun fel, deoarece el o 
apucă de amândoi umerii, trăgând-o spre el. 
Protestele îi fură înăbuşite de gura lui, care se apăsă 
cu putere pe a ei. 

Audra se zbătu, încercând să se smulgă din acel 
sărut, dar nu reuşi. Nu se putea împotrivi braţelor 
lui ca de fier. Şi în scurtă vreme împotrivirile ei 
deveniră din ce în ce mai slabe, dispărând până la 
urmă cu totul. Când buzele lui se dezlipiră de ale ei, 
Audra nu putu decât să murmure: 

— Te rog... 

— Ce-i? întrebă el cu glas răguşit. De ce te 
îndoieşti, Audra? Nu sunt un desfrânat, dar am 
sărutat suficiente femei ca să te pot asigura că între 
noi nu este o pasiune trecătoare. Nu-ţi cer să te 
măriţi cu mine, nici măcar luna viitoare. Doar să 
rămâi la cabană. Să avem o şansă să ne cunoaştem 


mai bine şi apoi... 

— N... nu pot, se plânse ea. Nu vreau. Nu mi-am 
dorit niciodată nimic din ceea ce mi se-ntâmplă 
acum. Am fost întotdeauna mulţumită să fiu 
celibatară, să trăiesc în linişte, singură, cu cărţile 
mele. Chiar nu puteţi înţelege? 

-Nu, nu pot. 

Insă de data asta când ea încercă să se elibereze, 
el îi dădu drumul. 

— Nu sunt genul care să ia o femeie în căsătorie 
cu forţa, aşa că pleacă dacă simţi că trebuie. Pot 
doar să-ţi spun, din proprie şi amară experienţă, că o 
carte nu este o companie prea călduroasă într-o 
seară îngheţată de iarnă, domnişoară Masters. 

Apoi se răsuci pe călcâie şi plecă. Între timp, calul 
se depărtase, păscând nişte smocuri răzlețe de iarbă. 
Ducele se îndreptă spre el cu paşi mari. Audra ar fi 
dorit să-l cheme înapoi, dar din mândrie şi 
încăpățânare, se abţinu. 

Apucând frâiele, Raeburn sări în şa şi se întoarse 
cu faţa spre Audra. 

— Presupun că trebuie să-ţi spun adio, nu? Pot 
oricând să-i spun lui Wylie să nu caute un alt chiriaş 
pentru cabană... în cazul în care te răzgândeşti. 

— Mă tem că n-o s-o fac. 

El privi în jos spre ea şi clătină din cap, mai mult 
dezamăgit decât furios. 

— Ciudat, dar aş fi pariat pe orice că nu ti-ar fi 
niciodată teamă să-ţi dăruieşti inima. Se pare că nu 
te cunosc atât de bine pe cât credeam. 

O salută, dădu pinteni calului şi plecă. Audra 
rămase multă vreme, după ce el dispăruse, 
încremenită în mijlocul aleii, neştiind dacă să plângă 


sau să-l blesteme. Ultimele lui cuvinte o dureau. De 
fapt, o făcuse laşă. 

— Nu contează, spuse ea cu mândrie. Cel puţin eu 
mi-am păstrat rațiunea, Alteță, pe când 
dumneavoastră v-aţi pierdut-o cu siguranţă. 

Capul încă îi vâjia de cele întâmplate. Ducele de 
Raeburn îndrăgostit de ea, cerând-o în căsătorie. Era 
o nebunie, era ridicol, imposibil. 

— Ce mai ducesă aş fi fost, pufni ea iritată. 

Dacă Raeburn ar fi fost în toate minţile, ar fi 
realizat şi el absurdul situaţiei. Intr-o zi, după ce-şi 
va fi revenit, el îi va mulţumi că fusese atât de 
înţeleaptă să dispară din preajma lui, înainte să fie 
tentaţi să pornească pe un drum pe care l-ar fi 
regretat mai târziu amândoi. 

Incurajându-se astfel, Audra se îndreptă spre 
tufişul în spatele căruia îşi aruncase pachetul, îl 
recuperă şi plecă din nou spre casă. Insă, pe drum, 
convingerea că avusese dreptate începu să i se 
clatine. 

„Presupun că trebuie să-ţi spun adio”... Vocea lui 
Simon îi răsuna în minte ca un ecou, iar Audra îşi 
dori deodată să poată plânge la fel de uşor ca Cecily. 

S-ar fi putut să-i facă foarte bine dacă îşi descărca 
sufletul. Insă, fiind aşa cum era, nu putea face nimic 
altceva decât să continue să meargă. Simţindu-şi 
inima grea, nici măcar nu observă că începuse să 
plouă. 


10. 


Ducele de Raeburn se ţinuse de cuvânt. Nu mai 


stăruise asupra cererii în căsătorie. De fapt, nici nu 
mai încercase, s-o vadă. Până la sfârşitul săptămânii, 
Audra îşi revenise de ajuns încât să nu mai tresară la 
auzul numelui lui sau să se mai repeadă la fereastră 
ori de câte ori auzea tropot de copite pe alee. 

Cât despre durerea surdă care părea că i se 
instalase în suflet, Audra presupunea că şi acesta va 
dispărea cu timpul. Cel puţin, decizia de a părăsi 
Meadow Lane fusese întâmpinată favorabil de 
mătuşa ei. 

Doamna Saunders aproape că zâmbise când o 
anunţase că intenţionează să se mute. 

— În sfârşit, eşti şi tu rezonabilă. Acum ar fi cazul 
să-ţi găseşti un cămin mai potrivit decât o cabană de 
vânătoare; de data aceasta, împreună cu o văduvă 
respectabilă care să-ţi ţină companie. Poate atunci 
când Cecily se va mărita, vei putea sta cu ea. O soră 
mai vârstnică şi nemăritată poate fi de mare ajutor 
când încep să vină pe lume copiii. 

Mătuşa Saunders îi oferise şi alte sugestii utile 
referitoare la viitorul ei, până când Audra simţise că, 
dacă mai aude multe asemenea sfaturi, va face 
prima migrenă din viaţa ei. Fusese de-a dreptul 
uşurată când mătuşa Saunders  îndreptase 
conversaţia spre viitorul lui Cecily şi se bucurase 
când o anunţase că se hotărâse să o ia pe Cecily cu 
ea la Londra. 

Plecarea lor apropiată o obligase pe Audra să lase 
deoparte, pentru moment, planurile privind propria 
ei plecare de la Meadow Lane. Probabil că 
Wellington reuşise să-şi desfăşoare întreaga armată 
pe câmpul de luptă cu mult mai puţine eforturi decât 
se părea că erau necesare pentru a trimite o 


fetişcană la Londra pentru sezonul de bal. 

Cu două zile înainte de data stabilită pentru 
plecarea doamnei Saunders şi a lui Cecily, Audra, 
intrând în dormitorul surorii ei, fu întâmpinată de o 
privelişte de-a dreptul ameţitoare. Camera era plină 
de cufere deschise, împrăştiate peste tot, în timp ce 
patul era acoperit de panglici de păr, pălării, mănuşi 
şi rochii de muselină pe podea. Şi nici Cecily, nici 
camerista ei nu se vedeau nicăieri. 

Oftând, Audra începu să împăturească ea însăşi 
câteva lucruri, aranjându-le pe fundul unuia dintre 
cufere. Deşi lui Cecily i se spusese că i se va face o 
nouă garderobă la Londra, ea insistase să ia cu ea 
aproape tot ce avea. 

Spre uimirea ei, Audra descoperi printre 
veşmintele de pe pat o cămaşă de noapte de-a lui 
Cecily, care cu siguranţă, îi rămăsese mică. Punând- 
o deoparte, degetele Audrei se încurcară în volanele 
delicate de dantelă şi inima îi tresări la emoția 
amintirilor. Dintr-o dată, îi reveni clar în minte 
vremurile când Cecily năvălea în dormitorul ei, 
arătând ca o stafie palidă şi blondă în cămăşuţă albă 
de noapte şi- şi punea capul în poala Audrei, 
încercând să scape de spaima vreunui coşmar sau 
cerându-i să-i spună o poveste. Picioarele lui Muffin 
erau reci ca gheaţa, deoarece copila uita mereu să-şi 
pună papucii. 

Un neaşteptat val de tristeţe o cuprinse pe Audra. 
Împături grăbită cămaşa, încercând să-şi alunge acel 
sentiment şi-şi spuse că nu trebuie să se comporte ca 
o gâsculiţă sentimentală. li va duce dorul lui Cecily, 
însă nu era prima oară când se despărţeau. 

Şi totuşi... Audra nu era în stare să se 


autoamăgească. Când Cecily plecase la pension, 
Audra ştia cu siguranţă că se va întoarce. Dar de 
data aceasta era altceva. Remarca mătuşii Saunders 
o pusese pe Audra pe gânduri. 

Când Cecily se va căsători... Şi, bineînţeles, Cecily 
o va face. Era rezultatul firesc al unui sezon la 
Londra pentru o fată ca Cecily - drăguță, de familie 
bună, cu o zestre respectabilă. Audra nu se îndoia că 
Muffin va fi cerută în căsătorie de către un tânăr 
fermecător şi că-şi va construi propriul ei cămin. 
Ceea ce era foarte normal, aşa trebuia să fie. 

Atunci, de ce oare propriul ei viitor îi apărea în 
culori atât de sumbre? Audra fusese întotdeauna 
sigură că ştie ce vrea. După toţi acei ani de agitaţie 
cu Lady Arabella, Audra nu-şi dorise nimic altceva 
decât linişte şi o viaţă solitară în care să se poată 
bucura de cărţile ei. 

Nu-i trecuse niciodată prin minte că solitudinea 
poate însemna, de asemenea, singurătate. Nu se 
gândise niciodată la căsătorie până în momentul în 
care Ducele de Raeburn îi apăruse în cale. Începu să 
se întrebe dacă făcuse bine că îl refuzase. Dacă nu 
propunerea de căsătorie, măcar cererea de a rămâne 
la Meadow Lane. El nu o rugase decât să-i acorde 
mai mult timp pentru a o cunoaşte, posibilitatea de 
a-i face curte, dar adevărul era că Audrei îi fusese 
teamă chiar şi de acest lucru. Spre deosebire de 
mama ei, ea nu fusese niciodată capabilă să-şi asume 
riscuri când era vorba de sentimente. Poate greşea, 
dar fusese întotdeauna mândră de faptul că era mai 
raţională decât mama ei. Acum nu mai era sigură de 
asta. 

Uitând de împachetat, Audra se aşeză pe marginea 


patului lui Cecily, sprijinindu-şi bărbia într-o mână. 
Nu se simţise în viaţa ei atât de dezorientată. Lady 
Arabella fusese ca o soră mai mare pentru ea. Audra 
îşi spusese întotdeauna că este suficient de 
independentă, că nu simte lipsa unei mame... până 
în acel moment. Acum ar fi dat orice pentru un sfat 
din partea unei femei mai vârstnice şi mai înțelepte. 

Cufundată în aceste gânduri amare, nici nu 
observă când uşa dormitorului se deschise şi Cecily 
năvăli înăuntru. Ruşinată că fusese surprinsă pradă 
visării, Audra sări în picioare şi începu să 
împacheteze grăbită o rochie. 

— Oh, Audra, aici erai! exclamă Cecily, 
smulgându-şi de pe umeri pelerina îmblănită şi 
aruncând-o pe pat peste celelalte haine. Obrajii erau 
îmbujoraţi de frigul de afară. De ce îmi împachetezi 
tu lucrurile? Heloise o să se ocupe de asta. 

— Nu mă deranjează, spuse Audra. În ceea ce o 
priveşte pe camerista ta, este cu capul în nori zilele 
astea încât, dacă ar fi să laşi împachetatul în seama 
ei, ai ajunge la Londra doar cu o periuţă de dinţi. 

— Într-adevăr. Sărmana Heloise! Fiind crescută la 
ţară, este total copleşită de perspectiva plecării. 

— Spre deosebire de tine, care eşti de-a dreptul 
indiferentă, replică sec Audra. 

Cecily se uită nedumerită la Audra, apoi se 
îndreptă spre oglindă. Cu obrajii radiind de veselie, 
îşi scoase pălăria şi chicotind, apucă o perie şi 
începu să- şi pieptene buclele aurii. 

— Am terminat ultima probă la croitoreasă, spuse 
ea. Aşa că cel puţin voi avea o rochie decentă pentru 
călătorie. Şi nu-mi împacheta rochia de mătase 
liliachie. Voi avea nevoie de ea pentru a merge în 


vizită după-amiază. 

— O, nu, iarăşi! bombăni Audra. 

Aceasta era încă un aspect neplăcut al şederii 
doamnei Saunders la Meadow Lane. Mătuşa ei nu 
contenise să accepte invitaţiile doamnelor din 
apropiere şi să le invite ea însăşi în vizită. 

— Sper că nu mergeţi din nou la familia Coleby, 
spuse Audra. 

— N... Nu. Cecily se opri din periatul părului, 
privind-o încurcată. C... Cred că mătuşa Saunders 
vrea să luăm toate trei ceaiul la Grayhawk Manor. 

— Grayhawk Manor? Acolo locuieşte Entwhistle! 

— Ştiu. l-am spus mătuşii că nu ţi-ar face plăcere, 
dar surorile lui Sir Ralph ne-au tot invitat. Mătuşa 
Saunders crede că ar trebui să mergem, întrucât Sir 
Ralph este baronet şi maestrul local de vânătoare, 
este o persoană importantă. Te rog, Audra, sper că 
nu te superi prea tare. 

Audra ridică din umeri, spunându-i că, probabil, va 
suporta şi asta. Din fericire, Sir Ralph va fi plecat, 
aşa că n-o va plictisi cu poveştile lui de vânătoare. 
Oricum, nu avea nicio importanţă. Părea că nu-i păsa 
de nimic. 

Începu din nou să-i trieze rochiile lui Cecily, când 
aceasta strigă: 

— Oh, nu o arunca deoparte pe aceea, Audra. Este 
rochia mea preferată. 

Audra îi sugeră ţâfnoasă că ar putea să înceteze 
să-şi mai aranjeze buclele şi să se ocupe ea însăşi de 
pregătirile de plecare. 

— Dar m-am ocupat! replică Cecily indignată. De- 
abia m-am întors de la o plimbare cu Frou-frou, să o 
obişnuiesc puţin cu circulaţia aglomerată de pe 


străzile din Londra. 

— Şi ce fel de circulaţie ai putut tu găsi pe liniştita 
noastră alee? 

— Suficientă. Căruţa veteranului şi trăsura Lady- 
ei Coleby au trecut pe lângă noi. 

— Frou-frou s-a descurcat destul de bine până 
când a speriat, cu lătratul ei, calul Ducelui de 
Raeburn. 

Audra se strădui să nu tresară la auzul numelui, 
dar inima îi bătea nebuneşte. 

— Şi-a cumpărat o iapă nouă, spuse Cecily. Foarte 
jucăuşă. 

O mulţime de întrebări prosteşti apărură în mintea 
Audrei. Cum arăta ducele? Ce spusese? Insă nu dădu 
glas nici uneia, aplecându-se mai mult deasupra 
cufărului şi continuând să împacheteze rochiile de 
parcă întreaga ei viaţă ar fi depins de asta. 

Însă Cecily n-avea nevoie de niciun îndemn pentru 
a continua să vorbească: 

— M-am temut că Alteța Sa va fi furios pe Frou- 
frou. Şi doar ştie cât de tare mă înspăimântă când se 
încruntă. Dar după ce s-a liniştit calul, ducele a fost 
foarte amabil. Mi-a urat şedere plăcută la Londra şi 
chiar a întrebat ce faci tu. l-am spus că nu te-ai 
simţit prea grozav în ultima vreme şi că probabil 
suferi de o tulburare de bilă. 

— Poftim?! Audra se ridică atât de brusc încât se 
lovi cu genunchiul de colţul cufărului. Scăpând o 
înjurătură, îşi frecă locul cu palma. Cecily! Ştii foarte 
bine că nu sunt bolnavă. Ce naiba te-a apucat să-i 
spui Alteţei Sale aşa ceva? 

— Pentru că acesta este adevărul. Ai fost atât de 
palidă şi de tăcută în ultimul timp! Nici măcar n-ai 


tipat la Frou-frou când ţi-a ros coperta la „Wivehoe”. 

— Era Ivanhoe, dar n-are importanţă. Oricum n-aş 
fi ajuns să termin cartea aia vreodată. 

— Exact asta vreau să spun. N-ai prea citit, deci 
înseamnă că eşti bolnavă. 

— Dar nu este nevoie să-i spui lui Raeburn toate 
astea, Cecily. Ar putea crede că eu... 

Se opri stânjenită, străduindu-se să-şi aducă 
aminte că nu conta ce credea Raeburn, apoi 
continuă: 

— Sunt convinsă că pe Alteța Sa nu l-a interesat 
prea tare starea sănătăţii mele. 

— Ba da. Părea foarte îngrijorat. Cred că ar fi venit 
să te vadă după-amiaza asta dacă nu i-aş fi spus că 
plecăm în vizită la Grayhawk Manor. 

— Slavă Cerului, murmură Audra. Nu se gândise 
niciodată că va ajunge să se bucure că merge la 
familia Entwhistle. 

— M-am tot gândit, Audra, continuă Cecily. Ştii... 
Cred că mătuşa Saunders s-a înşelat în privinţa 
ducelui. N 

— Inşelat? In ce sens? 

Cecily nu răspunse imediat, fiind preocupată să-şi 
aranjeze o buclă rebelă. Satisfăcută în cele din urmă, 
lăsă peria din mână şi veni să se ghemuiască pe pat. 
Işi lăsă capul pe spate şi o întreabă: 

— "Ţii minte seara în care a sosit mătuşa Saunders 
şi Alteța Sa a cinat cu noi? 

Audra făcu o grimasă, încuviinţând din cap. Cum 
putea să uite seara aceea vreodată? 

Cecily continuă: 

— Ei bine, mătuşa Saunders a crezut că ducele mă 
găsea atrăgătoare, dar între timp m-am gândit mai 


bine la asta. 

Cecily îşi încreţi năsucul cârn. 

— Să nu mă baţi, Audra, dar am început să mă 
întreb dacă nu cumva tu îl interesezi pe duce şi nu 
eu. 

— Eu? murmură răguşită Audra, simțind că 
roşeşte. C... ce absurd. 

— Şi eu am crezut la fel la început, dar pe măsură 
ce mă gândesc mai mult, îmi este tot mai clar că tu 
şi Alteța Sa vă potriviţi al naibii de bine unul cu altul. 

— Crezi? 

— Da, amândoi faceţi acelaşi tip de remarci 
usturătoare. El, în mod evident, detestă balurile, iar 
tu la fel. El n-ar avea nimic împotriva obiceiului tău 
de a-ţi aduce cartea la masă şi nici nu-l deranjează 
că eşti atât de deşteaptă. De fapt, cred că îi face 
chiar plăcere. Pe tine nu te-ar înspăimânta niciodată 
încruntarea lui teribilă sau temperamentul lui ursuz. 
Cecily oftă. Cred că ar fi absolut minunat să te facă 
ducesa lui şi să te ducă la castel, să trăiţi acolo 
fericiţi până la adânci bătrâneţi. 

— Ce aiureală romantică, Cecily, spuse Audra, 
zâmbind nervos. Fericirea până la adânci bătrâneţi 
se întâlneşte numai în cărţi. 

— Trebuia să bănuiesc că o să spui aşa ceva. 
Probabil că am fost o prostuţă să visez cu ochii 
deschişi despre tine şi despre duce, dar îmi fac 
atâtea griji pentru tine. 

— Pentru mine? repetă Audra, vizibil mirată de 
această mărturisire. 

— Cine o să aibă grijă de tine după ce plec eu? 
Vreau să spun, cine o să aibă grijă să nu-ţi strici 
ochii, stând mereu cu nasul într-una din cărţile alea 


nesuferite, uitând să şi mănânci din cauza lor. 

Audra se abţinu cu greu să nu izbucnească în râs, 
dar Cecily părea atât de serioasă, încât se simţi 
profund emoţionată. 

— O să mă străduiesc să nu mor de foame, Muffin, 
îi promise ea solemn. 

Spre disperarea ei, ochii lui Cecily se umplură de 
lacrimi. 

— Aproape că-mi doresc să nu mai plec. 

— Dar, Cecily, n-ai vorbit decât despre Londra în 
ultimele două luni. Credeam că te-ai bucurat când 
mătuşa Saunders s-a hotărât să te ia cu ea. 

— M-am bucurat. Mă bucur şi acum, dar mă şi 
îngrozesc în acelaşi timp. 

Audra o cuprinse cu braţul pe după umeri. 

— De ce să fii îngrozită, draga mea? O să te 
distrezi de minune. Dacă este cineva care să fie 
născut pentru a merge la Almack, aceea eşti tu. 
Prevăd că o să fii aleasă frumoasa sezonului. 

— Niciunul dintre aceste lucruri nu mă sperie. Ştii 
cât de mult îmi place să merg la baluri, să valsez şi 
să fac noi cunoştinţe. Cecily îşi muşcă buzele. Însă 
mi- am dat seama de ceva. M-am făcut mare, nu-i 
aşa? La anul, pe vremea asta, s-ar putea să fiu deja 
logodită, ba chiar măritată. Roşi violent. Este o 
perspectivă minunată, dar şi puţin înspăimântătoare, 
să-ţi încredinţezi inima şi întreaga viaţă în mâinile 
unui bărbat. Nu crezi? 

— P... păi, eu... se bâlbâi Audra. 

Ghemuindu-se mai tare lângă ea, Cecily spuse: 

— O, ştiu ce gândeşti şi poate că ai dreptate. Sunt 
o proastă. Nu mă aştept să mă înţelegi, Audra. Ţie 
nu ţi-a fost niciodată teamă de nimic. 


Audra fu incapabilă să-i răspundă sau s-o 
privească. O strânse scurt la piept pe Cecily, apoi se 
îndepărtă. 

— Nu-i nimic, Muffin. Este normal să fii nervoasă 
înaintea unei plecări. Singura ta teamă ar trebui să 
fie acum că bietul Jack Coachman o să-şi rupă 
spinarea când va încerca să ridice cuferele astea ale 
tale. 

Această remarcă glumeaţă o făcu pe Cecily să 
chicotească printre lacrimi. Glumind în continuare, 
Audra o făcu în scurt timp pe sora ei să zâmbească şi 
să se înveselească, Când Audra părăsi dormitorul, 
ducându-se să se îmbrace pentru calvarul vizitei la 
familia Entwhistle, Cecily îşi revenise de tot şi valsa 
prin cameră, încercând să decidă ce brățări să-şi 
pună. Audra îi alungase toate temerile şi îndoielile. 

Cu toate că ieşi zâmbind, Audra închise uşa în 
urma ei cu un oftat adânc. Ce bine ar fi, se gândi ea, 
dacă ar reuşi să facă şi pentru ea însăşi ceea ce 
făcuse pentru sora ei. 

Audra nu se aştepta ca după-amiaza aceea săi facă 
prea mare plăcere. Mergând spre Grayhawk Manor 
îşi dorea să nu fi fost atât de apatică şi sa fi încercat 
să găsească o scuză pentru a scăpa de chinul de a 
lua ceaiul cu surorile lui Sir Ralph. 

Vederea  impozantului hol al casei familiei 
Entwhistle nu-i provocă nici urmă de entuziasm. 
Ceea ce constituise, pe vremuri, un sobru conac în 
stil georgian, fusese transformat într-o veritabilă 
oroare, din cauza nenumăratelor tablouri cu scene 
de vânătoare şi coarnelor de cerb atârnate pe pereţi, 
plus alte obiecte dezgustătoare la care nici nu te 
puteai uita. Audra privi mai îndeaproape unui dintre 


ele şi constată cu stupoare că era un bot de vulpe 
țintuit cu un piron de alamă. Indepărtându-se 
revoltată, hotări să nu le mai examineze şi pe 
celelalte. 

Din fericire, salonul în care  domnişoarele 
Entwhistle aleseseră să-şi primească oaspeţii era 
decorat într-o manieră mai inofensivă - câteva 
portrete de familie şi o colecţie de statuiete de 
Wedhwood pe o etajeră. Într-unul din capetele 
încăperii se zăreau un pian şi o harpă. 

Audra spera în mod sincer că niciuna dintre 
gazdele sale nu intenţiona să le folosească în după- 
amiaza aceea. Ambele surori ale lui Sir Ralph aveau 
nişte voci deplorabile. Deşi nu erau gemene, arătau 
la fel de palide şi de decolorate şi Audra avusese 
deseori dificultăţi în a le deosebi între ele. 

Când acestea le ieşiră în întâmpinare, făcând o 
reverență, Audra nu era sigură care era cea 
vârstnică şi care cea tânără,  domnişoara 
Georgianna. De fapt, nici nu-i prea păsa, deoarece 
avea de gând să le lase pe mătuşa ei şi pe Cecily să 
întreţină conversaţia. Retrăgându-se pe o canapea 
cu o ceaşcă de ceai slab în mână, Audra începu să 
numere minutele până când calvarul avea să se 
sfârşească. 

Atmosfera se mai înveseli puţin când Sir Ralph îşi 
băgă capul pe uşă pentru câteva momente. Era 
înconjurat de câţiva dintre fioroşii săi ogari, dar 
niciuna dintre surorile lui nu părea să se 
sinchisească de ei, nici măcar când unul înşfăcă 
nişte biscuiţi de pe tava de ceai. 

După ce le salută pe doamna Saunders şi pe, 
Cecily, Sir Ralph îi sărută plin de entuziasm mâna 


Audrei şi-i spuse: 

— Pe onoarea mea, domnişoară Masters, când am 
aflat de la surorile mele că aţi acceptat invitaţia, nu 
mi-a venit să cred. V-aţi părăsit, în sfârşit, cărţile? 
râse zgomotos. Georgy sau Sophy trebuie să vă arate 
neapărat casa. Nu mă laud, dar Grayhawk Manor 
este un loc pe cinste. Este menţionat în toate 
ghidurile. 

Audra reuşi să-i răspundă ceva politicos şi neutru. 
Dacă şi restul casei arăta la fel ca holul de la intrare, 
se gândi Audra, nu simţea nici o nevoie să vadă mai 
mult. 

Dar doamna Saunders se arătă profund interesată 
de această propunere. li făcea o mare plăcere să 
viziteze casele altora, deşi Audra bănuia că scopul 
real era de a surprinde orice act de neglijenţă din 
partea servitoarelor, cum ar fi praful neşters de pe 
diferite obiecte. 

Sophia, cea mai mare dintre surori, se oferi cu 
amabilitate să le conducă, pe doamna Saunders şi pe 
Cecily, prin cele mai frumoase încăperi ale 
conacului. Sir Ralph le deschise uşa să iasă, apoi se 
scuză: 

— Eu aştept ceva să sosească în curând, spuse el, 
făcându-i Audrei cu ochiul. Nu pot să vă spun despre 
ce este vorba, domnişoară Masters. Este o surpriză. 
Dacă ajunge suficient de repede, poate vă las să-i 
aruncaţi o privire. 

Spunând aceasta, cu intenţia vădită de a intriga pe 
Audra, Sir Ralph rânji şi ieşi din cameră, cu câinii 
după el. 

Audra presupuse că se referea la vreun nou cal sau 
câine de vânătoare, aşa că nu se arătă deloc 


surprinsă. În orice caz, nu eră nerăbdătoare să vadă 
niciun animal care urma să sufere în curând 
tratamentul nemilos al lui Sir Ralph. 

Oricât de neplăcută ar fi fost compania 
baronetului, Audra aproape că regreta plecarea lui. 
Rămăsese singură cu  domnişoara Georgianna 
Entwhistle, o tânără supărător de timidă, cu care era 
aproape imposibil să poarte cineva o conversaţie. 
Audra se simţea ca un dentist, care parcă îi smulgea 
cu cleştele fiecare cuvânt. 

Se bucură când majordomul le întrerupse, intrând 
să anunţe sosirea unui nou musafir: 

— Ducele de Raeburn aşteaptă în hol, domnişoară. 

Audra înţepeni cu ceaşca de ceai în drum spre 
buze. Reacţia domnişoarei Georgianna fu cel puţin la 
fel de spectaculoasă. Scăpându-şi felia de pâine cu 
unt direct pe rochie, ţipă: 

— Ducele! O, doamne, dumnezeule! Ce mă fac, 
domnişoară Masters? Of, dacă Sophia ar fi aici! Să-l 
primesc eu însămi pe duce? 

Audra se abţinu din răsputeri să strige un „Nu!” 
categoric. Oricum n-ar fi fost de niciun folos, 
deoarece  Georgianna nu-i aşteptă răspunsul, 
spunându-i repezit majordomului să îl invite pe 
oaspete înăuntru. 

Frământându-şi nervoasă mâinile, domnişoara 
Georgianna se adresă bâlbâindu-se Audrei: 

A... aşa o onoare n... neaşteptată. Alteța Sa 
niciodată... Are un mod de a apărea luându-te prin 
surprindere, nu-i aşa? 

— Ca diavolul însuşi, murmură Audra. În alte 
vremuri, ar fi fost cu siguranţă ars pe rug pentru 
vrăjitorie. 


Georgianna păru de-a dreptul şocată de această 
remarcă, dar Audra fu scutită de a-i mai da vreo 
explicaţie, deoarece Raeburn în persoană îşi făcu 
apariţia. 

Acesta se ivi, ca din senin, în cadrul uşii ca un 
adevărat spirit al răului. Audra încremeni. Dacă 
exista vreun loc pe lume unde să fie sigură că nu va 
da de ei, acesta era conacul lui Entwhistle, un om pe 
care ducele îl dispreţuia profund. 

De aceea, Audra avu sumbra presimţire că ducele 
nu venise pentru niciuna dintre gazde. În definitiv, 
Cecily îi spusese exact locul în care se afla ea Audra, 
în acea după-amiază. 

Bănuiala i se confirmă când îl văzu pe Raeburn 
năvălind în cameră, sărutând ţeapăn mâna 
Georgiannei şi adresându-i încruntat un „Bună ziua, 
domnişoară”. Apoi o fixă pe Audra cu o privire 
provocatoare. 

Audra se simţi incapabilă să-i susţină privirea. 
Inima îi bătea nebuneşte. Oare cum trebuia să se 
comporte o femeie faţă de un bărbat pe care-l 
respinsese? Mereu se găsea pusă în situaţii despre 
care cărţile ei nu spuneau nimic, se gândi ea. 

Simţind că moare de ruşine, Audra nu reuşi să 
îngaime decât un scurt „Bună ziua, Alteță”. 

Spre uşurarea ei, cele trei doamne se înapoiară 
tocmai atunci în salon şi Audra profită de ocazie ca 
să se repeadă în celălalt capăt al camerei şi să se 
prefacă a se uita pe fereastră, cu toate că, datorită 
emoţiei violente, nu vedea nimic. 

Nici domnişoarele Entwhistle, nici Cecily nu 
păreau în stare să susţină, prea multă vreme, o 
conversaţie cu ducele, însă Audra spera că mătuşa ei 


va reuşi acest lucru. Dar se înşela. Sub pretextul că 
îi aduce încă o ceaşcă de ceai, Raeburn veni lângă ea 
la fereastră. 

— Vă faceţi că nu mă cunoaşteţi, domnişoară 
Masters? rosti el tărăgănat. 

— N... nu, se bâlbâi ea. Admiram priveliştea. Este 
absolut minunată... Făcu o pauză, uitându-se în 
depărtare. Oare ce sunt acelea? 

— Grajdurile, domnişoară Masters, acelea se 
numesc grajduri. Acolo se ţin caii. 

Zâmbind ironic, îi oferi ceaşca de ceai dar ea o 
refuză, scuturând din cap. Mâinile îi tremurau atât 
de tare, încât Audra nu avusese curajul s-o accepte. 

Raeburn puse ceaşca jos şi Audra începu să se 
joace nervoasă cu gulerul de dantelă al rochiei. Nu 
reuşea să-l privească, dar era perfect conştientă cât 
de aproape stătea de ea. Realiză brusc cât de mult îi 
dusese dorul în ultimele zile, cât îi lipsise sunetul 
aspru al vocii Iul. 

— E de-a dreptul surprinzător că vă văd pe 
dumneavoastră aici, spuse ea pentru a-şi ascunde 
tulburarea. Ştiam că Sir Ralph nu se numără printre 
favoriţii dumneavoastră. i 

— Nici printre ai dumneavoastră, îi reaminti el. În 
ceea ce mă priveşte, am simţit nevoia de puţină 
companie. E mare plictiseală la castel. Sora mea a 
plecat ieri înapoi la Hampstead. 

— Nu ştiam. 

— Mă tem că Gus a plecat cam dezamăgită. Şi-a 
dat atâta osteneală cu balul acela pentru a mă 
vedea, în sfârşit, alegându-mi o tânără potrivită, şi 
acum ducesa mult aşteptată întârzie să apară. 

— Lady Augusta n-ar trebui să vă învinuiască pe 


dumneavoastră pentru acest lucru. Cu siguranţă, aţi 
făcut tot ce v-a stat în putinţă să vă găsiţi o mireasă. 

— Oare? încep să cred că s-ar putea să fi renunţat 
prea uşor. Eşti foarte palidă, Audra. Sora ta mi-a 
spus că eşti bolnavă. 

— Cecily e o proastă! spuse Audra, roşind 
puternic. M-am simţit cam ciudat în ultima vreme, 
admise ea. Dar nu e nimic serios, vă asigur. O să-mi 
revin. 

— Cu siguranţă, draga mea. Dar de ce îţi doreşti 
asta? 

Audra îşi ridică privirea, întâlnind-o pe a lui şi, 
pentru moment, nu găsea niciun motiv. Conversaţia 
părea că alunecă pe un teren primejdios. Se dădu un 
pas înapoi, murmurând: 

— Cred că ar fi mai bine să ne întoarcem la 
locurile noastre, Alteță. Mă tem că mătuşa mea se 
uită la noi. 

Era perfect adevărat. Doamna Saunders îi urmărea 
prin lornion cu o privire pătrunzătoare. Trecând 
grăbită pe lângă Raeburn, Audra îşi reluă locul lângă 
celelalte doamne. 

Simon nu încercă prea curând să mai continue 
discuţia. Blestemându-se în gând, îşi dădu seama că 
n-ar fi trebuit să vină la Grayhawk Manor. Luase 
această hotărâre după ce vorbise cu Cecily pe alee în 
acea după-amiază. Inocenţa copilei îl făcuse să uite 
un lucru esenţial, şi anume că Audra se comporta 
destul de ciudat în ultima vreme. 

De pildă, se hotărâse să-i calce pragul lui Sir 
Ralph, un om pe care ea îl detesta profund. De când 
îi respinsese cererea în căsătorie, Simon, din 
mândrie nu mai insistase. Insa, auzind de la Cecily 


despre apatia în care căzuse Audra, speranţa îi 
reveni şi simţi că trebuie s-o vadă. 

O privire în ochii ei îi fusese suficientă pentru a 
realiza că, în ultimele zile, ea fusese la fel de 
nefericită ca şi el. Dar cercetând-o mai atent, 
observă că era cuprinsă de acea panică 
binecunoscută, gata să fugă din nou de el. 

Poate că, de fapt, el se dovedise a fi un balaur cam 
fricos, prea repede înspăimântat de zidul cu ţepi. 
Ştia că el însuşi putea fi deosebit de hotărât şi 
curajos dacă voia, dar nu i-ar fi fost de niciun folos. 
Existau câteva temeri pe care Audra trebuia să şi le 
învingă singură. 

Nu realizase nimic venind acolo, poate doar îşi 
accentuase propriul sentiment de frustrare şi 
dezamăgire. Prin urmare, se hotări să plece. Tocmai 
atunci, uşa salonului se deschise şi înăuntru intră Sir 
Ralph. 

Chipul baronetului strălucea de încântare. 

— Pe cinstea mea, a sosit! Veniţi repede cu toţii 
afară să vedeţi. 

Simon nu avea nici cea mai vagă idee despre ce 
era vorba şi nici nu era interesat să afle. Dar Sir 
Ralph părea hotărât să nu le dea pace până nu 
ieşeau cu toţii să-i admire ultima achiziţie. 

În timp ce doamnele îşi puneau şalurile, Simon îşi 
recuperă şi el haina şi pălăria. Sir Ralph îi conduse 
afară, în faţa casei. Simon nu observă nimic 
interesant. Nu era decât o căruţă trasă pe alee, din 
care hăitaşul lui Sir Ralph scotea ceva ce părea a fi o 
cuşcă. 

Uitându-se mai atent, Simon descoperi că ceea ce 
se vedea dincolo de gratiile metalice era o vulpe 


micuță gri-argintie, care-i privea cu ochii plini de 
groază. 

— Vai, ce drăguță e! exclamă Cecily. 

— Un animal! se cutremură doamna Saunders. 

— Nu, o vulpe, spuse Sir Ralph. Am confiscat-o de 
la unul din chiriaşii mei. Neghiobul, descoperise 
nişte pui de-abia fătaţi şi abandonaţi şi nu mi-a spus 
nimic. Ăsta de-aici e singurul care a supravieţuit şi 
fiica lui l-a păstrat, în chip de căţeluş. Ce tâmpenie! 

Baronetul chicoti, înghiontindu-l uşor pe Simon şi 
spunându-i vesel: 

— După ce o să se facă mai măricică, vulpiţa asta o 
să le ofere un bun prilej de amuzament sportiv 
ogarilor mei, nu-i aşa, Alteță? 

Raeburn nu-i răspunse, gândindu-se cu dezgust la 
ceea ce înţelegea Entwhistle prin sport, însă reacţia 
Audrei fu mai mult decât una de simplu dezgust. Păli 
brusc, privirea îngrozită din ochii ei nefiind cu mult 
diferită de cea a puiului de vulpe din cuşcă. 

Tremurând în aerul rece de noiembrie, celelalte 
doamne îşi pierduseră orice interes şi, ca urmare, se 
întoarseră în salon. Sir Ralph îi mai dădu hăitaşului 
său câteva dispoziţii privind vulpea, învârtindu-se în 
jurul căruţei. 

Însă Audra îşi muşcă buza de jos, incapabilă de a 
se mişca de-acolo. Ridicându-şi privirea spre Simon, 
îi ceru parcă ajutor, arătând mai vulnerabilă ca 
oricând. 

Simon blestemă cu glas scăzut, realizând că 
tocmai era pe cale să facă ceva necugetat. Se aplecă 
spre cuşcă şi desfăcu lacătul, gândindu-se că va avea 
noroc dacă Sir Ralph nu va face un atac de 
apoplexie. 


Vulpea îl privi speriată. Simon se apropie precaut, 
ştiind că, deşi crescută în casă, era totuşi o creatură 
sălbatică. 

— Oh, fiţi atent! Ar putea să vă muşte, spuse 
Audra, aplecându-se şi ea. Uite, luaţi şalul meu. 

Îi întinse eşarfa moale de lână şi Simon reuşi să 
prindă vulpea în faldurile ei. Pentru prima oară de 
când îi refuzase cererea în căsătorie, Audra îi zâmbi. 

Raeburn nu avu prea mult timp să se bucure de 
acest lucru, deoarece Sir Ralph îşi dădu dintr-o dată 
seama că se întâmplă ceva. 

— La naiba! urlă el, venind grăbit spre ei. 

Simon se pregătise să-i taie calea, dar o văzu pe 
Audra încordându-se, cu ochii scăpărând de mânie şi 
ştiu că Entwhistle era pe cale să încaseze cea mai 
dură mustrare din viaţa lui. 

— Ce dracu aveţi de gând cu vulpea mea, 
domnişoară Masters? întrebă Sir Ralph, 
încruntându- se. 

— Să-i dau drumul, murmură ea. 

Nu era deloc răspunsul furios la care se aşteptase 
Raeburn, iar pe chipul ei se citea o teamă subită. 
Simon observă imediat motivul acestei schimbări de 
expresie. Nu era inspirată de frica faţă de 
Entwhistle, ci de trei ogari imenşi care apăruseră pe 
alee, venind dinspre grajduri. 

Într-o zi atât de rece şi umedă, mirosul de vulpe 
era uşor de detectat. Câinii n-ar fi avut nicio 
dificultate în a-şi găsi prada, chiar dacă vulpea, 
înspăimântată, nici nu ieşise dintre faldurile şalului. 

Lătrând puternic, ogarii se îndreaptă spre Audra. 
Ea se pregătea s-o ia la goană, ţinând vulpea în braţe 
şi ridicând-o deasupra capetelor lor. Raeburn reuşi 


să-l apuce de zgardă pe unui dintre câini, însă Sir 
Ralph, blestemând într-una şi lovindu-i cu cizmele 
sale butucănoase, nu făcu decât să înrăutăţească 
situaţia. 

Audrei îi străfulgeră prin minte că cel mai bun 
lucru era să bage vulpea la loc în cuşcă. Dar era deja 
prea târziu. Unul dintre ogari începuse s-o tragă cu 
labele de poalele fustei. Singura ei scăpare părea a fi 
s-o ia în direcţia casei. 

Urcând în goană scările, auzi în urma ei, printre 
lătrături, strigătele puternice ale lui Raeburn şi 
comenzile categorice ale lui Sir Ralph, dar câinii nu 
păreau să-i asculte pe nici unul dintre ei. 

Dintr-o săritură, cel mai mare dintre ogari o ajunse 
şi apucă un colţ al şalului între maxilarele sale 
puternice. Audra se năpusti spre uşa de la intrare, 
prăbuşindu-se dincolo de prag. În timp ce încerca 
din răsputeri să închidă uşa, simţi cum vulpea, 
îngrozită, îşi înfipse adânc dinţii în braţul ei. 

Ţipă de durere, scăpând-o din mână şi lăsând uşa 
să se deschidă larg. Ogarii năvăliră în hol, după 
vulpe. Din nefericire, doamna Saunders deschise 
exact în acel moment uşa salonului, întrebând: 

— Ce este această îngrozitoare... 

Se opri brusc şi scoase un țipăt. Vulpea îi trecu în 
viteză pe lângă picioare, iar câinii se aruncară după 
ea, doborând-o la pământ pe doamna Saunders. 

Harababura care a urmat avea să-i rămână Audrei 
multă vreme în memorie ca o pată confuză. Mai 
târziu, nu-şi va mai aminti nimic altceva decât 
tipetele  înspăimântate ale femeilor, zgomotul 
ceştilor de ceai sparte şi lătratul câinilor. 

Audra n-avea idee cât timp durase toată această 


nebunie. Raeburn avu prezenţa de spirit să deschidă 
larg o fereastră, oferindu-i vulpii o ieşire şi apoi, 
împreună cu hăitaşul, reuşi să liniştească ogarii şi 
să-i scoată afară din salon. 

De-abia atunci realiză Audra prin ce trecuse. Se 
prăbuşi într-un fotoliu, tremurând, ţinându-și strâns 
mâna rănită. Îngrozită, contemplă dezastrul din 
încăpere. Peste tot se vedeau cioburi de ceşti şi de 
farfurii, mesele erau răsturnate, iar ceaiul vărsat 
forma o pată mare şi umedă pe covor. Sophia 
Entwhistle zăcea plângând pe o canapea, iar Cecily 
şi Georgianna încercau s-o liniştească dându-i să 
miroasă nişte săruri. Mătuşa Saunders privea, 
strângând din buze, petele de labe murdare de pe 
rochia ei. 

Singurul care rămăsese calm era Raeburn. Acesta 
scoase batista şi-i înfăşură Audrei mâna rănită, 
oprind sângele care ţâşnea abundent. 

— Adu-mi repede nişte coniac Entwhistle, se răsti 
el. 

Dar Sir Ralph era prea preocupat de pierderea 
vulpii ca să-l audă. — Pe cinstea mea, sir, se lamentă 
el. Aţi lăsat să scape una dintre cele mai frumoase 
vulpi pe care le- am văzut vreodată. Ar trebui să vă 
provoc la duel pentru asta. Aşa ar trebui. 

Raeburn îl privi crunt şi baronetul încetă. Din 
nefericire, doamna Saunders nu era la fel de uşor de 
intimidat. Imediat ce-şi reveni din şoc, sări mânioasă 
la Audra. 

— Tu! Tu eşti de vină pentru incidentul acesta 
dezgustător! 

— Vina este mai mult a mea, spuse Raeburn. 

Însă doamna Saunders nici nu-l băgă în seamă, 


continuând să tipe la Audra: 

— A fost o glumă răutăcioasă, o altă dovadă a 
vulgarului tău simţ al umorului. Ai adus câinii în 
salon în mod intenţionat. 

— Nu-i adevărat, protestă Audra. 

— Credeam că te-ai schimbat, că ai renunţat în 
fine la bizareriile tale şi ai învăţat să te comporţi 
cum se cuvine. Însă nu ştii să fii o doamnă, cum nici 
mama ta nu a ştiut niciodată. De data aceasta, mi-am 
luat complet mâinile de pe tine. N-am de gând să 
mai pun piciorul în casa ta niciodată. 

Audra îl auzi pe Raeburn pufnind mânios şi îl 
strânse de mână, făcându-i semn să tacă. 

— Înţeleg perfect, mătuşă Saunders, bâigui ea. Dar 
sper că supărarea ta nu se extinde şi asupra lui 
Cecily. O s-o iei la Londra, nu-i aşa? 

— Bineînţeles. Dacă nu pentru un alt motiv, măcar 
s-o scot pe copilă de sub influenţa ta nefastă. 

— Ei bine, nu merg! 

Declaraţia bruscă a lui Cecily îi lăsă pe toţi fără 
grai, inclusiv pe doamna Saunders. Fata sări de pe 
canapeaua pe care stătea cu domnişoara Entwhistle 
şi veni spre ei, cu obrajii în flăcări. 

— Muffin... încercă Audra s-o tempereze, realizând 
că n-o văzuse niciodată pe sora ei tremurând atât de 
rău de indignare. 

Cu ochii în lacrimi, Cecily bătu cu piciorul ei micuţ 
în podea şi i se adresă doamnei Saunders: 

— N-ai făcut nimic altceva, de când ai sosit la 
Meadow Lane, decât s-o insulţi mereu pe sora mea şi 
asta mă irită foarte tare. Dacă ai de gând să te porţi 
în continuare atât de urât cu Audra, regret profund 
că ai venit să ne vizitezi şi îmi doresc să nu mă fi 


invitat niciodată să stau la tine. 

Buzele doamnei Saunders se strânseră şi ochii i se 
transformaseră în sloiuri de gheaţă. 

— Dorinţa ta e foarte uşor de îndeplinit, copilă, 
spuse ea sec. 

Clocotind de mânie, se ridică şi ieşi cu paşi apăsaţi 
din încăpere. Raeburn scoase un fluierat abia auzit 
de uimire şi o privi admirativ pe Cecily. Audra înghiţi 
cu greutate, simțind cum i se pune un nod în gât. Cu 
toate că era profund mişcată de modul neaşteptat în 
care sora ei îi sărise în apărare, nu se putu abţine să 
nu exclame: 

— Oh, Muffin! Ce-ai făcut? 

Cecily ridică din umeri a nepăsare. 

— N-are importanţă, Audra. Cine şi-ar putea dori 
să se ducă la Londra; atât de plictisitoare şi de 
demodată? 

După această remarcă eroică, izbucni în plâns şi 
veni lângă Audra, ascunzându-şi capul în poala ei. 


11. 


Imediat ce se întoarse la Meadow Lane, doamna 
Saunders îşi împachetă grăbită lucrurile. N- avea de 
gând să mai petreacă nici măcar o singură noapte în 
compania unor fetişcane obraznice şi 
nerecunoscătoare ca nepoatele ei. Epuizată de 
evenimentele acelei zile, Audra nu încercă în niciun 
fel să o împiedice. 

Era mult prea preocupată de Cecily. Datorită stării 


de hiperexcitaţie şi cruntă dezamăgire, copila făcuse 
o migrenă. Audra îi dădu nişte calmante şi răsuflă 
uşurată când Cecily, în cele din urmă, adormi. 

Audrei nu-i veni uşor să asiste la plecarea doamnei 
Saunders. Afară se întunecase deja când aceasta, cu 
o expresie jignită, se îndrepta spre uşa de la intrare. 
Audra o conduse, politicoasă, şi o aşteptă până când 
se instală în trăsură, deşi mătuşa ei refuzase să-i 
spună la revedere. 

Audra se dădu un pas înapoi când vizitiul dădu 
bice cailor. Trăsura nu dăduse încă colţul aleii când 
Ducele de Raeburn îşi făcu apariţia, călare, în josul 
aleii. Acesta îşi duse vesel un deget la pălărie, 
salutând trăsura care trecea, gest despre care Audra 
era sigură că trecuse neobservat. 

Rămase în faţa uşii, privindu-l pe duce cum se 
apropie, pentru prima oară nefiind surprinsă că-l 
vede. Ştiuse, într-un fel, că va veni la ea în seara 
aceea. 

Raeburn se opri în faţa ei, cu marginile pelerinei 
de călărie fluturându-i în vânt. Privi în jos spre ea, 
zâmbindu-i. 

— Să înţeleg că sunteţi acasă de data aceasta, 
domnişoară Masters? 

— Cred că da, Alteță, răspunse Audra. 

Descălecând, ei dădu calul în grija unuia dintre 
grăjdari, apoi o urmă pe Audra în casă. Doamna 
Meguiness pufni dezaprobator văzând că Audra îi 
luase sarcina de a primi vizitatorii, dar se duse să 
aducă răcoritoare în salon. 

Incă îngheţată, pentru că stătuse afară fără şal, 
Audra se apropie de şemineu şi-şi întinse palmele în 
direcţia focului. Cu toate că era deplin conştientă de 


apropierea lui Raeburn, se simţea ciudat de calmă. 

— Mătuşa ta a plecat ca un fulger, remarcă ducele. 
Ce consecinţe îngrozitoare a avut aventura noastră 
de azi după-amiază! Ştii că Sir Ralph a jurat că nu va 
mai invita niciodată la ceai pe niciunul dintre noi? 

Audrei îi scăpă un zâmbet batjocoritor. 

— Cred că o să supravieţuim, spuse ea. 

— Ce-ţi face mâna? o întrebă, apropiindu-se. 
Trebuie să ai grijă să nu se infecteze. Te mai doare? 

Audra dădu din cap în semn că nu. Se temea că tot 
calmul o va părăsi dacă el o va atinge. Cu toate 
acestea, nu se trase în lături când el îl luă mâna, 
examinându-i bandajul din jurul încheieturii. 

Raeburn spuse încet: 

— Îmi pare rău, Audra. Tot dezastrul ăsta a fost 
din vina mea. Dacă nu i-aş fi dat drumul vulpii din 
cuşcă... 

— Ai făcut-o doar ca să-mi faci mie plăcere. Mă 
îndoiesc că un bărbat dintr-o mie ar înţelege 
sensibilitatea mea în ceea ce priveşte animalele. Şi 
tu eşti singurul pe care îl cunosc care a ţinut cont de 
asta. 

— Presupun că asta ne face pe amândoi să părem 
nebuni. 

— Poate chiar suntem. Cecily spune... se opri 
roşind uşor. 

— Ce? insistă el. 

— Că ne potrivim foarte bine. 

— Ce copil înţelept! 

— Cel mai nefericit dintre copii. Acesta este 
singurul meu regret cu privire la întâmplarea de 
astăzi. Nu-mi pasă câtuşi de puţin de familia 
Entwhistle sau de dezaprobarea mătuşii mele. Dar 


mă simt îngrozitor când ştiu că din cauza mea a 
pierdut Cecily sezonul de bal de la Londra. 

— Există o soluţie şi pentru asta. 

— Nu-mi sugera să-i scriu mamei. Cred că ştii la 
fel de bine ca mine cât de inutil... 

— Mă gândeam la sora mea. 

— Lady Augusta? 

— Habar n-ai cât de mult îi place lui Gus să facă pe 
peţitoarea. Va fi încântată să-i fie naşă surorii tale. S- 
ar putea chiar să compenseze tot chinul la care am 
supus-o în ultimele săptămâni. 

— Dacă crezi într-adevăr asta, spuse Audra 
nesigură. Ar fi minunat pentru Cecily, cea mai mare 
favoare. Nu ştiu cum aş putea să te răsplătesc 
vreodată pentru atâta amabilitate. 

— Stai liniştită. Nu cer nimic absurd, cum ar fi să 
te măriţi cu mine, cu toate că tot mai cred că ar fi o 
idee foarte bună. 

— Poate că ar fi, mai ales că aş vrea să-ţi mai cer 
încă o favoare. 

Simon o privi întrebător. 

— Poate că nu este prea târziu... Vreau să spun, 
poţi să-i dai instrucţiuni administratorului tău, 
domnul Wyile, să nu mai caute un alt chiriaş? Am 
constatat că nu sunt atât de nerăbdătoare să... să 
fug de aici pe cât credeam. 

Un alt bărbat ar fi dorit probabil să i se spună mai 
clar, dar Raeburn nu era genul să aibă nevoie de 
explicaţii. Işi desfăcu larg braţele, rostindu-i numele 
cu tandreţe: 

— Audra. 

Ea i se cuibări la piept, ascunzându-şi faţa în 
umărul lui. El o strânse mai tare lângă el şi o sărută 


pe păr. 

— Trebuie să ai răbdare cu mine, Raeburn. Am fost 
celibatară vreme îndelungată. După ce am văzut-o 
pe mama făcându-se de râs de atâtea ori, sunt încă 
înspăimântată de perspectiva de a fi îndrăgostită. 

— Crezi că eu nu? spuse el, trăgând-o mai aproape 
şi privind-o tandru. Vei avea tot timpul. Chiar după 
ce ne vom anunţa public căsătoria, vei avea la 
dispoziţie trei săptămâni în care să te poţi răzgândi, 
dacă vrei. 

Se aplecă s-o sărute, dar ceva îi căzu din buzunar. 
Ea fu uimită când văzu că este „Ivanhoe”. 

— Sora ta mi-a povestit ce s-a întâmplat cu 
volumul tău, spuse el. Mă gândeam să ţi-l împrumut 
pe al meu. 

Audra îl luă cu aviditate. 

— Credeam că n-o să mai aflu niciodată ce li se 
întâmplă lui Ivanhoe şi iubitei lui la sfârşitul cărţii. 

— Dacă vrei, spuse Raeburn, aş fi bucuros să-ţi 
arăt eu. 

Strângând-o cu putere la piept, buzele lor se uniră 
într-un sărut lung şi apăsat. 

Deodată, Audrei îi trecu prin minte un gând 
nedesluşit. În multe privinţe, Raeburn era cu mult 
mai bun decât oricare carte din biblioteca ei. 
Înlănţuindu-l cu braţele, Audra nici nu observă când 
cartea îi scăpă din mână. 

